
întrebarea fundamentală este, desigur, 
dacă istoria are sau nu sens. Dacă nu are 
sens, orice efort de a afla din ea încotro 
mergem se dovedeşte derizoriu. După 
atâta abuz de teleologic, scepticismul 
istoric pare a câştiga teren. Sunt tot mai 
puţine marile construcţii filozofice 
capabile de a ne spune de unde venim, 
încotro mergem şi graţie cărui meca¬ 
nism. Un gânditor precum Karl Popper 
nu se sfieşte să afirme, contrazicându-1 
pe Karl Marx, absenţa oricărui sens în 
mersul istoriei. în ce mă priveşte, mă 
mulţumesc să contemplu gratuitatea 
dezbaterii. în fapt, nu ştim dacă istoria 
are sau nu are sens, dacă este sau nu 
este orientată, şi orice alegere în această 
dilemă ţine de pura credinţă, şi nu de 
vreun adevăr demonstrabil. 

Către cititor 

(prefaţa primei ediţii, din 1998) 


Ceea ce urmează nu are mai nimic în comun cu un 
tratat erudit de teorie a istoriei. Am făcut abstracţie, în 
mod deliberat, de aproape tot ce s-a scris în materie. Nu 
m-a interesat să reiau vechi argumente, ci să-mi expun 
propriile idei. Puţinele referiri bibliografice trimit la acele 
contribuţii care mi-au oferit, în mai mare măsură, puncte 
de sprijin pentru o construcţie care, în ansamblu, îmi apar¬ 
ţine. Este o lucrare întru totul personală, ceea ce nu în¬ 
seamnă că este şi întru totul originală. Nu pot gândi altfel 
de cum gândesc măcar unii dintre contemporanii mei. Se 
va observa lesne că mă înscriu pe linia unui relativism 
ştiinţific, tot mai insistent afirmat de câteva decenii încoace. 
Iar în perimetrul strict al istoriei, mă asociez interpretă¬ 
rilor care iau în considerare textul sau discursul, ca ela¬ 
borări relativ autonome faţă de trecutul la care se referă 
şi dependente totodată de structurile imaginarului şi de 
acţiunea ideologiilor. 

Pornind de la istorie, mă reîntorc la istorie după o lungă 
peregrinare prin lumi imaginare. Atunci când m-am lăsat 
sedus de istoria imaginarului, nu am inclus pentru început 
şi istoria printre domeniile susceptibile de a fi interpretate 
tot prin imaginar. M-au preocupat mai întâi ficţiunile cos¬ 
mice, apoi impresionantul arsenal al „sfârşitului lumii“. 
M-am oprit asupra experimentului comunist, văzut ca mito¬ 
logie ştiinţifică materializată. Am urmărit gama plăsmuirilor 



6 


Lucian Boia 


biologice, regulile potrivit cărora sunt inventaţi „oameni 
diferiţi" sau devin „diferiţi" oameni ca oricare alţii. Aceste 
drumuri prin imaginar m-au pus în faţa unor permanenţe 
ale spiritului uman, în faţa, de fapt, a unui adevăr simplu, 
atât de simplu, încât aproape nu-1 mai luăm în seamă: 
acela că totul trece prin mintea noastră, prin imaginaţia 
noastră, de la cea mai sumară reprezentare până la cele 
mai savante alcătuiri. Ce altă sursă ar putea să existe? Iar 
ceea ce imaginăm nu este niciodată gratuit. Nu există fic¬ 
ţiune lipsită de sens. Până şi pe planetele cele mai îndepăr¬ 
tate proiectăm speranţele, prejudecăţile şi iluziile noastre, 
ideologiile noastre, preocupările noastre curente. 

Cu atât mai mult în istorie, mijloc privilegiat de expri¬ 
mare a conştiinţei colective. Istoria este şi ea o construc¬ 
ţie intelectuală, nu un dat obiectiv. A sosit momentul să 
mă aplec asupra ei, încercând să o aliniez la ceea ce mi 
se pare a fi un sistem global de interpretare. Istoria imagi¬ 
narului nu poate lăsa în afară imaginarul istoric. Cercul 
este astfel închis. Mi-am propus, într-o primă etapă, în 
Istorie şi mit în conştiinţa românească, să descifrez sensu¬ 
rile raportării românilor la propria lor istorie. însă românii 
nu fac excepţie, decât prin anume accente particulare. 
Există o logică a istoriei în genere, un mecanism propriu 
reelaborării şi actualizării trecutului. Istoria îşi are condiţia 
ei; despre această condiţie şi despre multe alte lucruri în 
legătură cu istoria, aşa cum le înţelege autorul, va fi vorba 
în prezentul eseu. 



Un cuvânt cu două înţelesuri 

Inventăm cuvinte şi apoi ne lăsăm subjugaţi de ele. 
Fără cuvinte, nu ar exista cunoaştere, dar tot cuvintele 
se constituie în entităţi independente, obstacole care se 
interpun între noi şi „lumea adevărată 11 . Ne apropie şi, 
în acelaşi timp, ne îndepărtează de esenţa lucrurilor. Inde¬ 
pendenţa de spirit presupune o stare de vigilenţă seman¬ 
tică, neacceptarea tiraniei acestor inevitabili intermediari. 

Istoria este un asemenea cuvânt derutant. Puţini se 
gândesc la sensurile lui. Istoria este istorie, o ştim cu toţii. 
Nici istoricii, cu puţine excepţii, nu merg mai departe. 
Ei fac istoria mai curând decât o gândesc. 

Ar trebui de la bun început să fim puşi în gardă, fiindcă 
istoria, ca „ştiinţă 11 , prezintă curioasa particularitate de 
a purta acelaşi nume cu obiectul cercetării ei. Cu alte cu¬ 
vinte, misiunea istoriei este de a reconstitui istoria. Nu¬ 
mim la fel două concepte diferite, oricât am vrea să le 
apropiem: istoria în desfăşurarea ei efectivă şi istoria ca 
reprezentare. Imaginea aspiră să se confunde cu realitatea. 
Ceea ce este o erezie, şi nu chiar inocentă. Identificarea 
celor doi termeni se hrăneşte din nevoia adânc resimţită 
de ancorare în trecut. Istoria este unica realitate pe care 
o putem invoca (totul reducându-se până la urmă la isto¬ 
rie) şi ar fi de neconceput să o lăsăm să ni se scurgă printre 
degete. Trecutul înseamnă legitimare şi justificare. Fără 
trecut, nu mai putem fi siguri de nimic. 

Că ne aflăm în faţa unei iluzii, aproape nici nu ar mai 
trebui demonstrat. Cum să reînvii istoria, cum să o aduci 
în prezent? Este prea mare pentru a încăpea între coper¬ 
tele unei cărţi, prea mare pentru a fi cuprinsă fie şi între 
zidurile unei biblioteci. 

Atragerea istoriei spre noi presupune, aşadar, întâi de 
toate, un proces de selecţie. O selecţie extrem de dras¬ 
tică, în urma căreia ceea ce rămâne, cantitativ vorbind, 
este infim faţă de „încărcătura 11 reală a trecutului. Se poate 
totuşi avansa şi în această privinţă un argument suscep¬ 
tibil de ane linişti. Selectăm, fireşte, dar nu orice şi oricum. 
Alegem elementele importante, reprezentative, semnifica¬ 
tive. Istoria pe care o producem este mai mică decât istoria 
reală, dar îi seamănă până la identificare. Este istoria cea 
mare redusă la scară, replica ei sintetică. Iată-ne aparent 
asiguraţi. Cu condiţia de a avea încredere nemărginită în 
cuvinte. Oare cuvintele nu ne joacă din nou o festă? Ce 
înseamnă: important, reprezentativ, semnificativ? Trebuie 
să mărturisim că nu înseamnă altceva decât ceea ce vrem 
noi să însemne. 


S-a prăbuşit, sau nu Imperiul Roman? 

în anul 476, Odoacru, regele herulilor, l-a izgonit de 
pe tron pe Romulus Augustulus, ultimul împărat roman 
al Apusului. Acest fapt poartă un nume universal cele¬ 
bru: „căderea Imperiului Roman 11 . A fost privit multă 
vreme ca evenimentul major al întregii istorii; s-a prăbuşit 
atunci cea mai amplă şi mai durabilă construcţie politică 
pe care a cunoscut-o omenirea, şi-a încheiat existenţa stră¬ 
lucitoarea civilizaţie antică şi s-a făcut marele pas de la 
Antichitate la Evul Mediu. Fapt curios, contemporanii 

nu par să fi observat ceva. Cum să-şi imagineze de altfel 
că şi-au încheiat ziua în Antichitate şi s-au trezit a doua 
zi în Evul Mediu? Nu au sesizat însă nici faptul mai 
prozaic al dispariţiei imperiului. O veche dilemă ne întâm¬ 
pină în acest punct. Contemporanii sunt ei oare obser¬ 
vatori privilegiaţi ai propriei istorii, sau rătăcesc în neştire 
printre arcanele ei, precum Fabricio del Dongo pe câmpul 
de bătălie de la Waterloo? Cu alte cuvinte, istoria se vede 
şi se înţelege mai bine din interior, sau din afară, de aproa¬ 
pe, sau de departe? Greu de spus care ar fi postul optim 
de observaţie, cu siguranţă însă că, din fiecare loc, istoria 
se vede diferit. 

Oamenii de la 476 aveau motivele lor să nu vadă nimic 
ieşit din comun. Herulii lui Odoacru nu erau o prezenţă 
insolită. De câteva generaţii, frontierele încetaseră de a 
mai fi impermeabile şi valuri de „barbari" se revărsau 
fără încetare în lumea romană. Provinciile erau deja pier¬ 
dute. Imperiul se divizase la 395. Acum, Odoacru trimi¬ 
tea însemnele imperiale la Constantinopol, recunoscând 
autoritatea unui singur împărat. Ceea ce mai târziu s-a 
considerat a fi prăbuşire a putut părea în epocă drept reu- 
nificare. Imperiul devenea iarăşi unul. De altfel, prin¬ 
cipalele instituţii romane au supravieţuit fatidicului an. 
Netulburaţi vreme de încă trei sferturi de veac, consulii 
au continuat să se succeadă la Roma, întocmai ca sub 
imperiu sau, mai înainte, în timpul republicii; senatul, de 
asemenea, s-a menţinut. Spre mijlocul secolului următor, 
împăratul de la Constantinopol, Iustinian, şi-a extins 
autoritatea efectivă asupra unei bune părţi din Impe¬ 
riul de Apus, chiar dacă nu pentru multă vreme. De altfel, 
ceea ce erudiţii au numit mai târziu Imperiu Bizantin s-a 
numit, de fapt şi de drept, până la sfârşit, până la căderea 

Constantinopolului sub turci, Imperiu Roman. în Apus, 
Carol cel Mare la anul 800 şi Otto cel Mare în 962 au 
reconstituit acelaşi imperiu. Oficial, „Sfântul Imperiu 
Roman" a durat până în anul 1806, când Napoleon, pe 
cale de a ataşa Europa propriului său proiect imperial, a 
pus capăt ficţiunii, determinându-1 pe împăratul „roman" 
să-şi spună, mai modest, împărat al Austriei, ceea ce şi 
era în realitate. Până într-o epocă recentă, când construc¬ 
ţiile imperiale s-au multiplicat (astăzi, oricine poate de¬ 
veni împărat dacă vrea şi dacă circumstanţele îi permit, 
aşa cum a procedat micul dictator Bokassa în Africa Cen¬ 
trală), imperiul, real sau imaginar, era unul , universal şi, 
evident, roman. Chiar Moscova şi-a început cariera impe¬ 
rială transfigurându-se simbolic într-o a treia Romă (după 
Roma cea adevărată şi Constantinopol). S-a crezut multă 
vreme că formula romană este ultima alcătuire imperială, 
nemaiurmându-i decât sfârşitul lumii şi Judecata de Apoi 
(sau, potrivit unei versiuni alternative, regatul mesianic). 
Cum lumea, evident, continua să existe, îşi continua exis¬ 
tenţa şi imperiul, potrivit unei argumentaţii de o logică 
fără cusur. 

Se explică astfel de ce „căderea Imperiului Roman" 
a fost descoperită mult mai târziu. Evenimentul şi-a luat 
însă revanşa şi, timp de secole, faimoasa dată a stat înscrisă 
în cărţile de istorie cu cifre mai apăsate decât oricare alta. 
Dar, de câtva timp, lucrurile iau o nouă întorsătură. în 
măsura în care structurile tind să ne preocupe mai mult 
decât evenimentele, nu prea mai avem ce face cu anul 
476. Odoacru, Romulus Augustulus — cui îi mai pasă 
de aceste personaje? Interpretările actuale se apropie oare¬ 
cum (chiar dacă din motive diferite) de perspectiva celor 
care au trăit atunci şi se deosebesc de teoria catastrofică 

a erudiţilor moderni, care au concentrat şi dramatizat peste 
măsură procesul tranziţiei de la Antichitate la Evul Mediu. 
Avem de-a face nu cu un moment, ci cu o lungă evoluţie, 
câteva secole înainte de prăbuşirea Imperiului Roman, 
câteva secole după, în cursul cărora s-a reelaborat un 
întreg sistem de civilizaţie. Teza istoricului belgian Henri 
Pirenne, sintetizată în formula „Mahomed şi Carol cel 
Mare“, este grăitoare pentru trecerea de la un sistem de 
interpretare la altul. Personaj ele-simbol nu mai sunt Odoa- 
cru şi Romulus Augustulus, ci Mahomed şi Carol cel Mare, 
iar faza decisivă se deplasează din secolul al V-lea în seco¬ 
lele al Vll-lea şi al VlII-lea. Totodată, evoluţiile economice 
devin mai semnificative decât cele politice. Potrivit lui 
Pirenne, cucerirea arabă (Mahomed) ar fi rupt în două 
spaţiul mediteranean, ruinând comerţul antic şi împingând 
Europa Occidentală spre economia naturală şi sistemul 
social-instituţional al feudalismului (Carol cel Mare). Teza 
în sine nu a convins. Ea ilustra însă scoaterea discu¬ 
ţiei de sub obsedantul an 476 şi deschiderea ei spre o 
abordare structurală, cu multiplele variante şi interpretări 
care decurg de aici. 

Ceea ce ne interesează pentru moment sunt avatarurile 
unui fapt care a început prin a nu exista, a devenit apoi 
un reper istoric incontumabil şi, în sfârşit, pare pe cale 
de a se dizolva în oceanul unei problematici infinit de 
complexe. Este, sau nu semnificativ anul 476? Este un 
eveniment crucial, sau un noneveniment? Să recunoaştem 
că nu trebuie decât o minimă doză de abilitate profesio¬ 
nală pentru a argumenta la fel de bine prăbuşirea Imperiului 
Roman la sfârşitul secolului al V-lea sau, dimpotrivă, 
supravieţuirea sa (ori, la alegere, diverse soluţii de com¬ 
promis între aceste două variante). 

Cavalerii şi microbii 

Nu s-ar putea spune că ciuma neagră ar fi o prezenţă 
nesemnificativă în istoria Europei. Nici că marea epi¬ 
demie care a cuprins ţărmurile Mediteranei şi Europa 
Occidentală în jurul anului 1348 ar fi trecut neobservată 
de oamenii timpului sau de istoricii ulteriori. Decame¬ 
ronul lui Boccaccio este brodat tocmai pe acest cumplit 
eveniment. Timp de câteva secole, ciuma a fost una dintre 
obsesiile Occidentului şi, efectiv, un factor major de mor¬ 
talitate. Toate acestea erau cunoscute istoricilor, însă nu 
intrau, decât cu totul ocazional, în preocupările lor. Mai 
curând decât sănătatea oamenilor, îi preocupa sănătatea 
statelor (explicabilă, aşadar, solicitudinea cu care au ve¬ 
gheat la căpătâiul muribundului Imperiu Roman). Cum se 
omorau oamenii între ei părea mai interesant decât modul 
cum erau ucişi de un microb invizibil. 

Să verificăm totuşi această afirmaţie. Am la îndemână 
o istorie cât se poate de reprezentativă: Histoire generale 
du IV e siecle ă nos jours, editată de Emest Lavisse şi Alfred 
Rambaud, una dintre cele mai reputate sinteze apărute 
spre sfârşitul secolului al XlX-lea. Volumul al III-lea 
(publicat în 1894) tratează perioada 1270-1492 în nu mai 
puţin de 984 de pagini. Dintre acestea, aproape o sută 
revin Războiului de 100 de Ani dintre Franţa şi Anglia, 
evocat în toate peripeţiile lui (în medie, o pagină pentru 
un an!). Ciuma, care s-a războit cu oamenii exact în ace¬ 
eaşi vreme, este ceva mai greu de găsit. în Franţa, lipseşte 
cu desăvârşire, devorată de evenimentele politico-militare. 
Două rânduri, totuşi, la capitolul consacrat Italiei: „în anul 
următor, o mare ciumă a devastat Italia (ea a fost minunat 
descrisă de Boccaccio)", de unde ar rezulta că principalul 
efect al ciumei a fost Decameronul. Epidemia engleză 

are totuşi dreptul la vreo zece rânduri. Autorul lor nu 
ignoră dezastrul demografic, dar trece repede peste el, 
pentru a zăbovi asupra creşterii salariilor, consecinţă a 
rarefierii mâinii de lucru. Curios (pentru noi) unghi de 
privire: pot pieri jumătate dintre locuitorii unei ţări, isto¬ 
ricii nu îşi pierd sângele-rece, fiindcă nu asta este în fond 
problema lor. Salariile sunt mai importante decât oame¬ 
nii, iar conflictele politice şi militare mai importante 
decât orice. 

Abia pe la mijlocul secolului al XX-lea (exceptând 
unele lucrări de pionierat cu impact limitat asupra inter¬ 
pretărilor de ansamblu), cercetătorii trecutului au des¬ 
coperit demografia şi, odată cu ea, medicina, corpul uman, 
sănătatea şi boala, naşterea, vârstele omului, moartea... 
Le-au descoperit, fiindcă toate acestea sunt astăzi pro¬ 
bleme majore ale societăţii. Şi astfel, epidemia de ciumă 
şi-a depăşit condiţia de eveniment anecdotic sau marginal 
şi a fost integrată în marele mecanism al istoriei. îi este 
imputată — nu exclusiv, dar în cea mai mare măsură — 
scăderea cu un sfert, o treime sau chiar mai mult a 
populaţiei Occidentului în veacul care a urmat primului 
val microbian (în cazul Franţei, s-a avansat procentul de 
42%!). Nici un război nu a provocat vreodată o asemenea 
catastrofa. Singura comparaţie care ne vine în minte — 
sugerată de Emmanuel Le Roy Ladurie — este un război 
bacteriologic sau nuclear. Evul Mediu şi-a avut războiul 
său „nuclear", pe care istoricii l-au ignorat, orbiţi de 
faptele de arme mărunte ale Războiului de 100 de Ani, 
cu cavalerii săi în zale! 

Dar saga microbiană nu se opreşte aici. Cucerirea şi 
colonizarea Americii au fost, la rându-le, dublate de un 
invizibil, dar cumplit război bacteriologic, încă mai devas¬ 
tator decât fusese ciuma în Europa. Nu brutalitatea 

conchistadorilor, aşa cum s-a crezut, ci microbii purtaţi 
de ei ar fi dat lovitura de graţie civilizaţiilor amerindiene. 
Mecanismul acestui proces este numit, tot de Le Roy 
Ladurie, „unificarea microbiană a lumii“. Până în epoca 
modernă, diferitele spaţii de civilizaţie au evoluat sepa¬ 
rat, avându-şi fiecare nu numai propriul profil cultural, 
dar şi propriul fond microbian. Primele contacte au avut 
urmări devastatoare din cauza faptului că populaţii neimu¬ 
nizate au fost brusc expuse unor maladii, relativ benigne 
sau cu efect atenuat în propriul lor spaţiu de evoluţie. 
Treptat, s-a produs o egalizare, o „piaţă comună micro¬ 
biană", dar timp de secole tributul plătit pentru unificarea 
lumii a fost imens. Catastrofa supremă s-a petrecut în 
America, unde, între 1500 şi 1600, plafonul demografic 
s-ar fi prăbuşit de la zeci de milioane la numai câteva mili¬ 
oane: un dezastru fără egal în întreaga istorie a umanităţii. 1 

Iată istorii care nu prea seamănă între ele. Nu voi arbitra 
între războinicii cavaleri medievali şi nu mai puţin agre¬ 
sivele microorganisme. Cu atât mai mult cu cât şi micro¬ 
bii sunt nevoiţi să cedeze în faţa unor interpretări mai 
complexe. Epidemia de la mijlocul secolului al XlV-lea 
este astfel subordonată unei dereglări socio-economice 
şi demografice globale: populaţia a crescut mai repede 
decât puteau creşte mijloacele de subzistenţă. Ciuma a 
lovit, aşadar, un organism social deja fragilizat. 2 Toate 
interpretările îşi au partea lor de justificare, după cum, 
putem fi siguri, toate exagerează, scoţând prea mult în 

1 Informaţiile şi interpretările „microbiene" sunt preluate din 
articolul lui Emmanuel Le Roy Ladurie, „Un concept: l’unifica- 
tion microbienne du monde (XIV e -XVII e siecles)“, în Le Territoire 
de l'historien, II, Gallimard, Paris, 1978, pp. 37-97. 

2 Asupra crizei secolului al XlV-lea, o privire de ansamblu la 
Femand Braudel, L 'Identite de la France. Les hommes et Ies choses, 
II, Flammarion, Paris, 1990, pp. 153-165. 

evidenţă pe unii sau pe alţii dintre actorii istoriei. De altfel, 
nu există afirmaţie care să nu cuprindă în sine o exagerare, 
prin faptul inevitabil că nu poate fi decât „parţială 11 . Ade¬ 
vărul complet şi perfect echilibrat nu are cum să fie prins 
în nici o formulă. Nu putem decât să luăm act de relativi¬ 
tatea oricărei alegeri, de imposibilitatea de a „cântări 11 
semnificaţiile cu un cântar universal şi invariabil. Jocul 
limitat la care ne-am referit sugerează o competiţie 
generalizată între nenumăraţi factori efectivi sau potenţiali. 
Rândurile lor cresc în ritmul propriei noastre curiozităţi. 
Când istoria era predominant evenimenţial-politică, 
situaţia încă mai putea fi cât de cât ţinută sub control. încli¬ 
narea actuală spre o istorie globală, cu alte cuvinte spre 
o istorie nediscriminatorie, deschisă oricărei probleme, 
zdrobeşte complet ierarhiile. Infuzia de antropologie, 
interesul manifestat pentru mentalităţi şi comportamente, 
coborârea la nivelul individului şi al vieţii cotidiene fac 
ca totul să fie semnificativ, egal de semnificativ, în funcţie 
de profilul anchetei pe care o întreprindem şi de perspec¬ 
tiva din care privim. Alimentaţia, sexul sau moda, şi chiar 
cele mai banale gesturi pot deveni la fel de grăitoare sau 
chiar mai grăitoare decât indicatorii economiei mondiale 
sau marile decizii politice (reciproca fiind la fel de 
valabilă). Nu mai există istorie, ci istorii. De fapt, „istoria 11 
nu a însemnat niciodată altceva decât „istorii 11 . Doar că 
acum diversitatea a luat amploare, a devenit mult mai 
vizibilă. în plus, suntem şi noi mai dispuşi să percepem 
ceea ce a fost dintotdeauna o inerentă diversitate. 


O lume de imagini 

Multitudinea reînvierilor trecutului oferă un argument 
suficient pentru incapacitatea noastră de a-1 reînvia cu 
adevărat. Istoria nu este realitate, ci reprezentare. Condiţia 

ei este aceea a imaginii. Nu însă asupra acestei constatări 
se manifestă dezacordul. Dezacordul priveşte conceptul 
însuşi de imagine. Ne-am obişnuit să credem că imagi¬ 
nea, cel puţin o imagine corect elaborată, reflectă fidel 
un segment de realitate. Aşa să fie oare? 

Din când în când, căţeluşa mea ridică ochii spre televi¬ 
zor. Renunţă însă după o secundă de cercetare. Scena reală 
ar fi pasionat-o, cu siguranţă. Dar nu simulacrul de viaţă 
derulat pe micul ecran. Nu este dispusă să participe la 
aşa ceva. Pare a fi conştientă de un fapt pe care telespec¬ 
tatorii nu îl ştiu sau nu vor să îl ştie. Şi anume că ceea ce 
se vede nu este adevărat! 

Atitudinea ei dovedeşte (cel puţin în raport cu gândirea 
umană) un deficit de inteligenţă. Pe noi, ne ajută inteli¬ 
genţa să aşezăm punţi între lumi diferite şi să traducem 
realitatea în limbaj, iar limbajul în realitate. Dar tot inteli¬ 
genţa ne întinde curse: ne apropie şi, în aceeaşi măsură, 
ne îndepărtează de realitatea efectivă, predispunându-ne 
la acceptarea unui compromis, în care limbajul sau imagi¬ 
nea se substituie lumii adevărate. 

Capacitatea tipic umană de autoiluzionare explică şi 
uşurinţa manipulării prin imagine. Când Revoluţia română 
din decembrie 1989 a fost transmisă în direct în întreaga 
lume, nimeni nu s-a gândit, în îmbulzeala evenimentelor, 
proiectate minut cu minut pe ecranul televizoarelor, că 
s-ar afla prins în plasa unei extraordinare manipulări. Cum 
să-ţi închipui aşa ceva când ceea ce vezi este adevărat, 
cu actori autentici, cu scene filmate pe viu... Filmul docu¬ 
mentar stârnise la începuturile lui acelaşi gen de iluzie, 
satisfacţia descoperirii — în sfârşit! — a unui martor 
obiectiv şi incoruptibil al istoriei. Istoria înscrisă pe peli¬ 
culă părea a fi pur şi simplu istoria. A trebuit să treacă 
un timp pentru a se arăta primejdiile ascunse în spatele 
acestei tentaţii. Filmul documentar se poate apropia mai 

mult decât oricare alte mijloace de înregistrare, dacă nu 
de realitatea esenţială, cel puţin de suprafaţa ei, însă tot 
filmul documentar, tocmai fiindcă i se presupun asemenea 
virtuţi, poate şi minţi mai bine. Poate sugera, la nevoie, 
o interpretare opusă cu 180 de grade realităţii, susţinută 
însă prin imagini extrase din cea mai pură realitate. Pro¬ 
paganda regimurilor totalitare a uzat din plin de această 
oportunitate; dar nici în context democratic, documenta¬ 
rul filmat nu face şi nu poate să facă altceva decât să 
organizeze lumea potrivit unor criterii ideologice, cu sin¬ 
gura deosebire că într-o societate deschisă evantaiul aces¬ 
tora este mai larg şi mai nuanţat. 

Trăim într-o lume de imagini, de imagini multiple şi 
contradictorii. Nu sorbim realitatea, ci doar percepem ine¬ 
puizabilele imagini ale ei. De altfel, ce altceva înseamnă 
fiecare dintre noi decât o sumă de imagini, imaginea sa 
despre sine şi imaginile tuturor celorlalţi despre el? în 
mod obiectiv, existăm, dar nu avem acces la noi înşine 
decât printr-un joc de imagini. 

Nu este uşor de decis care dintre imagini se află mai 
aproape sau mai departe de adevăr. în Tratatul de semio¬ 
tică generală, Umberto Eco zăboveşte într-o notă deta¬ 
liată asupra contradictoriilor reprezentări ale rinocerului. 
Timp de câteva secole, impresionantul animal a fost recep¬ 
tat prin faimoasa gravură a lui Dtirer, care îl înfăţişează 
acoperit cu o platoşă de solzi. Fapt interesant şi cât se 
poate de grăitor pentru forţa imaginarului, reprezentarea 
aceasta fantezistă s-a prelungit până într-o perioadă când 
explorările africane îi puseseră deja pe europeni faţă în 
faţă cu rinocerul autentic. Astăzi, rinocerul nu mai este 
desenat, ci fotografiat sau filmat. Eco se îndoieşte totuşi 
că fotografia ar fi mai realistă decât interpretarea lui 
Diirer. Solzii au dispărut, iar aparenţa este a unui animal 
cu pielea netedă. în fapt, dacă ne-am asuma riscul de a 

pune mâna pe exotica creatură, s-ar putea să simţim ceva 
diferit de ceea ce sugerează atât gravura, cât şi fotografia, 
oarecum între cele două reprezentări: o piele dură şi zgrun- 
ţuroasă, sugerată, într-un fel, prin amplificare, de solzii 
imaginaţi de Durer. Atât desenul, cât şi fotografia sunt 
„traduceri 11 , fiecare în propriul limbaj, nu au cum să fie 
replici perfecte ale realităţii. 

Povestea cu rinocerul exprimă la o scară cu totul mo¬ 
destă ceea ce se petrece atunci când este vorba de repre¬ 
zentarea istoriei, elaborare infinit mai complexă decât 
dialectica imaginilor simple evocate până acum. 

Epistemologia joacă astăzi cartea relativismului. Ade¬ 
vărul absolut rămâne în urmă ca o formulă nespus de 
optimistă de secol XIX. Pentru Karl Popper ( Logica des¬ 
coperirii ştiinţifice), nimic nu poate fi confirmat definitiv, 
ci doar acceptat provizoriu; teoriile adevărate de astăzi 
au toate şansele să devină teoriile false de mâine! La 
Thomas Kuhn ( Structura revoluţiilor ştiinţifice), „ade- 
vărul“ se subordonează paradigmelor, acelor modele ştiin¬ 
ţifice globale pe care fiecare epocă şi le construieşte. O 
teorie este acceptabilă în măsura în care nu contrazice 
paradigma dominantă, altminteri, chiar „adevărată 11 să fie, 
nu are cum să se prindă în structurile acceptate ale cunoaş¬ 
terii. La noi sinteze culturale — noi paradigme şi noi 
teorii. Nu mai zăbovim asupra anarhismului ştiinţific al 
unui Paul Feyerabend ( Contra metodei), rebel faţă de 
orice autoritate şi de orice principii, adept al preceptului 
că în materie de cunoaştere „totul este bun 11 ! 

Ştiinţa actuală se înfăţişează ca produs al civilizaţiei 
occidentale. Sunt exegeţi care îi neagă pretenţia de a repre¬ 
zenta singura cale spre adevăr, îngrădind-o în sfera carac¬ 
teristică reprezentărilor omului european. Dacă s-ar fi 
născut în China sau în India, este de presupus că ar fi ară¬ 
tat altfel. Alţi interpreţi ai fenomenului ştiinţific coboară 

analiza la nivelul destinelor individuale, interogând bio¬ 
grafia savanţilor. Educaţia primită, cariera, conexiunile 
sociale, înclinaţiile religioase, ideologice şi politice, toate 
îşi lasă amprenta asupra operei ştiinţifice. Cum rămâne 
atunci cu obiectivitatea şi cu Adevărul? 

Poate că răspunsul cel mai potrivit la această întrebare 
l-a dat marele fizician Niels Bohr, căruia i se atribuie 
următoarea butadă: „Un adevăr profund presupune că şi 
contrariul său este nu mai puţin un adevăr profund 11 ! 3 

Ieşim încetul cu încetul din iluzia scientistă a veacului 
al XlX-lea. Li s-a pretins atunci până şi literaturii şi artei 
abordarea „corectă 11 a realităţii. Dar ce înseamnă, în fond, 
„realismul 11 literar şi artistic dacă nu un cod la fel de arti¬ 
ficial ca oricare altul, cu nimic mai „realist 11 decât roman¬ 
tismul, simbolismul sau suprarealismul? Ceea ce s-a 
numit realism nu spune, în principiu, nici mai mult, nici 
mai puţin despre esenţele realităţii; spune altfel şi altceva. 
Să fie o pictură realistă de secol XIX, cu reprezentarea 
formal corectă (ceea ce este un fel de a spune) a unui 
subiect oarecare, mai aproape de esenţa lucrurilor decât 
o compoziţie medievală, centrată nu atât pe asemănare, 
cât pe valori şi semnificaţii, sau decât un tablou supra¬ 
realist, transpunere vizuală a meandrelor psihicului uman? 

Lumea reprezentărilor — ştiinţifice, artistice sau de 
orice fel — este alta decât lumea reală, oricâte punţi le-ar 
lega. Cât despre acurateţea reprezentărilor în raport cu 
realitatea, se poate perora la nesfârşit, cu argumente pro 
şi contra. Aceasta nu înseamnă că adevărul ar fi egal cu 
minciuna. Trebuie să sperăm în capacitatea noastră de a 
ne apropia de realitate; dar, oricât ne-am apropia, nu o 
putem privi decât cu propriii noştri ochi. 


3 Citat după Gerald Holton, L ’lmagination scientiftque, Galli- 
mard, Paris, 1981, p. 120. 

Condiţia istoriei nu are cum să fie alta, şi nu numai 
că nu este alta, dar prezintă complicaţii suplimentare. Mai 
întâi, complexitatea. Nimic nu este mai complex decât 
istoria, suma a tot ce se află în urma noastră. Totul este 
istorie! Apoi, şi mai ales, îndepărtarea de punctul de obser¬ 
vaţie. Istoria înseamnă o sumă nesfârşită de „imagini" 
amestecate în fel şi chip, dar nu de imagini primare, ci 
de imagini derivate, la rându-le, din alte imagini sau repre¬ 
zentări. Nu avem acces direct la istorie, şi acest raport 
cu totul special dintre cercetător şi obiectul de studiu deo¬ 
sebeşte istoria de majoritatea ştiinţelor. Accesul este indi¬ 
rect, prin izvoare. Cuvântul izvor sugerează el însuşi o iluzie. 
Vrea să spună că, deşi nu avem acces nemijlocit, avem 
totuşi acces la informaţii care izvorăsc dintr-o anumită 
realitate istorică, la ceva, cu alte cuvinte, foarte aproape 
de realitate, provenind din miezul însuşi al realităţii. 

O asemenea înţelegere a izvorului păcătuieşte printr-o 
doză excesivă de optimism. Izvoarele — în egală măsură 
scrise, iconografice sau orale — nu sunt produse de „isto¬ 
rie", ci de oameni, ele ne oferă de la bun început o istorie 
filtrată şi tradusă, o lume de imagini peste care construim, 
la rându-ne, alte lumi de imagini. Herodot nu este pro- 
priu-zis un izvor pentru lumea secolului al V-lea înainte 
de Cristos, ci pentru modul cum priveau grecii sau anume 
greci lumea secolului respectiv, ceea ce este departe de 
a fi acelaşi lucru! Acum un veac şi jumătate, Leopold von 
Ranke, magistrul istoriografiei erudite şi critice, şi-a propus 
să refacă istoria „aşa cum a fost ea cu adevărat". Printre 
sursele sale de predilecţie, figurau rapoartele ambasado¬ 
rilor veneţieni. Sunt surse, fireşte, dar în mai mică măsură 
pentru istoria medievală şi modernă a Europei în depli¬ 
nătatea şi autenticitatea ei, cât pentru privirea veneţiană 
asupra lucrurilor. 

în căutarea unui grad sporit de certitudine, istoricii 
apelează astăzi, în măsură mai mare ca în trecut, la surse 
aparent neutre şi obiective. Dar, oricât de puţină „litera- 
tură“ ar cuprinde un izvor, el este totuşi mediat, aşezat 
într-o tipologie prestabilită şi trecut inevitabil printr-o 
conştiinţă. Procesul-verbal al unui fapt nu este riguros 
acelaşi lucru cu faptul respectiv (la limită, poate fi sub¬ 
stanţial diferit). Chiar o impersonală înşiruire de cifre este 
mai puţin obiectivă decât pare la prima vedere. Cifrele 
nu s-au aşezat singure. Calcularea şi dispunerea lor decurg 
dintr-o metodologie, iar metodologia înseamnă intenţie. 
în plus, prelucrarea statistică a realităţii implică reducerea 
la unitate a unor elemente şi fenomene deloc identice. 
Statistica este ea însăşi o „imagine 11 , cu partea ei de adevăr, 
dar şi cu partea de „neadevăr 11 . Orice izvor înseamnă tra¬ 
ducerea istoriei autentice într-un anume tip de discurs sau 
de imagine. 

S-ar putea crede că fac excepţie de la regulă vestigiile 
materiale directe. Informaţia arheologică ar fi în acest caz 
mai aproape de realitate, cel puţin de acel segment de rea¬ 
litate pe care îl încorporează, decât cpmunicarea filtrată 
prin cuvânt, scris sau imagine. Problema este că erodarea 
suferită de mărturiile materiale, ca şi izolarea lor de ţesă¬ 
tura vie de civilizaţie, fără a mai vorbi de caracterul alea¬ 
toriu al descoperirilor, le conferă, oricât de „adevărate 11 
ar fi în concreteţea lor, o condiţie secundă, cel puţin la 
fel de îndepărtată de realitatea originară ca a „sur- 
selor-imagini 11 . Este, de altfel, bine ştiut că pe acelaşi 
material arheologic, aparent atât de solid (dar şi atât de 
incomplet şi de lipsit de grai), se pot clădi cele mai diverse 
ipoteze. Ruinele albe şi tăcute ale Atenei — remarcabil 
conservate, totuşi, în raport cu alte vestigii — ce sunt 
altceva decât imagini palide şi enigmatice ale unui polis 
cândva colorat şi viu? 

Despre structurile şi logica imaginarului 

între noi şi istorie, între noi şi lume, între noi şi noi 
înşine, se interpune subtila ţesătură a imaginarului. Este 
o constatare care ne deschide una dintre cele mai fertile 
piste intelectuale ale ultimelor decenii. Imaginarul 
înseamnă, întâi de toate, o sumă de structuri mentale sta¬ 
bile. Maşinăria umană, cu întreaga-i încărcătură spirituală, 
pare programată să funcţioneze într-un anume registru. 
Nu putem gândi şi simţi decât omeneşte. Din acest punct 
de vedere, deosebirile dintre rase şi culturi sau chiar din¬ 
tre omul contemporan şi omul preistoric nu trebuie supra- 
apreciate. Ele ne par mari, pentru că nu avem termen de 
comparaţie. Puşi în faţa unor fiinţe extraterestre, am per¬ 
cepe, în sfârşit, caracteristicile fondului nostru comun, 
cu siguranţă deosebit de al celorlalţi. Structurile perma¬ 
nente — pe care le-am putea numi, urmându-i pe Platon 
şi pe Jung, arhetipuri — se concretizează însă, se combină 
şi se recompun fără încetare, în ritmurile unei istorii 
diversificate şi fluide. Imaginarul este în egală măsură 
universal şi specific: universal în structurile lui fundamen¬ 
tale, specific în varietatea întruchipărilor sale. Tiparul este 
acelaşi, conţinutul mereu altul. 

Imaginarul desfide materialismul naiv al celor care-şi 
închipuie că reprezentările mentale îşi trag neapărat seva 
din lumea concretă. Nimic mai pueril decât traducerea 
miturilor în termenii „rezonabili 11 ai unei istorii prozaice 
şi credibile. Imaginarul funcţionează autonom, potrivit 
propriilor reguli. El se poate hrăni sau nu din realitate, 
dar, oricum, topeşte materia pe care o utilizează în creu¬ 
zetul său. Un mit istoric poate fi sau nu construit pe un 
adevăr, sau poate amesteca adevărul cu ficţiunea, dar sen¬ 
sul său, independent de materialul folosit, aparţine strict 
imaginarului. 

Convingerea că nimic nu se poate clădi decât pe reali¬ 
tate, că „nu iese fum fără foc“ este cât se poate de curentă. 
Nu înseamnă că este şi adevărată. Imaginarul se mişcă 
perfect în afara realităţii, adesea o contrazice cu nonşa¬ 
lanţă, în ciuda oricăror evidenţe. Grecii antici au combi¬ 
nat câteva scheme ale globului terestru, care nu porneau, 
şi nu aveau cum să pornească decât din imaginar. Cea 
mai durabilă dintre ele înfăţişa o masă continentală — 
una singură — în emisfera nordică, şi alta, similară, 
dispusă simetric, în emisfera sudică. „Harta“ aceasta a 
folosit-o Columb, navigând spre Extremul Orient. Cum 
bine se ştie, a descoperit America, pe care a combătut-o 
însă cu înverşunare până la moarte, fiindcă geografia lui 
imaginară nu îi permitea să o accepte. Cuba şi Haiti erau 
pentru el părţi ale Chinei; printre colibele sărăcăcioase 
ale indienilor, navigatorul genovez căuta palatul mare- 
lui-han! Ipoteza unor savanţi greci care trăiseră cu două 
mii de ani înainte se dovedea mai puternică decât reali¬ 
tatea geografică bătătoare la ochi. Povestea a continuat, 
chiar amplificându-se, în emisfera sudică. Până spre sfâr¬ 
şitul secolului al XVIII-lea, când explorările căpitanului 
Cook au spulberat definitiv ficţiunea continentului aus¬ 
tral, generaţii de navigatori n-au încetat să-l caute, convinşi 
că trebuie să existe, odată ce figura pe harta imaginară 
a lumii. Orice insuliţă pierdută în abisul de ape devenea 
o probă nu împotriva existenţei continentului, ci în favoa¬ 
rea sa: nu putea fi decât o porţiune a mult căutatului 
litoral austral! 

Războiul troian nu avea nevoie de un autentic război 
troian pentru a intra în istorie. Homer era îndeajuns. Dar 
chiar cei mai raţionalişti dintre greci nu au înţeles să 
renunţe la ceea ce părea a fi evenimentul inaugural al isto¬ 
riei lor. Metoda de recuperare a fost simplă; s-a dat la o 
parte fabulosul, rămânând un război normal, ca oricare 

altul. Mulţi autori moderni au procedat la fel. Aventura 
lui Schliemann nu a făcut decât să complice interpretările. 
Arheologul german a descoperit ruinele Troiei, mergând 
pur şi simplu pe urmele indicate de Homer, ceea ce părea 
a confirma punct cu punct relatările Iliadei. Astăzi, isto¬ 
ricii nu mai văd lucrurile aşa. Paraffazându-1 pe Giraudoux, 
s-ar putea spune că războiul cu Troia nu a avut niciodată 
loc. Troia este şi nu este Troia. Ruinele de la Hissarlâc 
şi dispunerea straturilor arheologice nu indică vreo cores¬ 
pondenţă semnificativă cu istoria legendară a Troiei antice. 
Şi aici, ca peste tot în lume, au fost conflicte şi războaie, 
oamenii s-au încăierat în fel şi chip. E singurul adevăr 
istoric care rămâne! în rest, datele „reale“ (şi ele transfi¬ 
gurate în imaginar) care pot fi rezonabil extrase din 
epopeea homerică privesc o epocă mult mai recentă, mai 
apropiată de geneza poemelor, decât acel secol al XH-lea, 
reper cronologic al presupusului război troian. 

Cu privire la originile Romei, se poate spune una sau 
alta. Sunt istorici care consideră tradiţia ca fiind atestată 
de săpăturile arheologice, alţii dimpotrivă. Potrivit lui 
Georges Dumezil, renumitul exeget al miturilor indo-eu- 
ropene, trama legendară a primelor secole de istorie romană 
adaptează şi recompune elementele de bază ale fondului 
mitologic indo-european. Mitologia începuturilor Romei 
pare construită tot pe mitologie, nu pe istoria reală! 4 

4 Cu privire la războiul troian şi, în genere, la perceperea mito¬ 
logiei greceşti, trimit la Paul Veyne: Les Grecs ont-ils cru ă leurs 
mythesl, Seuil, Paris, 1983 (ediţia românească: Au crezut grecii în 
miturile lor?, trad. rom. de Bogdan Ghiu, Univers, Bucureşti, CEU 
Press, Budapesta, 1996), şi la Moses I. Finlay: On a perdu la guerre 
de Troie, Les Belles Lettres, Paris, 1993. Dezacordul dintre arheolo¬ 
gie şi mitologie în cazul întemeierii Romei şi al istoriei sale timpurii 

Aceasta nu înseamnă că în structurile mitologice nu 
se prind şi părţi de realitate. în lipsa unor credibile atestări 
documentare, ar fi însă hazardat să procedăm, prin simplu 
demers „logic“, la identificarea lor. Istoria nu este logică. 
Istoria este sau nu este, atâta tot. 

Omul poate fi definit ca fiinţă fabulatoare. Nimic mai 
specific uman decât fabulaţia, acest joc nesfârşit cu tot 
ce ne înconjoară, prelungit adesea până la ieşirea în afara 
oricărei realităţi tangibile sau demonstrabile. 

La prima vedere, jocul se prezintă cu totul derutant 
în nesfărşita-i diversitate. Trebuie totuşi să-i dăm un sens, 
încercând să-i surprindem sau să-i imaginăm regulile. 
Vom coborî pentru început cât mai adânc, în căutarea 
structurilor primare. Indiferent de bogăţia ornamentelor, 
mereu altele sau altfel dispuse de la o construcţie la alta, 
structurile de rezistenţă ale imaginarului par a se înscrie 
într-o tipologie invariabilă. Cel puţin între limitele timpu¬ 
lui istoric, ale unei istorii dinamice şi asumate. „Gândirea 
sălbatică 11 (aşa cum a analizat-o Claude Levi-Strauss), 
prin excelenţă refractară istoriei, nu intră în raza pro¬ 
blematicii pe care îmi propun să o abordez, chiar dacă, 
cu excepţiile de rigoare şi schimbând ce este de schim¬ 
bat, o serie de structuri ale imaginarului aşază incontes¬ 
tabile punţi între omul primitiv şi omul modem. La fel 
ca istoria în genere, şi istoria imaginarului sau imagina¬ 
rul istoric pot fi privite din cele mai diverse perspective 
şi decupate în fel şi chip. Ceea ce urmează este propriul 
meu decupaj: conturarea câtorva ansambluri structurale 


este înfăţişat în toate detaliile de Jacques Poucet: Les Origines de 
Rome. Tradition et Histoire, Publication des Facultes universitaires 
Saint-Louis, Bruxelles, 1985. Teza contrară, a confirmării legen¬ 
dei prin arheologie, la Alexandre Grandazzi, La Fondation de 
Rome. Reflexion sur l 'histoire, Les Belles Lettres, Paris, 1991. 

majore, susceptibile de a susţine un întreg univers de 
reprezentări. 5 

O asemenea structură mentală defineşte conştiinţa, 
tipic umană, a unei realităţi transcendente, considerată 
a fi mai semnificativă decât realitatea palpabilă şi căreia 
lumea concretă îi este subordonată. în strâns raport cu 
această convingere s-a dezvoltat complexul imaginar al 
lumii de dincolo şi al vieţii de apoi, presupunând, în alcă¬ 
tuirea fiinţei umane, un dublu spiritual destinat să supra¬ 
vieţuiască morţii corporale. Tot o structură universală 
adună raporturile dintre noi şi ceilalţi, integrându-le într-o 
puternic dramatizată dialectică a alterităţii; rezultatul este 
o lume „fărâmiţată 11 şi neliniştitoare. Oarecum opus, pentru 
a echilibra lucrurile, funcţionează un principiu de uni¬ 
tate, menit să confere coerenţă şi sens lumii în care trăim. 
Trecutul este, la rându-i, absorbit în structurile imagina¬ 
rului, în primul rând prin obsedanta căutare şi neîncetata 
actualizare a originilor. Recuperării timpului rămas în 
urmă îi corespunde, la celălalt capăt, tentativa, nu mai 
puţin insistentă, de pătrundere şi descifrare a viitorului. 
O soluţie alternativă oferă evadarea din istorie, complex 
de strategii susceptibile de a ne propulsa în afara timpului 
real, în spaţii neatinse de contradicţiile şi mizeriile curente 
ale vieţii (vârsta de aur, utopii, milenarisme...). Şi, în 
sfârşit, se impune constatarea că diversele soluţii ale ima¬ 
ginarului tind să se închege în sisteme riguros polarizate, 
definite prin confruntarea contrariilor (în timp ce lumea 
„adevărată 11 se prezintă ca un spectru de nuanţe): alb şi 

5 în definirea structurilor imaginarului, am preluat schema de 
ansamblu propusă în lucrarea mea Pour une histoire de l ’imagi- 
naire, Les Belles Lettres, Paris, 1998 (traducere românească: Pentru 
o istorie a imaginarului, Humanitas, Bucureşti, 2000 şi 2006). 

negru, bine şi rău, spirit şi materie, Crist şi Anticrist, pro¬ 
gres şi decadenţă... 

Rămâne să vedem cum este aşezată istoria în acest 
cadru structural prestabilit şi cum, fără încetare, structurile 
de bază capătă noi înfăţişări şi noi sensuri, în acord cu 
mersul însuşi al istoriei reale. 


în căutarea Absolutului 

Dacă există o „suprarealitate“, atunci faptele istorice 
nu exprimă decât un joc secund, care se cere descifrat, 
pentru a se ajunge la adevăratele esenţe. Ele sunt semne 
care ne conduc spre mecanismul invizibil, spre sensul 
profund al existenţei. 

Pot să se mire oricât raţionaliştii moderni de credulita¬ 
tea anticilor, lesne atraşi de tot ce părea a fi semnificaţie 
înciffată, de la marile mituri ale originilor până la cele 
mai banale întâmplări cotidiene. Să nu fim atât de naivi 
încât să ne închipuim că istoricii antici erau naivi. Nu erau 
mai puţin inteligenţi decât noi. Ştiau şi ei ce înseamnă 
un fapt pozitiv. Dar socoteau că există şi înţelesuri mai 
adânci, identificabile într-o subtilă gamă de mesaje 
transmise de „dincolo 11 . Istoria se integra astfel într-o ordine 
cosmică purtând amprenta sacralităţii. Realitatea în sine era 
prea banală; pentru a deveni istorie, trebuia să capete un 
înţeles, să treacă, aşadar, printr-un proces de transfigurare. 

Pentru omul modem — iau un exemplu la întâm¬ 
plare —, un zbor de păsări înseamnă un zbor de păsări 
şi nimic mai mult. Şi pentru antici însemna acelaşi lucru. 
Dar putea, în funcţie de context, să însemne şi altceva: 
un semn, aparent banal, şi totuşi un semn că ne aflăm 
într-un punct nodal al istoriei. Exceptând câţiva mari 
istorici greci — un Tucidide, un Polibiu — decişi să joace 

cartea raţionalismului, anticii au înţeles să nu rupă 
complet punţile între istorie şi mit, între ceea ce ar fi 
realitatea formală şi realitatea esenţială a lumii. Istoricii 
romani — Titus Livius, Tacit, Suetoniu— apelează sis¬ 
tematic la acest gen de dedublare. încă o dată, nu erau 
atât de stupizi încât să nu ştie că o eclipsă este o eclipsă, 
iar reacţia câinilor înspăimântaţi de urletul lupilor e cât 
se poate de normală (pentru a menţiona unele dintre 
„semnele 11 invocate); considerau însă că ceva mai profund, 
de ordinul sacrului, se ascunde dincolo de prozaismul 
faptelor, iar acel ceva, odată ce există, trebuie să se mani¬ 
feste într-un anume fel. Ca în Noaptea de Sânziene a lui 
Mircea Eliade, sunt locuri şi momente care ne permit 
accesul spre o lume superioară. 

La ce-ar servi, aşadar, să-l combatem pe Titus Livius 
pentru partea legendară a istoriei romane pe care a con- 
semnat-o minuţios, sau să ne întrebăm, prizonieri spi¬ 
ritului modem, dacă credea sau nu cu adevărat în ea? 
Destinul sacru şi imperial al Romei pretindea începuturi 
pe măsură. Cum ar fi arătat, sub pana unui Titus Livius, 
devenit arheolog meticulos, mărunta reconstituire a lentei 
evoluţii a unei neînsemnate aşezări rurale spre oraşul impe¬ 
rial de mai târziu? O asemenea istorie poate fi mai ade¬ 
vărată, dar ea nu are sens. în cazul Romei, oraşul sortit 
să stăpânească popoarele, doar mitul avea sens. Neade¬ 
vărat în accepţia banală a termenului, mitul era mai ade¬ 
vărat decât istoria autentică, în accepţia esenţială, supremă, 
a ceea ce înseamnă Adevăr dincolo de învelişul super¬ 
ficial al lucrurilor. 6 


6 Interpretarea pe care o propun datorează mult remarcabilului 
articol al lui Laurent Mattiussi, „La fonction du merveilleux dans 
rhistoriographie romaine de l’empire“, în Storia delta Storiografia, 
Jaca Book, Milano, 13, 1988, pp. 3-28. 

Iudaismul şi, pe urmele sale, creştinismul au dus 
această logică până la capăt. Lumea pământească şi cea 
supranaturală au fuzionat într-un sistem complet şi coe¬ 
rent. Biblia şterge orice frontiere între istoria sacră şi 
istoria profană. Totul devine încărcat cu sens. Istoria nu 
mai este decât proiecţia terestră a unui plan divin, un expe¬ 
riment pe care îl încearcă divinitatea cu omul. 

Mai mult încă decât mitologia anticilor şi curioasele 
lor semne prevestitoare, istoriografia pătrunsă de sacra- 
litate a creştinătăţii medievale i-a intrigat cumplit pe 
raţionaliştii moderni. Prezenţa cotidiană a miracolului, 
la mulţi dintre autorii Evului de Mijloc, părea să ilustreze 
incapacitatea de înţelegere a unor spirite fragile şi dez¬ 
orientate. 

în fapt, construcţia istoriografică a Evului Mediu se 
remarcă printr-o incontestabilă rigoare. Nu spiritul de sis¬ 
tem lipseşte, dimpotrivă. Pentru Evul Mediu, totul este 
sistem: de la edificiul social şi instituţional, rigid ierar¬ 
hizat şi funcţional, până la nu mai puţin minuţioasa punere 
la punct a raporturilor dintre „cetatea lumească 11 şi „ceta¬ 
tea lui Dumnezeu 11 . 

Teologii şi istoricii medievali erau cât se poate de con¬ 
secvenţi cu propria lor interpretare. Fundamentul acesteia 
poate fi contestat, dar nu dezvoltarea logică a principiului 
originar odată acceptat. Dacă există o divinitate căreia 
i se subordonează totul, intervenţiile de dincolo în lumea 
pământeană sunt cât se poate de fireşti. Neintervenţia ar 
fi mai puţin firească! Nevoit să cedeze teren în faţa raţio¬ 
nalismului şi în căutarea unui compromis cu normele 
ştiinţifice proclamate, creştinismul modem a adoptat o 
atitudine prudentă în chestiunea miracolelor şi, în genere, 
a prezenţei divine în mersul „cotidian 11 al istoriei. Este 
ca şi cum omenirea noastră măruntă i-ar interzice fiinţei 

supreme să intervină în treburile ei, odată mecanismul 
pus în mişcare, sau i-ar limita competenţele, impunându-i 
un cod de comportament. Demersul logic în această 
privinţă aparţine mai curând sintezei istorico-teologice 
medievale. 

Raţionalismul şi-a propus anihilarea intervenţiilor exte¬ 
rioare şi explicarea lumii concrete strict prin ea însăşi. 
A fost o revoluţie intelectuală (cu apogeul în Europa Lumi¬ 
nilor din secolul al XVIII-lea), dar o revoluţie mai puţin 
radicală decât ar putea să pară la prima vedere. Ea nu a 
afectat nevoia de absolut înscrisă în spiritul uman. S-a 
petrecut o deplasare (relativă, de altfel) dinspre religie 
spre ştiinţă, dinspre imaginarul tradiţional spre un nou 
tip de imaginar, aşezat însă în aceleaşi structuri funda¬ 
mentale. „Eliberată 11 de supravegherea Providenţei, isto¬ 
ria nu a fost lăsată să evolueze în voie (în genere, istoria 
nu este niciodată „lăsată 11 !). A rămas să fie condusă de 
principii „raţionale 11 , la fel de abstracte şi transcendente 
în raport cu realitatea banală a faptelor ca principiile 
religioase cărora tindeau să le ia locul. Este explicabilă 
voga lui Newton în veacul al XVIII-lea. Savantul englez 
dovedise că universul funcţionează potrivit unui sistem 
de legi, că nimic nu se petrece la întâmplare. Legea gravi¬ 
taţiei universale făcea inutilă acţiunea Providenţei, se 
aşeza pur şi simplu în locul ei (deşi nu aceasta fusese 
intenţia lui Newton, spirit profund religios). Ceea ce era 
valabil pentru partea fizică a lumii trebuia să fie şi pentru 
partea ei socială şi morală. Voltaire a exprimat foarte bine 
această idee în articolul Destin din dicţionarul său filo¬ 
zofic. Ilustrului francez i se părea de neconceput ca o parte 
a lumii să fie „aranjată 11 potrivit unui sistem de legi, iar 
alta să rătăcească la întâmplare. Istoria trebuia să se prindă 
într-o structură la fel de riguroasă ca mişcarea planetelor. 
Nici cel mai neînsemnat eveniment nu avea dreptul să 

intervină fortuit. Desacralizat, destinul rămânea destin. 
O altă istorie nu ar fi de conceput, parcurgem singura isto¬ 
rie posibilă, programată să fie aşa cum este, până în cele 
mai mici detalii. 

Astfel debutează una dintre cele mai curioase, dar şi 
mai caracteristice preocupări intelectuale ale ultimelor do- 
uă-trei secole: „vânarea“ legilor istoriei. Pentru d’Holbach, 
contemporanul lui Voltaire, legile fizicii şi ale istoriei erau 
totuna, ceea ce îl îndreptăţea pe filozof să afirme că toate 
greşelile oamenilor nu sunt, până la urmă, decât greşeli 
de fizică! 

Convingerea că istoria trebuie să aibă un sens supe¬ 
rior a rămas adânc înrădăcinată. Rari sunt gânditorii 
moderni înclinaţi să afirme fără înconjur lipsa oricărei 
semnificaţii de ordin metafizic în scurgerea timpului. Inter¬ 
pretărilor religioase le-au luat locul filozofiile istoriei. 
Invocarea „legilor 11 sau a unui curs istoric obligat se in¬ 
serează într-o logică similară cu a vechilor interpretări 
axate pe ideea sacralităţii esenţiale a lumii. Zeii şi Pro¬ 
videnţa au lăsat locul celor mai diverse soluţii. Au fost 
solicitate — pentru a conferi ordine şi sens evoluţiei 
omenirii — mediul geografic, rasa, forţele economice, 
ştiinţele şi tehnologia, perfecţionarea raţiunii... Marile 
credinţe ale vremurilor noi s-au pus în slujba conceptului 
de finalitate istorică. Valori şi proiecte actuale, cum sunt 
libertatea, a indivizilor şi a naţiunilor, sau performanţele 
în ordinea cunoaşterii ştiinţifice şi a înfăptuirilor tehno¬ 
logice au captat mersul istoriei, canalizându-1 spre prezent 
şi propulsându-1 în viitor. Religia progresului şi mistica 
naţională, cele două mituri esenţiale ale epocii modeme, 
au conferit istoriei dimensiunea transcendentă care risca 
să-i lipsească pe măsura refluxului sacralităţii. Cea dintâi 
presupune acţiunea unei forţe irezistibile, care împinge 
omenirea pe panta ascendentă a viitorului. Cea de a doua 

decupează lumea în entităţi naţionale, fiecare avându-şi 
locul predestinat, spiritul specific şi propria misiune; ţelul 
istoriei ar fi în acest caz împlinirea destinului fiecărei 
naţiuni şi cu deosebire al acelor naţiuni-far menite să călău¬ 
zească omenirea. Avem de-a face cu determinări situate 
la fel de „sus“ faţă de evenimentul brut ca mecanismul 
sacru al istoriei; în raport cu aceste idei-forţă, oamenii 
sunt doar actori, iar evenimentele — „semne“ care se 
cer decriptate. 

Pozitivismul şi marxismul, cele mai cuprinzătoare filo¬ 
zofii ale istoriei imaginate în secolul al XlX-lea, sunt şi 
cele mai apropiate de sensul religios al interpretărilor 
tradiţionale, şi aceasta în ciuda ambiţiilor lor ştiinţifice 
sau, poate, şi chiar cu siguranţă, tocmai din pricina aces¬ 
tor ambiţii. Cu cât istoria vrea să spună mai mult, cu cât 
ştiinţa în genere vrea să spună mai mult, cu atât ele trec 
dincolo de limitele cunoaşterii pozitive. Tentaţia Absolu¬ 
tului conduce inevitabil spre abordări de tip religios. 

Auguste Comte, întemeietorul pozitivismului, nici nu 
şi-a ascuns acest gând. Potrivit doctrinei sale, traiectoria 
omenirii cuprinde trei mari etape: teologică, metafizică 
şi pozitivistă. Cea din urmă, apoteoză a spiritului uman, 
îşi află textul fondator în propriul său Curs de filozofie 
pozitivă, devenit astfel o nouă Biblie. în ultimii ani ai 
vieţii, Comte a făcut pasul decisiv spre religie — evident, 
spre religia lui —, publicând un Catehism pozitivist şi un 
indigest amalgam ştiinţifico-filozofico-religios, care se 
pare că i-a pasionat totuşi pe adepţi, sugestiv intitulat Sistem 
de politică pozitivă sau tratat de sociologie, instituind 
Religia umanităţii. „Religia umanităţii" se sprijinea pe 
trei principii: dragostea, ordinea şi progresul, sau, altfel 
spus, sentimentul, raţiunea şi activitatea. Comte ţinea să 
precizeze că noua „ştiinţă sacră" devenise însăşi istoria, 
făuritoare a tot ce există şi anunţătoare, pentru cine ştie 

să citească în ea (şi Comte citea fără nici o dificultate), 
a împlinirilor de mâine. Era o religie fără Dumnezeu, însă 
cu mulţi sfinţi, aceştia fiind oamenii mari, ale căror creaţii, 
în toate domeniile, jalonau calea spre perfecţiune. Comte 
a inventat şi un calendar (cu luni numite „Homer“, „Guten- 
berg“ sau „Frederic cel Mare“), a inaugurat un templu 
şi a devenit el însuşi mare-preot al propriei religii. Remar¬ 
cabilă aventură filozofică, de natură a dovedi că dru¬ 
mul de la ştiinţă la religie nu este deloc nepracticabil, 
mai ales dacă trece prin filozofie, şi cu deosebire prin filo¬ 
zofia istoriei. 

încă mai interesant este cazul lui Marx. Spre deose¬ 
bire de Comte, fondatorul materialismului dialectic şi 
istoric nici nu a vrut să audă de religie, în care vedea un 
„opium al popoarelor 11 . El a purces la reaşezarea lumii 
pe baze cu totul noi, exclusiv „materiale 11 , opuse cu 180 
de grade interpretărilor „idealiste 11 tradiţionale. Rezultatul 
poate fi apreciat drept o „contrareligie 11 . Dar ce altceva 
este o contrareligie decât tot o religie? în fapt, teoria isto¬ 
rică a lui Marx prezintă două niveluri. Etajul inferior se 
înfăţişează cât se poate de concret şi de material. La etajul 
de sus, întâlnim însă o idee transcendentă, care orientează 
dinamica istoriei. Materialismul lui Marx este dominat 
de teleologie. Istoria lui presupune, şi chiar enunţă expli¬ 
cit, o finalitate; viitorul, deşi inexistent, totuşi prefigurat, 
o atrage tiranic spre sine. Interpretarea „materialist-ştiin- 
ţifică 11 a datelor istorice nu serveşte până la urmă decât 
ca alibi. Ceea ce vrea Marx să spună, în ultimă instanţă, 
este că societatea modernă nu poate ocoli mersul obli¬ 
gat spre comunism. Dincolo de forţele social-economice 
la lucru, se întrevede imaginea virtuală a implacabilu¬ 
lui Destin. 

Viitorul comunist divinizat înscrie marxismul în schema 
milenaristă. Este cu siguranţă cea mai pură variantă de 

milenarism laicizat. Milenarismul religios anunţa (şi con¬ 
tinuă să o facă) iminenţa regatului mesianic, intrarea într-o 
fază postistorică de desăvârşire. Aceeaşi „depăşire 11 a pre- 
conizat-o şi marxismul, cu singura deosebire că în ver¬ 
siunea sa secularizată legile istoriei acţionează în locul 
Providenţei. Norman Cohn (în clasica sa lucrare The 
Pursuitof the Millenium, 1957) şi Mircea Eliade sesiza¬ 
seră încă din anii ’50 dimensiunea milenaristă a proiec¬ 
tului marxist. Dar intelectualitatea occidentală, pe atunci 
sensibilizată de lozincile anticapitaliste şi de utopia viito¬ 
rului luminos, nu avea cum să accepte o asemenea asi¬ 
milare. Ce putea fi religios-milenarist într-un program de 
transformare ştiinţifică a societăţii? Au trecut câteva 
decenii, şi astăzi, după ce s-a putut constata prea bine că 
legile marxiste ale istoriei numai ştiinţifice nu sunt, ceea 
ce iese în evidenţă din întregul proiect este tocmai con¬ 
strucţia imaginară a viitorului, cu alte cuvinte încărcătura 
milenaristă. 

Comte şi Marx nu sunt nume oarecare în istoria gân¬ 
dirii modeme. Cel dintâi a inventat sociologia, cel de-al 
doilea a stimulat enorm mişcarea de idei în întreaga zonă 
a ştiinţelor umane. Cu atât mai grăitoare este aspiraţia 
lor spre Absolut, spre acel Ceva mai semnificativ decât 
materia îngustă pe care cercetătorul o poate stăpâni, dar 
cu ce folos? 


Acei oameni altfel decât noi 

Personajele providenţiale se prind, la rândul lor, în 
reţeaua raporturilor dintre sfera umană şi Absolut. Zeii 
şi eroii sunt cei dintâi actori ai istoriei, iar prezenţa lor 
în naraţiunile mitologice ilustrează sensul sacru al per¬ 
sonalizării faptelor istorice. Prin ei se asigură legătura cu 

lumea superioară. Funcţiile regală şi sacerdotală, cele 
două mari pepiniere de personalităţi în societăţile tradi¬ 
ţionale, poartă amprenta sacralităţii. Regele este „uns“ 
şi capabil să înfăptuiască miracole; poate vindeca boli 
prin simpla atingere (credinţă perpetuată chiar în Occi¬ 
dentul luminat până spre 1800; Marc Bloch i-a consacrat 
o lucrare clasică: Les Rois thaumaturges, 1924). Divi¬ 
nitatea poate apela şi la oameni de rând; Ioana d’Arc aude 
„voci“ şi, conformându-se îndemnului lor, salvează Franţa. 
Aceşti oameni, altfel decât noi, se nasc, trăiesc şi mor 
acompaniaţi de fenomene adânc simbolice; dispariţia lor 
este de altfel mai curând aparentă, pretext pentru apo¬ 
teoză. Augustus apare pe lume în chip miraculos: mama 
lui — ne spune Suetonius — a fost fecundată de un şarpe. 
Pântecele viitorului împărat este pătat; dar petele nu sunt 
dispuse oricum, ci figurând constelaţia Ursei. Astfel, viito¬ 
rul împărat se întrupează ca proiecţie umană a Cosmo¬ 
sului, mesager al unei lumi mai înalte. Este predestinat 
să devină stăpânitor al Terrei. 

La moartea lui Carol cel Mare, întregul univers se înfi- 
oară. O succesiune de semne prevestitoare marchează 
apropierea sfârşitului, ne spune biograful său Eginhard. 
Trei ani la rând, în ultima parte a vieţii sale, au avut loc 
repetate eclipse de Soare şi de Lună. Timp de şapte zile, 
o pată de culoare neagră a întunecat Soarele. De sărbă¬ 
toarea înălţării, s-a năruit un portic construit din ordinul 
împăratului între biserică şi palat. Apoi, focul a cuprins 
şi a ars până la ultima bârnă podul de lemn aşezat de suve¬ 
ran peste Rin. Lui Carol însuşi i s-a arătat o lumină orbi¬ 
toare coborând din cer; sub povara unei forţe covârşitoare, 
calul s-a prăbuşit sub el. în sfârşit, neîncetate cutremure 
de pământ au zguduit reşedinţa imperială de la Aachen, 
iar trăsnetul a căzut pe bazilica unde avea să fie înmor¬ 
mântat. Iată cum părăseşte scena un împărat, şi o părăseşte 

pentru a intra în legendă, o legendă mai durabilă şi poate 
chiar mai „influentă" decât viaţa sa reală! 

Nici dispariţia lui Ştefan cel Mare nu lasă stihiile indife¬ 
rente, chiar dacă spectacolul, respectând rangurile, ne apare 
ceva mai modest. „în anul 7012 (adică în 1504, n.n.) — 
scrie Cronica Moldovei —, luna iulie, 2, marţi, a răposat 
robul lui Dumnezeu, domnul Ion Ştefan Voievod, domnul 
Ţării Moldovei, ca la 3 ceasuri din zi. Şi a fost în acelaşi 
an, înainte de moartea lui, iarnă grea şi foarte aspră, cum 
nu fusese niciodată. Şi au fost în timpul verii ploi mari 
şi revărsări de ape şi înecuri din pricina apelor mari.“ Sunt 
informaţii de natură să-i intereseze pe istoricii climei. Ele 
se cer totuşi folosite cu prudenţă. Nu este sigur că lucru¬ 
rile s-au petrecut chiar aşa, sigur este însă că aşa trebuia 
să se întâmple. 

Trecerea la un nou regim al imaginarului, aflat sub 
semnul dominant al laicităţii şi al raţiunii, nu a afectat 
statura personajului excepţional. Asistăm, şi în acest dome¬ 
niu, la ceea ce deja am putut constata: desacralizarea con¬ 
ţinutului, dar perpetuarea structurilor. 

Exemplul cel mai tipic îl oferă figura Salvatorului, 
izvorâtă, evident, din imaginarul religios, dar nu mai puţin 
frecventă în reelaborările secularizate modeme. S-a petre¬ 
cut un transfer dinspre religios spre politic, de fapt dinspre 
o formulă religioasă, ea însăşi cu implicaţii de ordin soci- 
al-politic, spre o formulă politică încărcată în continuare 
cu adânci semnificaţii religioase. Despărţirile pe care le 
practicăm în sfera imaginarului sunt, şi ele, în bună măsură, 
imaginare. Aceleaşi pulsaţii ale imaginarului le întâlnim 
până la urmă în religie, ca şi în politică. Coborârea lui 
Mesia însemna, pe lângă mesajul „transcendent", şi o 
reînnoire efectivă a lumii reale, o restructurare socială 
radicală. Mişcările milenariste ilustrează cât se poate de 

convingător această latură pronunţat terestră a proiectului 
mesianic, ceea ce a putut permite unor exegeţi moderni 
excesiv de raţionalişti să facă abstracţie de sensul lor 
religios, pentru a le pune în evidenţă dimensiunea strict 
socială sau „revoluţionară 14 (cazul mişcărilor husite sau 
al „războiului ţărănesc german 14 , pentru a folosi sintagma 
lui Engels). Şi invers, orice proiect politic mai înalt pre¬ 
supune depăşirea cotidianului şi asumarea unui destin. 
Mistica naţională sau milenarismele totalitare ale ulti¬ 
melor două secole ne conduc spre un comportament foarte 
apropiat de cel religios. Conducătorul providenţial şi înde¬ 
osebi Salvatorul îşi află aici rostul lor: acela de mijloci¬ 
tori între comunitate şi o idee mai înaltă decât existenţa 
neînsemnată a fiecăruia dintre noi. Aceşti „oameni ai 
destinului 44 ţin istoria sub supraveghere şi o aduc în matca 
ei firească atunci când forţe ostile încearcă să o detur¬ 
neze. Forţele răului sunt, la rândul lor, personalizate. Con¬ 
flictul apocaliptic dintre Crist şi Anticrist se proiectează 
în variante secularizate, uneori acelaşi personaj jucând 
efectiv ambele roluri, adaptate confruntărilor ideologice. 
Napoleon reprezintă un exemplu tipic de Salvator, dar 
nu mai puţin, pentru adversarii săi, de „Anticrist 44 sau, 
potrivit formulării folclorice, de „căpcăun 44 ( ogre ). Hitler 
sau Stalin s-au recomandat ca Salvatori, în sensul pro¬ 
priei lor ideologii, şi au fost urmaţi de mulţimi fanatizate, 
dar au rămas în istorie ca incarnări ale Răului pentru vic¬ 
timele proiectelor lor mesianice de transformare, cu orice 
preţ, a lumii din temelii. 

Şi în scrierea istoriei, eroul a trecut cu succes examenul 
deplasării dinspre mitologia tradiţională spre raţionalismul 
modem. Secolul al XVIII-lea, altminteri atât de „demis- 
tificator 44 , nu numai că nu s-a revoltat împotriva per¬ 
sonajului excepţional, dar, în căutarea unor principii 

explicative care să înlocuiască interpretarea teologică a 
istoriei, nu a ezitat, adesea, să apeleze la serviciile lui. Pentru 
Voltaire, marii oameni incarnează şi simbolizează esen¬ 
ţialul înfăptuirilor umane. A existat un secol al lui Pericle, 
un secol al lui Augustus, un secol al lui Ludovic XIV. 
S-a putut spune, în acelaşi spirit, că secolul al XVIII-lea 
a fost chiar secolul lui Voltaire. Gânditorul francez pro¬ 
punea de altfel o distincţie între „marii oameni 11 şi „eroi“; 
în concepţia lui, doar cei dintâi construiesc cu adevărat, 
ceilalţi, eroii, nu sunt decât aventurieri ai istoriei, iar 
rezultatul aventurilor lor este adesea deplorabil. Petru cel 
Mare, care a transformat o Rusie primitivă într-un stat puter¬ 
nic şi respectat, a fost, fireşte, un „om mare“. Nefericitul 
său adversar, Carol XII, iubitor de glorie războinică, întru¬ 
chipează, dimpotrivă, tipul „eroului", al personajului care 
a sfârşit prin a-şi ruina ţara. 

Dacă filozofii raţionalişti au recurs la galeria oamenilor 
ieşiţi din comun pentru a-şi consolida schema explicativă, 
romantismul primei părţi a veacului al XlX-lea a avut 
încă şi mai multe motive de exploatare intensă a Pan¬ 
teonului. Formula sa istorică, prin excelenţă narativă şi 
evocatoare, presupunea „reînvierea" cât mai credibilă a 
celor care au evoluat pe scena trecutului. Sentimentul 
religios, parţial revigorat după asaltul raţionalist al seco¬ 
lului precedent, ca şi mistica paralelă, naţională sau revo¬ 
luţionară, în plină afirmare, nu puteau ignora rolul arhetipal, 
de „intermediar", şi poziţia simbolică a celor „altfel decât 
noi". Romantismul a desăvârşit, în istorie ca şi în litera¬ 
tură, tipul eroului puternic conturat şi profund reprezen¬ 
tativ. Expresia cea mai intensă a interpretării personalizate 
a istoriei a lăsat-o Thomas Carlyle, în eseul său despre 
„eroi, eroism şi eroic în istorie" (On Heroes, Hero-Wor- 
ship and the Hernie in History, 1841); exuberantul istoric 

britanic îi vede pe marii oameni, în purul sens al arheti¬ 
pului, ca mesageri ai Providenţei. 

Ofensiva propriu-zisă împotriva personalităţilor s-a 
conturat odată cu interpretările sociologizante afirmate 
spre mijlocul şi în a doua jumătate a secolului al XlX-lea. 
Legile istoriei şi determinismele de tot felul (economice, 
geografice, rasiale...) nu mai lăsau prea mult câmp de 
manevră indivizilor, fie ei şi excepţionali. Cel puţin în 
teorie. Pentru Marx, figurile individuale rămân în plan 
secund, obligate să intre în jocul evoluţiilor structurale, 
ele însele dependente de mecanismele legice ale istoriei. 
Fără a depăşi limitele trasate de magistru, Plehanov, 
teoreticianul rus discipol al lui Marx, a ţinut totuşi să pună 
reflectorul asupra actorilor proeminenţi (Rolul perso¬ 
nalităţii în istorie, 1898), pentru a le sublinia funcţia de 
exponenţi ai forţelor social-politice şi ai procesului istoric 
în genere. Până la urmă, oricât ar părea de divergente, 
diferitele interpretări ne conduc la arhetip, cu alte cuvinte 
la funcţia de „mijlocitor 14 a celui ales. Discret (în teoria 
marxistă) sau ostentativ (la Carlyle), eroul îndeplineşte 
o misiune invariabilă: aceea de a pune în aplicare o idee 
superioară, schema ideală trasată de Providenţă, de Destin 
sau de Legile istoriei. 

Sensul eminamente politic al proiectului marxist — 
căruia i se subordonează, în fapt, atât argumentele econo¬ 
mice, cât şi perspectivele transcendente — nu avea cum 
să conducă la excluderea din istorie a evenimenţialului 
şi a personalităţilor. Trecutul înţeles ca permanentă con¬ 
fruntare şi viitorul însemnând cucerirea puterii politice 
de către proletariat presupuneau un grad semnificativ de 
„eroizare 11 a procesului istoric. Doar că oamenii mari nu 
acţionau pe cont propriu, ci ca agenţi acreditaţi ai unor 
evoluţii incontumabile. Acest gen de dialectică a permis 

ulterior liderilor comunişti să practice cu nonşalanţă 
„cultul personalităţii 14 , fără a-1 contrazice în aparenţă pe 
Marx. Ei nu erau decât auxiliari ai istoriei, lucrători în slujba 
unor idealuri care se cereau împlinite. 

Pe urmele lui Comte, filozofia pozitivistă, cu aplica¬ 
ţiile ei istorice, şi-a propus să meargă mai departe în 
sensul demolării personalităţii şi absolutizării structurilor. 
Aceasta, în ciuda faptului că fondatorul doctrinei căzuse 
spre sfârşitul vieţii în adorarea sfinţilor laici. Proiectul 
pozitivist era departe de încărcătura politică a marxismu¬ 
lui. Emulii lui Comte (britanicul Henry Thomas Buckle sau, 
într-o manieră aparte, francezul Hippolyte Taine) puneau 
accentul asupra unor factori impersonali, de la mediul natu¬ 
ral la dezvoltarea spiritului uman. Până şi geniul artistic, 
atât de personal, îşi găsea la ei o explicaţie naturalist-so- 
ciologică. Modelul lor era al ştiinţelor naturii, care, evi¬ 
dent, nu izolează individul, ci studiază grupurile. Buckle 
credea şi încerca să-şi convingă cititorii că Italia şi Spania 
au dat pictori mari din pricina frecventelor erupţii vul¬ 
canice şi cutremure de pământ, care au sfârşit prin a ascuţi 
sensibilitatea peninsularilor. Străduindu-se, la rândul lui, 
să explice pictura flamandă — şi, în acest caz, în lipsă 
de vulcani — Taine apela la o altă înlănţuire de factori 
naturali: „în această ţară — scria el —, apa face iarba, 
care face vitele, care fac brânza, untul şi carnea, care, toa¬ 
te la un loc împreună cu berea, îl fac pe locuitor. într-ade- 
văr, din această viaţă îmbelşugată şi din mediul natural 
îmbibat cu aer umed, vedem născându-se temperamentul 
flamand. 11 Iarba şi brânza erau, aşadar, mai „determinante 11 
decât creativitatea individuală. Textul teoretic cel mai 
reprezentativ pentru istoria impersonală imaginată de 
discipolii lui Comte îi aparţine lui Louis Bourdeau (nume 
aproape uitat astăzi) şi a apărut în 1888, sub titlul L ’Histoire 

et Ies historiens. Essai critique sur l ’histoire consideree 
comme Science positive. America, argumentează Bour- 
deau, s-ar fi descoperit şi fără Columb, la fel şi tiparul 
fără Gutenberg, sau maşina cu aburi fără Watt. Omeni¬ 
rea ar fi mers înainte în aceeaşi direcţie şi cam în ace¬ 
laşi ritm. Oricum, mulţimile sunt cele care comandă, 
personalităţile doar execută. Trebuie să se petreacă şi în 
istorie o „democratizare 11 , pe măsura celei care se afirmă 
în viaţa socială şi politică. 

Şcoala de la „Annales“ sau, pentru a folosi un termen 
generic, „Noua istorie 14 franceză, a continuat să exploateze 
acest filon. Cuvântul de ordine al fondatorilor săi — Lucien 
Febvre şi Marc Bloch — a fost îndemnul la o istorie neeve- 
nimenţială şi situată în afara politicului, orientare de 
natură să pună în pericol tradiţionalele personalităţi ale 
istoriei. Dosarul Mediteranei lui Femand Braudel (La 
Mediterranee et le monde mediterraneen ă l’epoque de 
Philippe II, 1949) este, în această privinţă, caracteristic. 
Ancheta lui iniţială privea politica mediteraneană a regelui 
Spaniei Filip II. Treptat, istoricului i s-a imprimat con¬ 
vingerea că personalitatea cu adevărat reprezentativă, 
copleşitoare chiar, nu este cea a monarhului, ci a Mării 
Mediterane. Mediterana a devenit personajul central, 
iar regele a trebuit să se mulţumească cu rolul unui actor 
de mâna a doua, incapabil de a înrâuri cursul profund 
al istoriei. 

Desigur, istoricii pot evoca trecutul aşa cum cred ei 
de cuviinţă, şi o fac în multiple feluri. E însă greu de cre¬ 
zut că vor reuşi vreodată să-i evacueze complet şi definitiv 
pe marii oameni din istorie. Nici Şcoala de la „Annales 11 
nu a reuşit să meargă până la capăt în această direcţie, 
iar alte orientări, nu mai puţin active în istoriografia con¬ 
temporană, nici nu au încercat să o facă. Mai mult chiar, 

se constată o revenire în forţă a istoriei politice şi narative, 
şi în particular a genului biografic, inclusiv în mediul isto¬ 
riografie francez, considerat până nu de mult, la nivelul 
său superior, refractar unor asemenea „concesii 11 . Cum ce¬ 
rerea determină oferta, nu mai puţin în producţia inte¬ 
lectuală ca în oricare alt sector de activitate, promotorii 
„Noii istorii 11 , inclusiv cei de prim rang, nu mai ezită să 
se cufunde în deliciile biografiei. Aceiaşi istorici care 
izgoniseră biografia revin acum la ea, asigurându-ne că, 
de data aceasta, e altceva: o abordare incomparabil mai 
subtilă şi mai încărcată cu sensuri istorice. Fapt este că 
marii oameni par să fi ieşit învingători din confruntarea 
cu o istorie impersonală. 7 

Şi au ieşit învingători, fiindcă sunt susţinuţi de „mase 11 ! 
Democratizarea nu pare să afecteze acest sector al mito¬ 
logiei. Poate chiar anonimatul societăţii de masă şi de 
consum în care trăim să fie de natură a stimula, în sens 
compensator, nevoia de exemplaritate, ilustrată prin mo¬ 
dele umane de excepţie. Pierduţi în omogenitatea fără 
suflet a lumii tehnologice, nu ne rămâne decât să ne indi¬ 
vidualizăm prin alţii. Impulsul de a admira (până la ado¬ 
rare) este cu siguranţă o constantă a sufletului omenesc. 
Ce se poate spune este că idolii moderni sunt mai puţin 
masivi şi se perindă mai des prin faţa noastră, compara¬ 
tiv cu impunătoarele şi perenele figuri ale imaginarului 
tradiţional. Astăzi, admirăm şi adorăm nu numai regi şi 
sfinţi, dar şi, mai ales, stele de cinema, fotbalişti sau 


7 Asupra reîntoarcerii la naraţiune, trimit la articolul lui Peter 
Burke, „History of Events and the Revival of Narrative 11 , în New 
Perspectives on Historical Writing (sub direcţia lui Peter Burke), 
The Pennsylvania State University Press, 1992 şi 1993, pp. 233-248. 
Despre biografie: Franşois Dosse, Le Pari biographique, La Decou- 
verte. Paris, 2005. 

top-modele. Mai apare din când în când şi câte un chip 
regesc. Psihoza creată de moartea prinţesei Diana a de¬ 
păşit cu siguranţă ceea ce şi-ar fi putut imagina chiar 
specialiştii în imaginar, dovadă că în materie de idola¬ 
trizare totul rămâne posibil. Panteonul s-a fărâmiţat, diver- 
sificându-se, şi dă semne de instabilitate, ca şi lumea în 
care trăim, însă zona pe care o ocupă în înălţimile imagi¬ 
naţiei nu pare deloc diminuată. 

Trăim o epocă în care imaginarul politic înregistrează 
performanţe notabile. Secolul al XX-lea a cunoscut un 
paroxism al ideologizării şi a fost puternic marcat de 
evoluţii, răsturnări şi decizii politice. în acest context, cum 
să alungi evenimenţialul şi politicul din istorie? Este ceea 
ce a creat o anumită discrepanţă între „durata lungă“ a 
„noii istorii" şi sensibilitatea politico-evenimenţială a vre¬ 
mii noastre (explicându-se astfel şi concentrarea respec¬ 
tivului curent istoriografie asupra lumii pretehnologice, 
cu structurile sale relativ stabile, şi implicarea limitată 
şi mai puţin convingătoare în problematica, atât de fluidă 
şi marcată de seisme, a ultimelor două secole). Iar eveni¬ 
menţialul şi politicul care ne împresoară înseamnă figuri 
de prim-plan, reale şi simbolice totodată, înseamnă perso¬ 
nalităţi, cu toată partea de imaginar care se sublimează 
în ele. 

Şi este vorba, în sfârşit, dar nu în ultimul rând, de tot 
ce reprezintă astăzi mass-media. Nu numai că trăim într-o 
epocă a evenimentului şi politicului, dar evenimentul şi 
politicul, în genere faptele de tot felul, mai mari sau mai 
mici, sunt preluate şi amplificate, sunt în fond construite, 
de multiplele canale de comunicare, într-un flux continuu 
de informaţii şi de imagini, de care nu ne mai putem des¬ 
prinde. Informaţii inevitabil personalizate. Nici nu ne-am 
putea închipui să urmărim pe ecran ştiri „abstracte", fără 
feţele umane corespunzătoare. Ne aflăm, mai ales graţie 

televiziunii, într-un contact direct şi permanent cu „cei 
aleşi“. Hipertrofierea evenimentului şi a categoriei de per¬ 
sonaje reprezentative decurge inevitabil din branşarea 
noastră cotidiană la maşina de fabricat ştiri şi personalităţi. 

Discursul despre trecut captează două tendinţe diver¬ 
gente (şi complementare) ale prezentului. Democraţia şi 
masificarea fenomenelor sociale conduc spre o abordare 
structuralistă şi depersonalizată, în timp ce reacţia la deper¬ 
sonalizare şi contextul politico-evenimenţial şi mediatic 
încurajează evocarea narativă şi individualizată. Cert este 
că personajul excepţional se prinde într-o structură men¬ 
tală durabilă şi nu mai puţin în setea de exemplaritate a 
lumii de astăzi'. Este greu de crezut că ne va părăsi vreodată. 


„ Unitatea “ — un concept nu tocmai unitar 

Istoria înseamnă prin excelenţă un demers unificator. 
Nimic nu este însă mai puţin unitar decât conceptul de 
unitate. Putem decupa spaţiul şi timpul după cum credem 
de cuviinţă. 

Pentru Herodot, nucleul lumii este spaţiul grecesc, în 
jurul căruia „ceilalţi" şi istoria lor se desfăşoară în cercuri 
concentrice. Tucidide dispune esenţialul de-a lungul axei 
Atena-Sparta. Polibiu, căutând cu tot dinadinsul un prin¬ 
cipiu unificator, îl află în statul roman în plină expansi¬ 
une; în viziunea lui, toate cursurile particulare converg 
spre marea sinteză care avea să fie imperiul universal 
al Romei. 

De altfel, conceptul de imperiu este unificator prin însăşi 
funcţia sa, atât în sens politic, cât şi istoric. Cele două mari 
alcătuiri universale sunt Imperiul Roman şi China, „impe¬ 
riul de mijloc". Marginile lor se confundă în imaginar cu 
marginile lumii. Imperiul Roman, la rându-i, este — 

potrivit unei interpretări care a cunoscut o vogă durabilă — 
a patra, cea mai desăvârşită şi cea din urmă soluţie impe¬ 
rială, după imperiile babilonian, persan şi greco-macedo- 
nean. Din această perspectivă, istoria lumii se fixează în 
succesiunea a patru imperii, tot atâtea soluţii unificatoare. 

Tentativa de unificare, reală sau imaginară, a lumii 
antice a fost însă concurată de principiul opus al unei 
specii umane extrem de fărâmiţate şi ierarhizate. De la 
cetăţeanul atenian sau roman la sclav sau la barbarul situat 
departe de spaţiul „normal 11 de civilizaţie, umanitatea se 
prezenta pulverizată în specii distincte. Creştinismul a 
înţeles să meargă mult mai departe, venind cu un mesaj 
unificator global. Pentru Sfântul Augustin, marele filo¬ 
zof creştin al istoriei, toţi oamenii sunt în egală măsură 
oameni; chiar monştrii umani presupuşi a se afla spre 
marginile lumii locuite au fost înzestraţi de Creator cu 
acelaşi suflet nemuritor şi, în consecinţă, cu acelaşi grad 
de nobleţe ca oricare altă fiinţă umană. Concepţia istorică 
a creştinismului se înfăţişează ca profund universalistă; 
triumful Cetăţii lui Dumnezeu priveşte întreaga suflare 
omenească. Procesul de unificare a lumii este dus până 
la capăt; pentru prima dată, filozofia istoriei prinde în 
resorturile ei întreaga istorie şi specia umană în totalitatea 
ei. Expresia istoriografică a acestui universalism a fost 
cronica universală, iar efectul său istoric concret avea 
să devină expansionismul occidental, vizând unificarea 
efectivă a omenirii în jurul nucleului ei creştin. Occidentul 
simţea că este de datoria sa să-i convertească pe ceilalţi 
la adevărata credinţă. Dacă ar fi avut o altă religie şi o 
altă filozofie a istoriei, nu este deloc sigur că ar fi pornit 
să cucerească lumea! 

Creştinătatea şi Imperiul sunt cele două mari principii 
de unitate europeană în Evul Mediu; le stă în faţă Islamul, 

el însuşi o lume „completă" şi închisă. Procesul de desa- 
cralizare şi laicizare specific epocii modeme, precum şi 
afirmarea culturilor naţionale şi a alcătuirilor statale res¬ 
pective au dus la redefinirea conceptului istorico-politic 
de unitate. Imperialismele s-au multiplicat, afectând puri¬ 
tatea originară şi transcendenţa universalistă a proiectului 
imperial originar. Treptat, în imaginarul societăţilor mo¬ 
deme, ideea naţională a luat locul ideii imperiale. Unitatea 
s-a redefinit ca unitate naţională, procedându-se la rede- 
cuparea — parţială în realitate, deplină în imaginar — a 
lumii într-o constelaţie de state-naţiuni. Istoria a devenit 
la rându-i naţională, proiecţie în trecut — până în preisto¬ 
rie! — a sintezelor naţionale modeme. 

Ca mai toate invenţiile ultimelor secole, ideologia 
naţională a fost opera Occidentului, cu cele două mari 
modele propuse: modelul german, predominant etnic, şi 
modelul francez, predominant politic. Oricare i-ar fi fost 
încărcătura imaginară, în Occident, cel puţin, decupajul 
naţional a corespuns cât de cât unor spaţii culturale şi 
istorii politice ceva mai ferm conturate decât în alte părţi 
ale lumii. Dar, odată principiul pe deplin acceptat — în 
secolul al XlX-lea —, acest produs spiritual al lumii apu¬ 
sene şi-a găsit treptat o aplicare cvasiuniversală. Statele 
naţionale şi istoria lor au putut fi la nevoie create exnihilo 
sau apelându-se la un procedeu de omogenizare acolo 
unde configuraţiile etnice, culturale şi istorice erau cu 
siguranţă mult mai complexe. Alcătuite în virtutea apli¬ 
cării principiului naţional la sfârşitul Primului Război 
Mondial, state precum Cehoslovacia şi Iugoslavia nu au 
fost cu nimic mai omogen naţionale decât defuncta monar¬ 
hie austro-ungară, întrupare a vechiului principiu impe¬ 
rial. Cazul extrem este al Africii Negre, unde europenii 
trasaseră frontierele coloniale cu un dispreţ absolut pentru 
oameni şi istoria lor (de aici, state purtând mai curând 

nume de fluvii şi lacuri decât de etnii). Or, alcătuirile 
politice artificiale create de stăpânitorii occidentali s-au 
transfigurat, în urma procesului de decolonizare, în „state 
naţionale 11 , fiecare cu propria-i istorie, ca şi când această 
istorie ar fi condus inevitabil, cu sau fără europeni, la 
soluţiile teritoriale prezente. 

Secolul al XX-lea a cunoscut evoluţii contradictorii, 
polarizate între accentuarea naţionalismelor, adesea în 
forme încă mai violente decât ale veacului precedent, şi 
manifestarea, dimpotrivă, a solidarităţilor supranaţionale, 
clădite pe apropieri de ordin cultural, religios sau econo¬ 
mic. Civilizaţia occidentală, „lagărul comunist 11 , „Lumea 
a Treia 11 , lumea islamică reprezintă câteva asemenea 
construcţii menite să înglobeze şi să atenueze în mai larga 
lor unitate entităţile naţionale componente. Şi în discursul 
istoric, naţiunea şi civilizaţia apar ca două axe concu¬ 
rente de structurare şi interpretare. Oswald Spengler (în 
Declinul Occidentului ), apoi Amold Toynbee (în Studiu 
asupra istoriei) au procedat la un decupaj cultural, trecând 
peste frontierele istorico-politice sau lingvistice; alţi 
istorici, precum Fernand Braudel sau emulul său Imma- 
nuel Wallerstein au împărţit lumea în arii de civilizaţie 
pe criterii predominant economice. Recent, conflictul 
dintre civilizaţii a fost definit ca motor al istoriei, inclusiv 
al evoluţiilor actuale, de Samuel Huntington, în foarte 
discutata lui lucrare Conflictul civilizaţiilor. Orientarea 
spre civilizaţie a istoriografiei ilustrează, pe lângă alte 
motivaţii, detaşarea, explicită sau implicită, de ideologia 
statului naţional, în care istoricii de acum un secol vedeau 
ţelul suprem al evoluţiei umanităţii. 

Proiectul european presupune, în actuala lui fază, nece¬ 
sara, dar dificila îmbinare a celor două tipuri de unitate: 
tradiţionala unitate de tip naţional şi unitatea supranaţio- 
nală a marii familii europene, cărora li se adaugă un al 

treilea nivel, corespunzător structurilor regionale şi mino¬ 
rităţilor. într-o Europă unită, nu vor mai exista de altfel 
decât minorităţi, nici o naţiune nu va fi majoritară, ceea 
ce pretinde de pe acum o nouă abordare a relaţiei majo- 
ritate-minoritate. Se ajunge astfel, de la un singur prin¬ 
cipiu dominant, acela al decupajului naţional, asimilator 
în interior şi purtător de conflicte în afară, la trei principii 
„egale“, care se cer armonizate. Iată ambiţia, ca şi difi¬ 
cultatea, pariului european! Mă voi referi ceva mai departe 
la implicaţiile istorice ale acestui proiect. 

Dar Europa există oare cu adevărat, ca ansamblu isto¬ 
ric şi de civilizaţie? Civilizaţia clasică a Antichităţii nu 
a fost europeană, ci mediteraneană (cu alte cuvinte, „sud-eu- 
ropeană“, „vest-asiatică“ şi ,,nord-africană“). începând 
din Evul Mediu, continentul apare împărţit între Occiden¬ 
tul catolic (apoi şi protestant) şi Răsăritul ortodox: două 
Europe, sensibil deosebite, şi nu doar în plan religios, 
legate şi separate prin spaţiul intermediar al unei Europe 
Centrale. Occidentul a progresat mult mai repede decât 
Răsăritul. Ştiinţa şi tehnologia care au cucerit lumea, şi 
marile idei politice ale ultimelor secole nu sunt europene, 
ci occidentale. Estul s-a supus unui proces de aculturaţie, 
orientându-se spre modelul occidental, în Rusia, de la Petru 
cel Mare, în ţările române şi în Balcani, din secolul al 
XlX-lea, însă (adăugându-se şi dereglarea produsă de 
comunism) mai are încă drum de făcut până la o deplină 
convergenţă. Uniunea Europeană a fost un proiect occi¬ 
dental şi a reunit mai întâi ţările occidentale ale continen¬ 
tului; li s-au adăugat recent ţările Europei Centrale şi, în 
sfârşit, România şi Bulgaria, două ţări răsăritene. Ajunge 
să comparăm indicatorii dezvoltării economice pentru a 
constata nivelurile diferite: ţările din Europa Centrală sunt 
sub nivelul Occidentului, şi la rândul lor deasupra Româ¬ 
niei şi Bulgariei. 

însă de unde şi până unde se întinde Europa, sau, încă 
şi mai important, de unde şi până unde se va întinde în 
viitor? întrebarea aceasta ne conduce spre o problemă 
extrem de interesantă şi de grăitoare pentru logica mito¬ 
logiei unităţii: aceea a spaţiilor predestinate şi a frontiere¬ 
lor naturale. 


Predestinarea geografică 

şi teoria frontierelor „ naturale “ 

Istoria este fluidă, iar geografia fixă. De aceea, struc¬ 
turile geografice par să ofere soluţia ideală pentru sta¬ 
bilizarea istoriei în forme cristalizate. Tiparul spaţial 
imuabil obligă fluxul temporal să respecte anumite reguli 
prestabilite. 

în atât de influenta sa lucrare Ideen zur Philosophie 
der Geschichte der Menschheit (1784—1791), Johann 
Gottfried Herder înălţa un adevărat imn atotputernicei 
geografii care, spunea el, a fixat de la bun început destinul 
istoric al popoarelor, trasând liniile munţilor şi ale flu¬ 
viilor. Ce alte limite mai naturale decât mările, munţii şi 
râurile pentru a despărţi naţiunile, obiceiurile, limbile şi 
regatele? Schimbaţi cursul apelor, dispuneţi altfel relie¬ 
ful, şi veţi avea o cu totul altă istorie! 

Determinismul geografic este un capitol inseparabil 
al filozofiei istoriei. Ce poate fi mai simplu şi mai clar, 
mai bătător la ochi! Oamenii trăiesc sub climate diferite, 
în medii naturale diferite şi au o istorie diferită. Toate aces¬ 
tea par a se lega într-un sistem. 8 Uneori, la limită, probabil 


8 Cu privire la interpretările geografice şi îndeosebi climatice 
ale istoriei, trimit la lucrarea mea: L 'Homme face au climat. L ’ima- 
ţ’inairede la pluie et du beau temps, Les Belles Lettres, Paris, 2004 

că lucrurile stau chiar aşa. Când Herodot numeşte Egiptul 
„un dar al Nilului 11 , cu greu am putea să-l contrazicem, 
doar din neaderenţă la determinismul geografic, pentru 
a susţine că şi fără Nil Egiptul ar fi Egipt! Dar când Jean 
Bodin afirmă (în tratatul său Despre Republică, 1576) că 
luptele civile din Atena şi de la Roma se explică prin relie¬ 
ful accidentat al celor două oraşe şi prin mentalitatea dife¬ 
rită, „geografic programată 11 , a locuitorilor din văi şi a 
celor de pe deal, putem sesiza mai bine deficienţa intelec¬ 
tuală nu numai a determinismului geografic, dar a deter- 
minismelor de tot felul în genere. Indiferent de epocă şi 
de argumente, determiniştii rămân tot determinişti. Trei 
secole după Bodin, într-o fază incomparabil mai avansată 
de dezvoltare a ştiinţelor, Friedrich Ratzel, fondatorul 
„antropogeografiei 11 , gândea în manieră similară atunci 
când decreta superioritatea Nordului faţă de Sud, chiar 
în interiorul aceleiaşi naţiuni. Favorizaţi de climat, prusie- 
nii se dovedeau germani mai „reuşiţi 11 decât bavarezii! 
Bismarck şi-ar fi putut regăsi în această ierarhie sub¬ 
stanţa proiectului său politic, noi, din păcate, ne regăsim 
mai greu exigenţele intelectuale; ne mărginim să con¬ 
statăm — şi exemplele abundă în acest sens — 
valorizarea Nordului tehnologic şi industrial şi devalo¬ 
rizarea concomitentă a Sudului în imaginarul secolului 
al XlX-lea. 

Predestinarea geografică presupune o decupare spa¬ 
ţială, iar acest gen de decupaj, separând entităţi diferite 
şi destine istorice distincte, privilegiază conceptul de fron¬ 
tieră, căruia îi conferă un sens profund simbolic. Simbo¬ 
lice sunt şi frontierele trasate de oameni, dar cu atât mai 

(traducere românească: Omul şi clima. Teorii, scenarii, psihoze, 
Humanitas, Bucureşti, 2005). 

simbolice şi aparent înscrise în veşnicie cele întipărite 
în configuraţia dintâi a lumii. Imperiul Roman s-a extins, 
căutându-şi insistent limitele „naturale 11 . Astfel, în Europa, 
dinspre Apus spre Răsărit, frontiera a ajuns să fie precis 
desenată: Rinul, Alpii şi Dunărea. Limită „reală 11 şi 
totodată „fictivă 11 , în măsura în care semnificaţia oricărei 
frontiere ţine mai mult de imaginar decât de un dat obiec¬ 
tiv. Râurile şi munţii pot la fel de bine să unească sau să 
despartă. De fapt, nici nu unesc, nici nu despart; oamenii 
sunt cei care o fac. Când „barbarii 11 s-au hotărât să năvă¬ 
lească în imperiu, nici Rinul, nici Alpii, nici Dunărea nu 
li s-au împotrivit în vreun fel. 

Ca şi Imperiul Roman, statul francez a râvnit la fron¬ 
tiere naturale. Chiar dacă monarhia a practicat o politică 
prudentă şi pragmatică de extindere a graniţelor, imaginea 
Galiei (şi implicit a Franţei), aşezată între frontiere natu¬ 
rale perfecte: Oceanul, Pirineii, Mediterana, Alpii, Rinul, 
era o temă prezentă în cultura franceză. Această repre¬ 
zentare ideală a devenit sistem politic şi obiectiv decla¬ 
rat odată cu Revoluţia Franceză. 9 în Evul Mediu, un stat 
catalan reuşise la un moment dat să se înfiripeze de o parte 
şi de alta a Pirineilor, dar şi-a ratat şansa istorică din pri¬ 
cina frontierei de munţi spre care au avansat atât Franţa, 
cât şi Spania. Rinul oferă o ilustrare încă şi mai semnifi¬ 
cativă a forţei conceptului. împingerea frontierei franceze 
spre acest fluviu s-a aflat la originea secularului diferend 
franco--german. Franţa a fost construită pas cu pas, iar 
naţiunea franceză a înglobat şi asimilat etnii şi culturi 


9 Asupra imaginarului francez al frontierelor naturale, articolul 
lui Denis Richet, „Frontieres naturelles", în Dictionnaire critique 
de la Revolution frangaise, sub direcţia lui Franţois Furet şi Mona 
Ozouf, Flammarion, Paris, 1988 (nouă ediţie: 1998, voi. Idees, 
pp. 217-231). 

diferite: bretoni, basci, catalani, provensali, alsacieni, însă 
în imaginarul istorico-politic spaţiul francez apărea pre¬ 
destinat, întipărit o dată pentru totdeauna graţie fron¬ 
tierelor naturale. 

Şi unitatea românească a ajuns în secolul al XlX-lea 
să fie delimitată de frontiere ideale: Nistrul la răsărit, Tisa 
la apus („De la Nistru pân’la Tisa"), Dunărea la sud şi, 
mai departe, litoralul Mării Negre. Un sistem închis de 
ape, susţinut de coloana vertebrală a Carpaţilor. Acesta 
e spaţiul românesc, sau predestinat a fi românesc, care ar 
fi străbătut imuabil secolele din cea mai adâncă Anti¬ 
chitate. Pe români, spre deosebire de tipologia mai des 
întâlnită, munţii nu îi despart, ci îi unesc, în timp ce marile 
cursuri de apă îi separă de „ceilalţi". 

Pe un sistem opus de structuri geografice s-a aşezat 
Ungaria Mare, concurenta istorică a României Mari. Cine 
priveşte harta fizică a regatului ungar dinainte de 1918 
observă cu uşurinţă cum nucleul său vital, Câmpia Pano- 
nică, este înconjurat şi apărat de o coroană aproape neîn¬ 
treruptă de munţi (Carpaţii Slovaciei, arcul transilvan, 
Alpii Dinarici...). Dunărea şi Tisa, frontiere pentru români, 
apar aici, dimpotrivă, ca trăsături de unire, îndeplinind 
o funcţie similară cu a lanţului carpatic în cazul româ¬ 
nesc. Inelul apelor la români şi cununa de munţi a vechii 
Ungarii simbolizează două soluţii divergente de unitate. 

Continentele sunt şi ele alcătuiri imaginare, cu gra¬ 
niţe naturale bine marcate, dar a căror relevanţă geogra¬ 
fică şi istorică poate fi pusă sub semnul întrebării. Europa 
prezintă un grad ceva mai înalt de coeziune, dar nu atât 
prin datele ei naturale (cu totul altele în nesfârşita Câmpie 
Rusă faţă de dantelatul ţărm meridional sau occidental), 
cât datorită unei treptate apropieri de ordin religios şi 
cultural, prin creştinism şi graţie moştenirii greco-romane 

(ceea ce nu împiedică, aşa cum am văzut, sensibile dife¬ 
renţieri, îndeosebi între Est şi Vest). Dar Asia? Există o 
Asie, o geografie şi o istorie anume ale Asiei? Există, 
fiindcă vrem să existe. Altminteri, ce au în comun India 
şi Siberia, Arabia şi Japonia? Există o Africă? Sunt cu sigu¬ 
ranţă cel puţin două, cât se poate de distincte, atât în sens 
geografic, cât şi istoric: Africa Neagră, sud-sahariană, şi 
Africa actualmente arabă, nord-sahariană. Cea de a doua 
aparţine spaţiului mediteranean, ca şi Europa meridională, 
şi am putea foarte bine să le detaşăm pe amândouă de 
respectivele continente, în beneficiul unei unităţi distincte 
mediteraneene, aşa cum au procedat la vremea lor roma¬ 
nii şi, după cum sugerează, în plan istoriografie, Medi- 
terana lui Braudel. 

Actuala construcţie a Europei implică, pe lângă alte 
numeroase dificultăţi, şi chestiunea, aparent elementară, 
dar deloc simplă, a conturului continental. Până unde, por¬ 
nind dinspre apus, se întinde Europa? Până la munţii Ural, 
spun, de multă vreme, manualele de geografie: frontieră 
înscrisă în scoarţa terestră, barieră de munţi între conti¬ 
nentul nostru şi Asia (prelungită spre sud prin fluviul Ural, 
Marea Caspică şi Munţii Caucaz). Dar poate fi Europa 
aceeaşi, egală mereu cu sine, din preistorie până în prezent 
şi mai departe în viitor? Mările, munţii şi fluviile rămân 
la locul lor, dar oamenii şi civilizaţiile se succedă, iar isto¬ 
ria vorbeşte totuşi despre oameni şi civilizaţii. „Europa, 
de la Atlantic la Ural“, proclamase Charles de Gaulle, 
fidel în această privinţă manualului şi frontierelor pre¬ 
existente. în fapt, Europa se va face sau fără Rusia — şi 
alte succesoare ale URSS (ceea ce pare probabil în acest 
moment), şi atunci înseamnă că ea se „termină 14 mult mai 
spre apus, în ciuda frontierelor imuabile invocate —, sau 
dacă se va face cu Rusia, atunci are toate şansele să ajungă 

până la Vladivostok, la o frontieră naturală mai impresio¬ 
nantă decât Uralul, dar poate mai puţin adecvată: Oceanul 
Pacific. Aceasta nu ar mai fi însă Europa, ci o „Eurasie 11 , 
structurată pe criterii diferite. 

Frontierele naturale simplifică drastic realitatea; tot 
ele pot să o şi complice. Ele introduc în ecuaţie confi¬ 
guraţii diferite de cele ale istoriei reale, forme concurente 
de coeziune şi de unitate, aparţinând imaginarului isto- 
rico-politic, dar care pot, la rându-le, să creeze istorie, 
şi o fac efectiv, prin dinamismul specific proiectelor ideale 
şi prin imensa forţă a mitului. 


Cine vorbeşte despre cine: 

istorie şi alteritate 

Aspiraţia spre unitate se confruntă în imaginar cu prin¬ 
cipiul opus al alterităţii. Noi şi ceilalţi! Trăim împresuraţi 
de ceilalţi, aşa încât nimic nu se arată mai prezent şi chiar 
mai obsedant decât figura, mişcările şi intenţiile celui care 
este, în raport cu noi, atât de asemănător şi totodată atât 
de diferit. 

Până la urmă, aceasta este istoria: un interminabil dis¬ 
curs despre ceilalţi, despărţiţi de noi în timp şi în spaţiu. 
Preluată de imaginar, alteritatea reală se poate atenua, 
până la dispariţie, sau, dimpotrivă, se poate amplifica până 
la dezmembrarea speciei. Tentaţiile naţionaliste şi rasiste 
ale epocii modeme surprind în toată splendoarea funcţio¬ 
narea acestui sistem mental. Legitimarea fiecărei comu¬ 
nităţi naţionale printr-o istorie izvorâtă din vremuri 
imemoriale a dus la apropierea peste măsură a celor de 
astăzi de strămoşii lor îndepărtaţi. Aşa au devenit germa¬ 
nii actuali cam totuna cu vechii germani (poate uşor „dege¬ 
neraţi 11 din pricina amestecului, potrivit interpretărilor 

naziste; încă din 1807-1808, în celebrele sal e, Discursuri 
către naţiunea germană, Johann Gottlieb Fichte îşi consi¬ 
dera compatrioţii mai apropiaţi decât celelalte popoare 
de tipul uman originar, de perfecţiunea începuturilor), şi 
la fel francezii cu galii, românii cu dacii şi aşa mai departe. 
Să formulăm o întrebare provocatoare: cu cine se asea¬ 
mănă mai curând românii: cu ungurii sau cu dacii? Răs¬ 
puns aproape obligat: totul ne separă de „adversarii 11 
maghiari, în timp ce foarte multe ne apropie de strămoşii 
daci. Dacă facem totuşi un minim efort pentru a ieşi din 
mitologie, nu putem să nu remarcăm că, în prezent, româ¬ 
nii şi ungurii sunt inevitabil mai aproape unii de alţii decât 
românii de astăzi de dacii antici. După cum şi Bucureştiul, 
oricât ar fi de specific, seamănă totuşi mai bine cu Buda¬ 
pesta decât cu Sarmizegetusa! 

Mai dramatică şi mai gravă în consecinţe decât operaţi¬ 
unea de captare a strămoşilor este îndepărtarea celorlalţi 
de noi. Ne aflăm în faţa unui mecanism mental de care 
trebuie ţinut seama. Imaginarul diferenţelor funcţionează 
la parametri mult mai înalţi decât realitatea în sine a 
respectivelor diferenţe. Deosebirile efective dintre „rase 11 , 
naţiuni şi culturi sunt minime în raport cu esenţialul care-i 
defineşte pe oameni. Şi totuşi, adesea, imaginarul alte- 
rităţii se complace în hiperbolizarea diferenţelor până la 
cclipsarea a tot ce înseamnă fond comun. Dacă „celălalt 11 
este altfel, atunci se cade să fie cât mai altfel; cel puţin 
aşa ştim că avem de a face cu un străin. 

Jocurile alterităţii se organizează în jurul conceptului 
de centru şi al axei care reuneşte central cu periferia. Puţine 
figuri mitice au o asemenea forţă precum centrul lumii, 
reprezentând, simbolic, condiţia de normalitate. Inutil 
să ne întrebăm unde se află: se află acolo unde dorim 
să-l aşezăm. într-un sens mai general, fiecare individ 

materializează un asemenea centru al lumii: universul se 
învârte în jurul lui. Fiecare trib, fireşte, fiecare naţiune, 
fiecare civilizaţie. Şi orice istorie se scrie din centru. Isto¬ 
ria presupune, aşadar, pe lângă punctul de observaţie tem¬ 
poral (inevitabil, cel al zilei de astăzi), şi un punct de 
observaţie spaţial (inevitabil, cel în care ne aflăm). Trecu¬ 
tul României nu este văzut la fel la Bucureşti, Washington 
şi Beijing, şi desigur, nici istoria Chinei sau a Americii 
nu apare într-o singură variantă în „centrele 11 menţionate. 

Unele centre se dovedesc însă mai influente decât 
altele, în raport cu forţa de expansiune şi de aculturaţie 
a civilizaţiilor respective. Acestea sunt centre ale lumii 
prin excelenţă, în sensul forte al termenului. Apreciindu-se 
ei înşişi drept „imperiu de mijloc 11 , chinezii şi-au afirmat 
de-a lungul mileniilor condiţia centrală. La fel şi Grecia, 
şi în mod particular Atena; la fel, desigur, Roma. Pentru 
istoricul arab Ibn Khaldun, în veacul al XlV-lea, Africa 
de Nord musulmană definea centrul şi normalitatea. Două 
veacuri mai târziu, la francezul Jean Bodin, normalitatea 
geografică, climatică, istorică şi politică se instala, deloc 
surprinzător, în Franţa. De câteva secole încoace, centrul 
lumii este Occidentul, cu deplasări notabile însă, de la o 
epocă la alta, chiar în interiorul spaţiului occidental. Sudul 
mediteranean, latin şi catolic, s-a estompat treptat în favoa¬ 
rea nord-vestului oceanic, germanic şi protestant (feno¬ 
men care poate fi urmărit între secolele al XVI-lea şi al 
XlX-lea). Deplasării efective de putere şi influenţă i-a 
corespuns o deplasare încă mai sensibilă a discursului valo¬ 
rizator. Apoi, balanţa a înclinat dincolo de Ocean, spre 
Statele Unite (care astăzi oferă, dacă nu singurul, în orice 
caz modelul dominant de societate şi de prospecţie a vii¬ 
torului). Iar translaţia continuă, dinspre Atlantic spre Paci¬ 
fic, cu efecte care rămân a fi constatate. 

în raport cu aceste mari zone centrale se structurează 
restul. La grecii antici, constatăm o dispunere spaţială 
riguroasă şi simetrică, în acord cu claritatea geometrizantă 
a spiritului civilizaţiei greceşti. Pornind dinspre centru, 
se desenează cercuri succesive, tot atâtea grade de alte- 
ritate, care conduc spre alteritatea maximă, caracteristică 
marginilor lumii. Tracii sudici, primii vecini dinspre nord, 
sunt sensibil deosebiţi de greci, dar şi mai deosebiţi sunt 
geţii dunăreni, aflaţi ceva mai departe, şi încă şi mai 
deosebiţi sunt sciţii, ei înşişi prezentând, şi tot în funcţie 
de distanţele geografice, paliere distincte de alteritate, de 
la sciţii agricultori la cei nomazi şi de la aceştia la sciţii 
canibali sau... vegetarieni; spre altă margine a lumii, India 
prezintă la rându-i puternice contraste şi manifestări de 
alteritate. Celălalt, cu cât ne îndepărtăm de comportamen¬ 
tul „normal“, poate fi mai bun sau mai rău, din ce în ce 
mai bun sau din ce în ce mai rău, sau mai bun şi mai rău 
în acelaşi timp, sau dincolo de bine şi de rău... La margi¬ 
nile lumii, popoarele fabuloase asigură tranziţia dinspre 
om spre animal sau, dimpotrivă, spre zei. 10 

Logica profundă a acestor disocieri a rămas stabilă 
de-a lungul secolelor, chiar dacă arhitectura spaţială şi-a 
mai pierdut ceva din eleganta simetrie grecească. „Săl¬ 
baticii" identificaţi de europeni în diverse părţi ale lumii 
în urma marilor descoperiri geografice se aseamănă, dacă 
nu neapărat în realitate, în orice caz în imaginar, cu bar¬ 
barii sau cu popoarele fabuloase din imaginarul antro¬ 
pologic grecesc. Şi ei propun un cocteil de virtuţi şi de 


10 Cu privire la logica deformatoare a „celuilalt 11 , am preluat unele 
exemple şi argumente din propria mea lucrare: Entre l ’Ange et la 
Bete. Le Mythe de l ’Homme di ferent de l Antiquite ă nos jours, Pion, 
Paris, 1995 (ediţie românească: între înger şi fiară. Mitul omului 
diferit din Antichitate până astăzi, Humanitas, Bucureşti, 2004). 

vicii care îi detaşează şi îi singularizează. Este drept că 
după o primă modă, a „bunului sălbatic 11 , viciile tind să 
se acumuleze, iar calităţile să se volatilizeze. Ajunsă în 
faza de maximă bogăţie şi expansiune, de maximă aro¬ 
ganţă totodată, Europa, mai precis Occidentul, se obiş¬ 
nuieşte să-i privească pe ceilalţi ca pe nişte fiinţe de rang 
inferior. Cazul tipic şi totodată extrem este al rasei negre. 
Epoca Luminilor ajunge, cu argumente „ştiinţifice 11 (pre¬ 
luate şi dezvoltate în secolul al XlX-lea, cel puţin în prima 
sa parte), la concluzia că negrii nu sunt chiar oameni, ci, 
mai curând, o specie intermediară între om şi maimuţă. 
Astăzi, instituţia sclavajului, înfloritoare în plină epocă 
modernă, uimeşte şi scandalizează; ea trebuie totuşi 
raportată (nu pentru a o justifica, ci pentru a o înţelege) 
la presupusa condiţie subumană a negrului, vânat, vândut 
şi cumpărat, redus la condiţia de sclav. 

Europa secolului al XlX-lea este aparent una în orgo¬ 
liosul ei sentiment de superioritate faţă de restul lumii, 
în realitate însă, potrivit aceluiaşi mecanism al alterităţii, 
ea îşi adânceşte sistematic divizările interne. Rasistă în 
afară, este naţionalistă în interior. Frontierelor tot mai 
adânci dintre naţiuni şi state li se adaugă principii supli¬ 
mentare de separare, de ordin lingvistic, cultural şi chiar 
biologic. Pe la 1800, se înregistra încă o singură rasă albă. 
Dar spre 1900, unii antropologi numără până la zece „rase 11 
şi „sub-rase“ numai în Europa. Sentimentul alterităţii pro¬ 
funde a „celuilalt 11 a condus irezistibil la confruntările sân¬ 
geroase ale secolului trecut. Actuala pedagogie antirasistă 
şi antinaţionalistă, atât de insistentă în Occident (acelaşi 
Occident care dăduse tonul rasismului şi naţionalismului), 
se confruntă cu forţa arhetipului. Lăsate în voia lor, rasis¬ 
mul, naţionalismul, tribalismul, intoleranţa ies uşor la 
suprafaţă. Cu atât mai mult dacă sunt stârnite de ideologii. 

Nimic nu se cultivă mai lesne şi mai ieftin decât exa¬ 
cerbarea propriei identităţi şi devalorizarea sau dia- 
bolizarea celuilalt. Maşinăria mentală producătoare de 
alteritate trebuie ţinută sub cea mai atentă supraveghere. 
Dacă istoria ne învaţă până la urmă ceva, cu siguranţă 
că aceasta e una dintre marile ei lecţii. 

Alterităţii din afară îi corespunde un sistem similar 
în interior. Şi sub acest aspect, lumea grecească constituie 
un interesant punct de plecare. Platon mulţumea zeilor 
pentru şansa de a se fi născut atenian, bărbat şi om liber. 
Un om întru totul normal, un om deplin, trebuia să întru¬ 
nească aceste calităţi. Cetatea îşi avea barbarii ei, sălba¬ 
ticii ei, oamenii ei „incompleţi 11 . Femeile, meseriaşii, 
sclavii reprezentau o zonă de alteritate interioară la fel 
de puternic marcată în raport cu centrul ca exoticele figuri 
ale alterităţii dispuse geografic, cu singura deosebire că 
distanţa se măsura în termeni sociali, şi nu spaţiali. Actorii 
s-au tot schimbat, dar mecanismul a rămas. Fiecare cetate 
îşi are nucleul său social şi ideologic, sistemul său de 
valori dominante şi, în raport cu acestea, propriile cate¬ 
gorii de minoritari şi marginali, care întruchipează valori 
diferite şi chiar adverse. în Evul Mediu, ereticul şi lepro- 
sul se înfăţişau, prin impuritatea lor spirituală şi corpo¬ 
rală, ca figuri perturbatoare ale ordinii fireşti. în epoca 
modernă, proliferează două instituţii simbolice (subtil 
analizate de Michel Foucault), şi anume azilul de nebuni 
şi închisoarea, menite să-i izoleze, justificat sau nu, pe 
cei consideraţi în afara unor norme sociale tot mai riguros 
definite. Secolul al XlX-lea produce din plin margina- 
lizare, ca efect al fazei sălbatice a revoluţiei industriale; 
clasele „muncitoare 11 şi „periculoase 11 (pentru a relua expre¬ 
sia lui Louis Chevalier) se aşază la polul opus elitei bur¬ 
gheze. Potrivit ideologiei naziste, celălalt prin excelenţă 

era fiinţa „biologic 11 diferită (evreul, în primul rând). Comu¬ 
nismul, la rându-i, a fost un fabricant neobosit de alteri- 
tate, în ciuda utopicului său proiect de coeziune şi armonie 
socială; duşmanul de clasă, cu multiplele-i înfăţişări, a 
însoţit experimentul comunist de la origini până la sfârşit. 
Relativa dedramatizare a fenomenului în societăţile „des- 
chise“ nu merge până la zdrobirea însăşi a arhetipului. 
Cum să ne închipuim o societate în care mecanismele 
alterităţii nu armai funcţiona? Nici geometric, nici socio¬ 
logic, centrul nu se poate afla peste tot. Imigraţia, de pil¬ 
dă, alimentează în Occident un focar de alteritate virulent, 
şi acesta nu e singurul; şomajul, sărăcia sau, în alt sens 
(oarecum similar leprei medievale), epidemia de SIDA 
conturează, cu intensităţi variabile, cercuri de alteritate 
în raport cu condiţia normală a fiinţei umane într-o socie¬ 
tate prosperă şi democratică. 

Nu îmi propun însă o teorie sau o schiţă istorică a alte¬ 
rităţii. Ceea ce mă preocupă este discursul istoric. Şi nu 
este greu de constatat, apropiind istoria de dialectica alte¬ 
rităţii, că problema-cheie este, până la urmă, cine vorbeşte 
despre cine : unde se situează pe axa centru-periferie cel 
care ţine discursul şi unde se află cel care formează obiec¬ 
tul acestui discurs. Informaţia tinde să se concentreze la 
centru; acolo se formulează mesajul cel mai complet şi 
mai penetrant şi, uneori, singurul mesaj de care dispunem. 
Istoria, cel puţin istoria scrisă, şi izvoarele, tot scrise, 
care îi stau la temelie se prezintă în bună măsură ca un 
discurs fabricat la centru. Informaţia privitoare la condi¬ 
ţia feminină este, în genere, de sorginte masculină. Infor¬ 
maţia privitoare la clasele defavorizate ale societăţii 
provine din rândurile elitei. Informaţia despre Africa Nea¬ 
gră este arabă sau europeană. De fiecare dată, centrul, 
omul împlinit aşa cum îl vedea Platon, priveşte spre 

ceilalţi. Nu înseamnă că ceilalţi, ţinându-şi propriul dis¬ 
curs, ar fi mai obiectivi. Ar fi tot subiectivi, dar altfel, şi 
cu siguranţă, în multe privinţe, depozitari ai unei cunoaş¬ 
teri mai adecvate despre ei înşişi. Un călător într-o ţară 
străină îşi aşterne impresiile pe hârtie. Textul care rezultă 
este mai reprezentativ pentru ce anume: pentru ţara în 
discuţie, sau pentru călător? Nici cele mai scrupuloase 
însemnări nu pot scăpa de condiţia imaginii: fiecare obser¬ 
vator alege, dintr-un noian, ceea ce îl interesează şi toarnă 
materia în tiparele propriului său sistem de valori. Fiecare 
vede ce vrea şi cum vrea. 

Istoria spaţiului românesc poate oferi, în această pri¬ 
vinţă, o stimulantă lecţie de metodologie. Până în secolul 
al XlV-lea, aşadar până în pragul epocii modeme, cu excep¬ 
ţia notabilă, dar limitată în timp, a Dobrogei şi Daciei 
romane sau, spre sfârşitul intervalului, a Transilvaniei 
înglobate în regatul ungar, acest teritoriu nu a produs 
informaţii scrise. Tot ceea ce se ştie (exceptând izvoarele 
arheologice, cu virtuţile, dar şi cu insuficienţele lor), se 
ştie din afară. Este un lung discurs al centrului, sau al 
diverselor centre, despre o regiune periferică. Condiţia 
periferică pare în acest caz o permanenţă (până în prezent 
cel puţin, fiindcă nu cred în fatalitate), cu toată obstinaţia 
naţionaliştilor români de a forţa retrospectiv deplasarea 
spre centra. Aici a fost o margine, în raport cu Grecia antică, 
în raport cu Roma, cu Bizanţul, cu Imperiul Otoman sau 
cu imperiile concurente habsburgic şi rus, şi continuă să 
fie astăzi o margine (exterioară până în 2007, acum deja 
interioară) a Uniunii Europene. 

Avem, aşadar, de-a face cu o sumă de izvoare care vor¬ 
besc dinspre o stare de normalitate (fireşte, nu „normali- 
tate“ în sens obiectiv, ci în sensul pe care singure şi-l 
arogă) despre un tărâm ex-centric. Sunt ele cu adevărat 
izvoare? Sunt, fiindcă vrem să fie, odată ce nu avem 

nimic altceva la dispoziţie. Dacă geţii nu vorbesc despre 
ei înşişi, îi ascultăm pe greci, care nu se sfiesc să vor¬ 
bească. Nu este nici un păcat să-i ascultăm şi să încercăm 
a le desluşi spusele, mai ales că alternativa lipseşte. Tre¬ 
buie însă să ştim despre ce este vorba. Acestea sunt cu 
siguranţă izvoare, în sensul deplin al termenului, pentru 
imaginarul grecesc, dar numai într-un sens secundar, deri¬ 
vat şi echivoc pentru „realităţile 11 dunărene şi nord-du- 
nărene pe care le căutăm în ele, riscând de a nu le afla 
chiar aşa cum au fost. Deformator este şi un reportaj făcut 
pe viu, iar acestea nu sunt, cu siguranţă, reportaje la faţa 
locului! Cei mai mulţi dintre istoricii şi geografii greci 
care scriu despre Dacia nici nu zăriseră Dunărea, dar să 
o şi treacă! Ei vehiculează o informaţie de la bun început 
sensibil filtrată şi deformată, în măsură apreciabilă chiar 
fictivă, şi reclădesc spaţiul geto-dacic aşa cum se cuve¬ 
nea el să fie, potrivit căsuţei jocului de alterităţi care îi 
era rezervată. 

„Cei mai viteji şi mai drepţi dintre traci 11 : vorbele 
acestea ale lui Herodot privitoare la neamul geţilor sunt 
subliniate apăsat în lucrările şi manualele româneşti de 
istorie. Primul text referitor la strămoşii românilor, actul 
lor de naştere cum s-ar spune, îi înfăţişează sub cea mai 
favorabilă lumină. De fapt, Herodot, ca şi autorii ulte¬ 
riori, nu laudă, după cum nici nu condamnă. Ei ţin un 
nesfârşit şi stereotip discurs despre alteritate. Pentru ei, 
normalitatea este grecească, iar ceilalţi se comportă in¬ 
solit, mergând, în bine sau în rău, şi adesea dincolo de 
bine şi de rău, până la exces. Dreapta măsură nu se întâl¬ 
neşte decât la centru. Vitejia geţilor se conjugă (ceea ce 
Herodot afirmă explicit, chiar dacă unii autori români pre¬ 
feră să trunchieze fraza) cu nechibzuinţa lor. Este reacţia 
unor impulsivi, care nu îşi controlează mişcările prin 
raţiune, de aici şi tentativa nebunească de a se opune fără 

noimă imensei armate a marelui-rege persan. Aşa stau 
lucrurile cu vitejia. Cât despre calificativul „cei mai.drepţi“, 
oricât de drepţi vor fi fost geţii, încă şi mai drepţi apar 
la autorii antici indienii, şi aceasta pentru simplul motiv 
că simt încă şi mai exotici, aşezaţi la marginile lumii cunos¬ 
cute. Sau, şi mai spectaculos, tribul argipeilor, situat spre 
capătul ţinuturilor scitice, oameni care se hrănesc doar cu 
fructe şi lapte, trăiesc sub arbori, nu poartă arme şi, consi¬ 
deraţi sfinţi, sunt chemaţi să judece pricinile vecinilor. 
Faţă de un asemenea grad de inocenţă şi sfinţenie, „drep- 
tatea“ geţilor păleşte! 

Dar tracii, şi geţii în egală măsură, mai prezintă, potri¬ 
vit specialiştilor greci în materie, şi alte trăsături demne 
de interes. Sunt mari iubitori de femei, s-ar spune de-a 
dreptul destrăbălaţi, şi, în egală măsură, mari iubitori de 
vin. Şi aici, ca şi în materie de vitejie sau de dreptate, le 
lipseşte simţul echilibrului. Şi invers, aceşti beţivi şi 
afemeiaţi pot deveni pe neaşteptate asceţi, trecând cu 
uşurinţă la excesul contrar, incapabili de a se fixa pe linia 
de mijloc. Povestea despre Burebista şi viţa-de-vie, relatată 
în Geografia lui Strabo, este edificatoare. Burebista a 
decis să-i disciplineze pe geţi. Şi cum poţi să disciplinezi 
im neam înclinat spre băutură altfel decât împiedicându-1 
să mai bea? Decizia nu putea fi decât distrugerea viţei-de-vie 
(un precedent istoric al prohibiţiei). întrebarea este: ne 
aflăm în faţa unei informaţii, sau a unei fabulaţii? înclin 
să cred că nu Burebista avea interesul de a distruge efectiv 
viţa-de-vie, ci grecii simţeau nevoia să o distrugă în mod 
simbolic, pentru a reuşi să înţeleagă cum din anarhia getă 
a putut izvorî, graţie deplasării spre comportamentul asce¬ 
tic, o mare forţă politică şi militară. 

O altă naraţiune în jurul căreia s-a construit o întreagă 
mitologie grecească, apoi românească, îl are ca erou pe 
Zalmoxis, sclav al lui Pitagora (dacă ar fi să-l credem pe 

Herodot), devenit divinitate getă. Fapt este că tot ce se 
ştie despre religia lui Zalmoxis provine din textele gre¬ 
ceşti — ele însele tributare „părintelui istoriei 14 —, şi 
nicidecum din mediul autohton geto-dacic. Avem de a 
face cu o proiecţie a doctrinei pitagoreice, procedeu prac¬ 
ticat de altfel nu numai asupra Daciei, ci şi a altor zone 
de margine. Aceasta nu înseamnă că nu va fi existabun 
Zalmoxis în panteonul getic, dar prea marea asemănare 
dintre religia lui şi învăţătura lui Pitagora îndeamnă la o 
elementară prudenţă, dovedindu-se încă o dată că, vorbind 
despre alţii, grecii nu încetau în realitate să vorbească tot 
despre ei înşişi. 11 

Textele de care dispunem cuprind probabil şi informa¬ 
ţie valabilă, dar filtrată, deformată, amestecată cu materie 
străină şi transfigurată ideologic. Chestiunea este cum poa¬ 
te fi ea izolată, în lipsa altor surse, care să confirme sau să 
infirme. Oricum, preluarea ad litteram a consideraţiilor au¬ 
torilor antici nu mai poate fi acceptată; este pur şi simplu 
o manifestare de infantilism istoriografie. Istoricii nu vor 
înceta să caute sâmburele de adevăr: aceasta e meseria lor. 
Dar orice reconstituire, oricât de subtilă, nu poate fi, în acest 
domeniu, decât ipoteză. Nu avem cum să traducem până 
la capăt discursul grecesc în istorie getă autentică. 

Fanteziile getice ale grecilor ilustrează un caz-limită, 
cu atât mai frapant cu cât cel în cauză tace, neputând 


11 Imaginarul „getic" al autorilor antici a fost analizat, sub toate 
feţele, de Zoe Petre, într-o suită de contribuţii, dintre care cităm: 
„Les Getes chez Herodote", în Analele Universităţii Bucureşti, 
istorie, 1984, pp. 17-23; „Les Thraces et leur fonction dans l’ima- 
ginaire grec", ibidem, 1991, pp. 53-58; „Le Mythe de Zalmoxis", 
ibidem, 1993-1994, pp. 23-36; „Âpropos des sources de Jordanes", 
în Etudes d’historiographie (sous la direction de Lucian Boia), 
Bucureşti, 1985, pp. 39-51; şi, într-o abordare de ansamblu, Prac¬ 
tica nemuririi. O lectură critică a izvoarelor greceşti referitoare 
la geţi, Polirom, Iaşi, 2004. 

amenda cu nimic ceea ce se spune despre el. însă tocmai 
puritatea acestui tip de discurs, devenit autonom faţă de 
obiectul său, îmi pare de natură a confirma, într-un sens 
mai general, dependenţa, variabilă, dar inevitabilă, a demer¬ 
sului istoriografie faţă de clişeele alterităţii. 


Conspiratorii 

Repertoriul „celuilalt 41 este, aşadar, inepuizabil. Dar 
unele roluri i se potrivesc cu deosebire. Printre acestea, 
figurează şi funcţia de conspirator. O asemenea postură 
se justifică prin una dintre irezistibilele tentaţii ale ima¬ 
ginarului istorico-politic, aceea de a explica mersul eveni¬ 
mentelor, şi mersul lumii în genere, printr-un complex 
de manevre oculte, puse la cale de grupuri restrânse, dar 
nespus de influente. înţelegerea curentă a istoriei 
privilegiază interpretarea „conspiraţionistă“. Adevăratul 
efort nu este să-ţi imaginezi conspiraţii — acestea se 
plăsmuiesc de la sine —, ci, dimpotrivă, să rezişti la 
seducţia lor simplificatoare. Succesul teoriilor conspira¬ 
tive decurge din faptul că în ţesătura lor se împletesc 
câteva dintre enunţurile de bază ale imaginarului: pre¬ 
zenţa insidioasă a „celuilalt 41 printre noi; reducerea istoriei 
la acţiunea unei categorii limitate de personaje; exis¬ 
tenţa, dincolo de ce se vede, a unor resorturi secrete; con¬ 
fruntarea dintre Bine şi Rău şi speranţa în triumful final 
al Binelui... 

în Evul Mediu, ereticii, leproşii sau evreii sunt întâlniţi 
frecvent în postura de conspiratori. Leproşii otrăvesc fân¬ 
tânile, iar în 1321, în sudul Franţei, se înregistrează chiar 
o „încercare 44 a lor de a pune mâna pe putere. Au fost, 
fireşte, măcelăriţi. Vine apoi rândul vrăjitoarelor, una dintre 
straniile obsesii ale Occidentului în secolele al XVI-lea şi 
al XVII-lea. Toţi aceştia sunt agenţi ai Diavolului. Epoca 

modernă nu face decât să laicizeze mecanismul pe care, 
departe de a-1 atenua, îl perfecţionează, dându-i un sens 
politic acut. în fapt, cu cât confruntările şi răsturnările 
sociale şi politice sunt mai frecvente, cu atât şi conspi¬ 
raţia e mai prezentă, ca mecanism explicativ. Raoul Girar- 
det izolează trei mari conspiratori ai ultimelor două-trei 
secole: iezuiţii, francmasonii şi evreii. Adunând tot ce li 
s-a pus în seamă, s-ar putea concepe o istorie modernă 
şi contemporană explicată în totalitate, până la detaliu, 
prin acest triplu proiect conspirativ, vizând, în fiecare caz, 
nici mai mult nici mai puţin, dominaţia mondială. Rămâne 
mângâierea că, Binele trebuind să învingă până la urmă 
Răul, succesul complotiştilor nu poate fi durabil... 

Mecanismul conspirativ pare cu atât mai verosimil, 
cu cât „efectele" lui sunt adesea reale. Se porneşte de la 
efecte şi se imaginează un principiu cauzal unic şi ocult. 
Revoluţia Franceză s-a petrecut cu adevărat. Ea trebuie 
să aibă însă un mobil ascuns: acesta este proiectul maso¬ 
nic. Fără masoni, nu ar fi fost revoluţie. Cine ar putea nega 
formidabila expansiune rusă a ultimelor trei secole? Ea 
nu ajunge însă doar să fie, ci trebuie să aibă un mobil 
precis şi, mai cu seamă, secret. Acesta e Testamentul lui 
Petru cel Mare, în care se află scris de la bun început tot 
ce o să se întâmple. Partea amuzantă a poveştii este că 
Marx însuşi a crezut în validitatea acestui document apo¬ 
crif, el, care aşezase istoria pe baze explicative aflate la 
antipodul unor asemenea interpretări; cum se vede, nimeni 
nu este pe deplin imunizat contra psihozei conspirative! 

Spre sfârşitul secolului al XlX-lea, occidentalii, temân- 
du-se de o reacţie pe măsură la propriul lor imperialism, 
au confecţionat din toate piesele „pericolul galben", vastă 
conspiraţie chino-japoneză vizând alungarea europenilor 
din Asia şi, într-o fază ulterioară, invadarea, supunerea 

şi colonizarea Europei. Când, în 1904—1905, Japonia a 
zdrobit armata şi flota msă în războiul din Extremul Orient, 
mulţi îşi vor fi închipuit că profeţiile începeau să se adeve¬ 
rească; dar, până la urmă, peste europeni n-au venit chine¬ 
zii, ci ruşii şi americanii. A urmat, pentru Occident, 
psihoza întreţinută de „pericolul roşu“, iar pentru siste¬ 
mul comunist psihoza şi mai preocupantă a încercuirii 
imperialiste şi a comploturilor de tot felul din afară şi din 
interior puse la cale de imperialism. Fascinaţia interpre¬ 
tărilor „subterane" a atins în secolul al XX-lea o cotă 
remarcabilă. Ceea ce explică şi excepţionala carieră a 
spionajului, în fapt ca şi în imaginar, şi valorizarea spio¬ 
nului ca erou făuritor de istorie. O întreagă producţie 
literară, cinematografică, dar şi istoriografică tinde să 
acrediteze schema rocambolescă a unor decizii majore 
şi evoluţii cruciale datorate acestor cavaleri ai informaţii¬ 
lor ascunse. Când se va trage linia, se va constata proba¬ 
bil că randamentul a fost neînsemnat faţă de preţul plătit! 

Conspiratori şi conspiraţii au existat şi vor exista, fără 
îndoială. Nici Mafia, nici K.G.B.-ul nu sunt ficţiuni. între¬ 
barea este în ce măsură istoria acceptă să le facă jocul. 
Un grup ocult poate croi tot felul de proiecte, dar, până 
la urmă, nimeni nu are cum să forţeze istoria să facă 
altceva decât este înclinată să facă, prin jocul combinat 
al unei infinităţi de factori. Nu faci o revoluţie când vrei 
s-o faci numai fiindcă eşti mason şi nu cucereşti lumea 
numai fiindcă aşa ţi-a lăsat vorbă Petru cel Mare! 

Prăbuşirea comunismului în Europa de Est în 1989 
şi-a atras repede interpretarea conspirativă. Aşa ar fi pus 
lucrurile la cale, întâlnindu-se în Malta, Bush şi Gor- 
baciov. Faptul că economia comunistă era în cădere liberă, 
faptul că populaţia se săturase de nesfârşitele privaţiuni 
şi promisiuni, faptul că din ideologia comunistă nu mai 
rămăsese decât o adunătură de vorbe goale, faptul că în 

Uniunea Sovietică reforma lui Gorbaciov, menită să 
revitalizeze sistemul, declanşase, dimpotrivă, irezistibila 
lui dezmembrare, toate aceste evoluţii dramatice de ordin 
structural păleau, potrivit schemei conspirative, în faţa 
unei înţelegeri politice încă mai dramatice şi pe deasupra 
secrete. în cazul românesc, conspiraţiei mondiale i s-a 
adăugat conspiraţia autohtonă. Acţiunea complotistă a 
grupului care a preluat puterea în decembrie 1989 a avut 
darul de a eclipsa în imaginar însuşi fenomenul profund 
al revoluţiei. Ce au făcut până la urmă complotiştii se va 
afla mai mult sau mai puţin, şi cu siguranţă în versiuni 
contradictorii, dar, indiferent de scenariile sau de reuşita 
lor, faptul masiv, fundamental, rămâne acela al unei revo¬ 
luţii, al unei răsturnări de sistem pe care numai o avalanşă 
istorică de proporţii putea să le provoace. 

Şi toate acestea, din cauza faptului că istoria este exce¬ 
siv de complicată. Inevitabil, interpretările tind spre sim¬ 
plificare. „Conspiraţia" nu face decât să-şi ofere serviciile 
celor tentaţi de explicaţii comode, definitive şi univoce. 12 


în căutarea momentului dintâi 

Atragerea trecutului spre prezent este marea tentaţie 
a imaginarului istoric. Se petrece cu istoria un irezistibil 
proces de actualizare', sunt fapte sau segmente temporale 


12 Trei texte esenţiale pentru teoria şi „practica" conspiraţiei: 
Jean Delumeau, La Peur en Occident, Fayard, Paris, 1978 (ediţie 
românească: Frica în Occident , trad. rom. de M. Moraru, Meridiane, 
Bucureşti," 1986); Raoul Girardet, Mythes et mythologies poli- 
tiques, Seuil, Paris, 1986 (ediţie românească: Mituri şi mitologii 
politice,trad. rom. de GabrielaAdameşteanu, Editura Institutului 
European, Iaşi, 1997); DieterGroh, „La tentation des theories de 
conspirat ion", în Storia della Storiosrafia, 14, 1988, pp. 96-118. 

care capătă, pentru ziua de astăzi, o funcţie explicativă 
şi un grad de exemplaritate, greu justificabile dintr-o 
perspectivă strict pragmatică. Omenirea merge spre viitor 
cu privirea întoarsă spre trecut Paradoxal (dată fiind înde¬ 
părtarea în timp), dar perfect explicabil (ţinând seama de 
mitologicul prestigiu al începuturilor), nimic nu este mai 
actual decât originile. Nu există istorie fără mituri fonda¬ 
toare. Momentul de început, creaţia cea dintâi justifică 
existenţa şi marchează destinul, locul în univers ale fie¬ 
cărei comunităţi: de la trib la naţiunea modernă. Este certi¬ 
ficatul de naştere în lipsa căruia ar lipsi însăşi identitatea. 
De aceea, discursul despre începuturi este în permanenţă 
rememorat, ideologizat şi politizat. 

Momentul fondator nu se recomandă singur. începem 
acolo unde vrem să începem: odată cu crearea lumii (aşa 
cum se deschide orice „cronică universală“, genul istorio¬ 
grafie major al Evului Mediu) sau de la cea din urmă 
revoluţie (22 septembrie 1792 devine în Franţa revolu¬ 
ţionară ziua întâi a anului I al unei noi ere). Fenomenul 
curent constă în multiplicarea momentelor fondatoare sau 
refondatoare şi în înlănţuirea lor. Pentru a rezista fluxu¬ 
lui erodant al vremii, fundaţia trebuie consolidată, reîn¬ 
noită şi rememorată periodic. Sunt tot atâtea jaloane ale 
unei istorii care nu poate fi decât semnificativă şi exem¬ 
plară. Unde se aşază, de pildă, fundaţia Franţei? Desigur, 
se poate aşeza oriunde. Vom alege totuşi, în conformitate 
cu tradiţia istoriografică, fie Galia lui Vercingetorix, fie 
statul franc al lui Clovis. Ţara este, aşadar, prefigurată, 
ea există dinainte de a purta numele său de azi, dar 
cunoaşte totodată un neîntrerupt proces de „recreare", tin¬ 
zând spre materializarea modelului ideal, prin lungul şir 
al regilor care „au făcut Franţa", prin marea Revoluţie 
care a făcut naţiunea franceză, prin Rezistenţa celui de-al 
Doilea Război Mondial care i-a afirmat vitalitatea şi a 

purificat-o, şi aşa mai departe. Un şir repetitiv de fapte deci¬ 
sive, menite să fortifice, să desăvârşească, să reactuali¬ 
zeze fundaţia originară. Unele dintre ele capătă un sens 
liturgic, înscrise în calendarul laic (aidoma sărbătorilor 
religioase din calendarul bisericesc) şi astfel rememorate, 
recreate simbolic, în ritmul ciclurilor anuale. Aşa se în¬ 
carcă istoria cu sens! Aşa se încarcă prezentul cu istorie! 

Fundaţia, în sensul ei arhetipal, este impregnată de 
sacralitate. Actul fondator are menirea de a atrage spre 
alcătuirile omeneşti ceva din vigoarea, permanenţa şi inco¬ 
ruptibilitatea forţelor cosmice. Versiunile modeme nu au 
pierdut nimic din intensitatea simbolică a tipologiei tra¬ 
diţionale, procedând doar la metamorfozarea sacrului în 
ideologic şi politic. Tipologia tradiţională presupune şi 
o puternică personalizare; eroul fondator, el însuşi de regulă 
un semizeu, asigură legătura şi marchează tranziţia dintre 
lumea zeilor şi lumea oamenilor, dintre formele dintâi ale 
creaţiei şi structurile politice ale cetăţii. Sunt privilegiate 
în acest stadiu intervenţiile „din afară“, menite să pro¬ 
pulseze în istorie spaţii anterior virgine, procedeu oare¬ 
cum analog actului sexual, ilustrare a vocaţiei integratoare 
a imaginarului. De fiecare dată, este o „naştere 11 care nu 
se poate petrece decât printr-un act fecundator; acesta 
transferă noii creaţii excelenţa unor structuri mai apro¬ 
piate de zei şi de origini. Nici obârşiile autohtone nu lip¬ 
sesc în imaginarul tradiţional; de constatat însă că până 
şi cetăţile mândre de istoria lor veche şi glorioasă şi 
înclinate spre un discurs autohtonist simt totuşi tentaţia 
recursului la principiul intervenţiei valorizatoare. Cazul 
Atenei, întemeiată, potrivit tradiţiei, de egipteanul Cecrops 
şi, într-o fază ulterioară, mai apropiată de timpurile isto¬ 
rice, „reîntemeiată“ de Theseu, erou cu dublă origine, 
autohtonă şi străină. 

O soluţie particulară este intervenţia animalelor-călă- 
uză; acestea îl conduc pe erou spre ţara care urmează să 
fie fondată. Un cerb i-a îndreptat pe huni, apoi pe unguri, 
spre inima Europei. Dragoş a întemeiat Moldova pornind 
la vânătoare şi urmărind zimbrul. 13 Iată, aşadar, un perso¬ 
naj real şi o întemeiere în esenţă autentică, turnate însă 
în schema mitică. în mod simetric, şi Ţara Românească 
s-a întemeiat printr-o intervenţie exterioară: descălecatul 
lui Negru Vodă. Spre deosebire de Dragoş, fondatorul 
muntean nu este însă atestat documentar, şi nici evenimen¬ 
tul respectiv, motiv pentru care spre sfârşitul secolului 
al XlX-lea istoriografia critică a exclus acest episod din 
istoria „reală“ a ţării. Mai târziu, Gheorghe Brătianu a 
formulat ipoteza „acoperirii" prin Negru Vodă a unui fapt 
real: participarea fagărăşenilor la întemeierea Ţării Româ¬ 
neşti (în Tradiţia istorică despre întemeierea statelor ro¬ 
mâneşti, 1945). Principiul său teoretic era că nu există 
legendă fără un anume adevăr care să o susţină; după el, 
şi potrivit autorilor pe care îi cita, aşa ar fi stat lucrurile 
şi cu războiul troian sau cu fondarea Romei. Metodologie 
„pozitivistă", la care, susţinând drepturile imaginarului, 
îmi permit să nu ader. Pentru a exista în imaginar, Negru 
Vodă nu avea nevoie de un Negru Vodă autentic sau de 
cineva care să-i joace rolul. Avea nevoie, pur şi simplu, 
de schema, adânc întipărită în mitologie, a intervenţiilor 
fondatoare. Am constatat deja că imaginarul se poate con¬ 
strui la fel de bine pe realitate sau tot pe imaginar. Dublul 
descălecat românesc are meritul de a ilustra ambele 


13 Funcţia fondatoare a animalelor-călăuză este pusă în evi¬ 
denţă de Mircea Eliade în eseul „Voievodul Dragoş şi «vânătoa¬ 
rea rituală»”, publicat în volumul De la Zalmoxis la Genghis-Han, 
Humanitas, Bucureşti, 1995, pp. 139-170. 

variante: atât realitatea transfigurată, în cazul lui Dragoş, 
cât şi ficţiunea pură (cel puţin până la proba contrară, 
puţin plauzibilă, a autentificării unui „Negru Vodă“!). 

Chiar invarianta modernă, secularizată, miturile fon¬ 
datoare nu s-au eliberat uşor de seducţia intervenţiilor pro- 
videnţiale. Procedeul a continuat să asigure, acolo unde 
era posibil (dar ce nu este posibil în imaginar?), un trans¬ 
fer de prestigiu dinspre creaţiile mai vechi şi validate de 
istorie spre noile creaţii, care îşi căpătau astfel dintru început 
legitimarea. Potrivit versiunii iniţiale, Rusia este o creaţie 
germanică, fiind întemeiată de varegi (normanzi). Româ¬ 
nii, până târziu, nici nu au vrut să audă de daci; ei trebu¬ 
iau să fie romani, continuatorii celui mai strălucit imperiu 
şi celei mai strălucite civilizaţii din câte a cunoscut 
omenirea. 

Treptat însă, tipologia modernă s-a precizat în toate 
elementele ei. Miturile fondatoare modeme înclină spre 
democraţie şi spre autohtonism. Eroul fabulos lasă loc 
poporului, iar nobleţea obârşiei apare mai puţin semnifi¬ 
cativă decât ancorarea în solul ancestral. Revoluţia Fran¬ 
ceză a putut fi considerată, printr-o simplificare aproape 
caricaturală, ca o confruntare decisivă între aristocraţia 
de obârşie germanică şi poporul galic. Francii îi supuse- 
seră pe autohtoni în urmă cu mai bine de un mileniu; 
venise în sfârşit vremea revanşei. Ruşii au înţeles, la rân¬ 
dul lor, că trebuie să se debaraseze de varegi; în ultimele 
două secole, aceştia au pierdut constant teren în favoarea 
autohtonilor slavi. Teoria varegă s-a spulberat; în spiritul 
naţionalismului modem, ar fi intolerabil ca Rusia să fi 
fost inventată de germani. Nici ataşamentul românilor faţă 
de romani nu a rămas intact Istoria românilor, care debuta 
tradiţional prin cucerirea romană a Daciei, s-a adâncit fără 
încetare, pentru a-i cuprinde pe daci, apoi şi culturile 

preistorice anterioare acestora. Pe firul unei asemenea 
evoluţii îndelungate, momentul roman, chiar dacă rămâne 
semnificativ, nu mai poate fi socotit act fondator prin 
excelenţă. Dacii, oamenii pământului, sunt în schimb puter¬ 
nic valorizaţi. Românii apar astăzi mai curând daci sau 
daci romanizaţi decât romani (ceea ce poate să pară extrem 
de logic, dar, potrivit aceleiaşi logici, nici romanii nu sunt 
întru totul romani şi nici dacii, daci; nu există o „biologie" 
dacică, romană sau românească, orice sinteză culturală 
nefăcând altceva decât să unifice un conglomerat de ori¬ 
gini diverse). 

Nu ne aflăm neapărat în faţa unui plus de adevăr; este 
însă, cu siguranţă, o reelaborare ideologică. Ideologia demo¬ 
cratică privilegiază masa autohtonă faţă de elita cuceri¬ 
toare, iar ideologia naţională, înrădăcinarea într-un spaţiu 
predestinat faţă de eventualul aport străin. 

Şi astfel, popoare şi civilizaţii de mult înghiţite de valu¬ 
rile succesive ale istoriei sunt reînviate simbolic, pentru 
a se legitima configuraţii politice şi culturale prezente, 
care nu mai au nimic de-a face cu ele. într-o Elveţie înte¬ 
meiată, potrivit istoriei efective, ca şi tradiţiei (legenda lui 
WilhelmTell),pe la 1300, descoperirea locuinţelor lacus¬ 
tre aduce revelaţia unei vechimi nebănuite; spre mijlocul 
secolului al XlX-lea, arheologul Ferdinand Keller pro¬ 
cedează la identificarea elveţienilor de astăzi cu strămoşii 
lor „lacuştri": aceiaşi locuitori şi aceeaşi configuraţie 
teritorială din epoca pietrei până în prezent! Turcia mo¬ 
dernă a lui Kemal Atatiirk i-a descoperit pe hitiţi, împin- 
gându-şi prin ei începuturile cu câteva mii de ani mai 
devreme de instalarea turcilor în Asia Mică. în timpul 
Războiului din Golf, Saddam Hussein a considerat util să 
arunce în balanţă argumentul excepţionalei antichităţi a 
statului irakian, descendent direct al civilizaţiei sumeriene 

de acum cinci mii de ani. O ţară veche de când lumea, pe 
care nimic nu a clintit-o de-a lungul mileniilor, nu avea 
a se teme de tânăra, artificiala şi, în consecinţă, efemera 
civilizaţie americană. 

Adâncimea istoriei este o garanţie de perenitate. Unele 
raportări la trecut sunt cu siguranţă mai frapante decât 
altele; dar toate ilustrează un mecanism universal. Ne 
putem întreba, cu nedumerire sau cu un indulgent zâmbet 
de superioritate, ce mai au oare în comun astăzi turcii cu 
hitiţii, ori irakienii cu sumerienii? Răspunsul este sim¬ 
plu: au tot atât de puţin în fapt, şi tot atât de mult în plan 
simbolic, cât au românii cu dacii! 

Historia, magistra vitae 

Istoria ne oferă cu generozitate tot ce îi cerem: legi¬ 
timare, justificări, modele. Ea este prin excelenţă, cum 
bine se ştie, sau cum credem că ştim, învăţătoare a vieţii: 
Historia, magistra vitae. Convingere conjugată cu alta, 
aceea că „istoria se repetă 11 . 

„Viitorul şi trecutul 

Sunt a filei două feţe, 

Vede-n capăt începutul 

Cine ştie să le-nveţe. 

Tot ce-a fost ori o să fie 

în prezent le-avem pe toate [...]“ 

Totul s-a experimentat de atâtea ori, încât ar trebui să 
nu mai avem nici o dificultate în recunoaşterea căilor bune 
şi evitarea celor periculoase. Odată acceptat principiul, 
deschidem cartea istoriei şi începem să învăţăm din ea. 

învăţămintele nu lipsesc. Necazul este, poate, că sunt prea 
multe. Ce alegem din ele? 

De regulă, generalii sunt în urmă cu un război. îi fasci¬ 
nează istoria. Pregătesc fiecare nou măcel luând foarte 
serios în consideraţie învăţămintele celui precedent. Au 
intrat cu entuziasm în Primul Război Mondial, socotind 
că va fi un conflict scurt, rezolvat printr-o bătălie decisivă, 
aşa cum fuseseră confruntările armate ale secolului 
al XDC-lea. S-au trezit însă într-un război de poziţii, încre¬ 
menit, an după an, de-a lungul tranşeelor şi fortificaţiilor, 
învăţând ce era de învăţat din această nouă situaţie, fran¬ 
cezii au construit linia Maginot şi au aşteptat liniştiţi cel 
de-al Doilea Război Mondial. Era o linie peste care nu se 
putea trece. Germanii nu au trecut-o, au ocolit-o! Al doilea 
război nu a mai semănat cu primul: s-a caracterizat prin 
mişcare, prin acţiuni ample pe spaţii imense şi răsturnări 
dramatice de situaţie. Americanii au învăţat lecţia şi au 
aplicat-o în războiul din Coreea. Generalul McArthur a 
declanşat o ofensivă în forţă, urmărind zdrobirea com¬ 
pletă a adversarului; ar fi dorit să apeleze, dar nu i s-a 
permis, şi la armamentul nuclear. Confruntate însă cu 
intervenţia chineză, Statele Unite nu au mai avut cum să 
ducă operaţia până la capăt. Era greu să supui imensa 
Chină tratamentului aplicat Germaniei şi Japoniei, în plus 
nici situaţia internaţională nu mai permitea un război total. 
Semănând doar în parte cu războiul precedent, războiul 
din Coreea nu a mai putut fi pe de-a-ntregul câştigat; a 
fost pe jumătate câştigat, pe jumătate pierdut. Din nou 
lecţia a fost învăţată şi aplicată în războiul din Vietnam, 
pe care americanii s-ar fi mulţumit să-l câştige pe jumă¬ 
tate, după modelul coreean. Dar, încă o dată, tipologia 
confruntării nu a corespuns aşteptărilor. S-au aruncat mai 
multe bombe asupra Vietnamului decât asupra Germaniei 

şi Japoniei în cel de-al Doilea Război Mondial, deosebirea 
fiind că jungla nu este prea sensibilă la bombardamente. 
Nesesizând diferenţa, America a pierdut primul război 
din istoria ei. Dacă generalii ar fi ştiut mai puţină istorie, 
ar fi gândit poate lucrurile cu o minte mai deschisă. 
Surpriza absolută a fost însă masivul atac terorist din 11 
septembrie 2001, tocmai fiindcă strategii americani s-au 
mulţumit să continue într-o lume schimbată scenariile 
războiului rece, văzând principala primejdie în rachetele 
intercontinentale în stare de a le lovi teritoriul. 

Orice segment al trecutului este susceptibil să devină 
model şi poate fi invocat în sprijinul oricărui demers 
actual. Nu trecutul ne spune ce să facem cu el; ştim noi 
ce avem de făcut. Umaniştii Renaşterii au avut revelaţia 
descoperirii Romei antice. De fapt, redescopereau şi 
actualizau propria lor Romă. Fiindcă, mai înainte, şi Evul 
Mediu privise, nu mai puţin fascinat, spre Roma sa, per¬ 
cepută drept centru de iradiere a dublei ideologii — impe¬ 
rială şi creştină. Şi papii, şi împăraţii, de acolo şi-au tras 
legitimitatea. Dar, secole mai târziu, şi revoluţionarii fran¬ 
cezi aveau să-şi afle legitimitatea tot la Roma, în cazul 
lor într-o Romă a virtuţilor republicane, zugrăvită pe 
pânzele lui David şi invocată în discursurile lui Saint-Just; 
ca revoluţionari, priveau spre viitor, totuşi nu încetau să 
caute modele şi simboluri într-o istorie veche de două 
mii de ani. Roma l-a fascinat şi pe Mussolini; trecutul 
ei imperial părea a prezice Italiei un viitor imperial pe 
măsură. O singură Romă, dar câte priviri asupra ei! 

La fel de exploatat, ca model multifuncţional, a fost şi 
Evul Mediu. Romanticii au extras din el toate semnifica¬ 
ţiile imaginabile. Reacţionarilor de felul lui Chateaubriand 
{Le Genie du christianisme, 1802), sinteza medievală de 
civilizaţie le-a oferit un complex de argumente împotriva 

ideologiei revoluţionare, individualiste şi laice, şi în favoa¬ 
rea unei societăţi organice, solidare, pătrunse de spirit reli¬ 
gios şi credincioase principiului monarhic. Alţi romantici, 
dimpotrivă, au elogiat — precum Jules Michelet —, tot cu 
exemplificări medievale, poporul şi ideile democratice. Până 
la urmă, Evul Mediu a servit, în egală măsură, monarhia 
şi revoluţia, Biserica şi laicitatea. Şi tot prin Evul Mediu, 
romanticii au exaltat ideea naţională, epoca de mijloc fiind 
martora naşterii popoarelor europene şi tinereţii lor glo¬ 
rioase. Ideologia naţionalistă şi-a găsit astfel un sprijin 
preţios într-o fază istorică lipsită, în fapt, de orice umbră 
de spirit naţional. Ce poate fi mai grăitor pentru actua¬ 
lizarea şi instrumentalizarea trecutului decât atragerea 
Evului Mediu într-un joc ideologic pe care nici nu l-ar fi 
putut bănui? 

Fiecare proiect actual este susceptibil să posede un 
„dublu mitic“, situat într-un trecut mai mult sau mai pu¬ 
ţin îndepărtat, mai mult sau mai puţin mitificat, care îi 
serveşte drept justificare. 

Istoria nu se repetă. Putem fi seduşi şi derutaţi de ase¬ 
mănări întâmplătoare, însă, în datele lui esenţiale, pre¬ 
zentul nu este niciodată aidoma trecutului. Constante 
există, fără îndoială, precum structurile mentale pe care 
tocmai le trecem în revistă. Ele se prind însă în ţesături 
mereu diferite. Situaţiile sunt altele, fără încetare, şi, chiar 
dacă am gândi neîncetat la fel, trebuie să imaginăm răs¬ 
punsuri diferite, fiindcă întrebările la care avem a răspunde 
sunt diferite. Cea mai sigură metodă de a greşi constă în 
aplicarea automată a „învăţămintelor" istoriei. Ce ne poate 
învăţa istoria, acum, la început de nou mileniu, în materie 
de democraţie, eficienţă economică sau integrare euro¬ 
peană, ca să nu mai vorbim de sfidările globalizării? Nimic, 
în afara unor idei şi valori foarte generale, insuficiente 

pentru adoptarea unor decizii adecvate. Prezentul nu poate 
fi gândit, în mod rezonabil, decât în termenii prezentului. 

Şi apoi, ce istorie invocăm? Noi nu ne întâlnim cu isto¬ 
ria reală, ci cu propriul nostru discurs despre istorie. Noi 
alegem, noi decidem ce este bine şi ce este rău, noi elabo¬ 
răm modele. Nu istoria ne învaţă, ci noi îi spunem istoriei 
ce trebuie să ne înveţe. Ştim lecţia dinainte. Morala ne 
aparţine, iar istoria nu este decât un argument suplimentar 
de validare a propriilor noastre opţiuni. 

Nu este cazul să ignorăm potenţialul educativ al isto¬ 
riei. Dar, încă o dată, decizia, bună sau rea, de asumare 
a unor „învăţăminte" cade pe de-a-ntregul în responsabi¬ 
litatea noastră. 


Strategii de evadare 

Paradoxal, istoria ne învaţă şi cum să evadăm din isto¬ 
rie. în această ipostază, ea nu ne mai tentează prin modele 
demne de urmat, ci ne înfăţişează, dimpotrivă, partea rea 
a lucrurilor, care ar fi putut fi evitată şi trebuie, în orice 
caz, depăşită: o fază de turbulenţe situată între puritatea 
şi armonia originilor şi desăvârşirea senină a zilelor de 
mâine. Ne aflăm în faţa unor orientări divergente ale ima¬ 
ginarului: cufundării în istorie îi corespunde, antitetic, obse¬ 
sia eliberării de sub tirania ei. 

Alungarea din rai este ilustrarea cea mai dramatică a 
unui început de istorie. Istoria începe sub semnul păca¬ 
tului şi poartă cu sine consecinţele funeste ale acestuia. 
Femeia este, blestemată să nască în dureri şi să fie roaba 
bărbatului, iar bărbatul să câştige pâinea prin sudoarea 
frunţii. Omul nu a fost creat pentru istorie; istoria în¬ 
seamnă pedeapsă, deteriorare, ieşire din starea firească 
a făpturii umane. 

Mitul vârstei de aur exprimă credinţa într-o asemenea 
stare pre-istorică, desăvârşire ferită de ameninţarea tim¬ 
pului corupător, şi aceasta într-o multitudine de variante, 
cele mai familiare culturii europene fiind versiunea 
mitologică greco-romană (literaturizată de Hesiod în 
Munci şi zile şi de Ovidiu în Metamorfoze ) şi imaginea 
biblică a Paradisului terestru. O lume pierdută, rămasă 
departe în urma noastră, care demonstrează totuşi că 
istoria nu este o fatalitate. Raţionalismul modem a preluat, 
ca în atâtea alte cazuri, mesajul mitologic, reelaborându-1. 
„Bunul sălbatic 14 , atât de îndrăgit de filozofii secolului 
al XVIII-lea, se înfăţişa ca exemplu viu al virtuţilor umane 
primare denaturate prin acţiunea perversă a civilizaţiei. 
Când Bougainville, navigator monden şi filozof, debarcă 
în Tahiti, el are revelaţia descoperirii unui Paradis fără 
Dumnezeu, şi ajunge cu atât mai uşor la această concluzie 
cu cât 0 avea deja întipărită în minte; aşa trebuia să se 
prezinte viaţa primitivă prezervată în toate elementele ei: 
cu oameni frumoşi şi sănătoşi, trăind într-un decor mag¬ 
nific, lipsiţi de griji, obţinând totul fără prea multă muncă, 
necunoscând invidia, gelozia şi răzbunarea şi (argument 
valorizant într-o epocă de libertinaj) detaşaţi de orice religie, 
dar înclinaţi spre Amor, singurul lor zeu... Jean-Jacques 
Rousseau, în faimosul său Discurs asupra originii şi fun¬ 
damentelor inegalităţii dintre oameni, a dat acestui mit 
cea mai elaborată expresie filozofică; potrivit argumen¬ 
taţiei sale, intrarea în istorie l-a denaturat pe om atât 
biologic, cât şi moral. Punctul de plecare ar fi fost „inven- 
tarea“ proprietăţii private, perturbatoare a egalităţii şi 
armoniei iniţiale. Marx şi Engels aveau să dezvolte ideea, 
aşezând la baza evoluţiei omenirii faza „comunismului 
primitiv 11 , premergătoare şi prevestitoare a comunismului 
tehnologic de mâine; între cele două epoci ferite de istorie, 

istoria, cu inegalităţile, nedreptăţile şi conflictele ei, nu 
mai apărea decât ca o paranteză tranzitorie. 

Vârsta de aur a originilor justifică, aşadar, proiectul 
unei vârste de aur în viitor. Dar chiar întoarcerea în trecut 
şi-ar putea afla unele soluţii, în ciuda aparentei irever¬ 
sibilităţi a timpului. Istoria ciclică oferă o posibilitate: 
vom trece cândva prin faze similare sau, cine ştie, chiar 
identice cu cele parcurse până acum. Unele scenarii catas¬ 
trofice recente mizează, la rându-le, pe întoarcerea la 
primitivism. Războiul nuclear ar pune capăt — printr-o 
pedeapsă bine meritată — civilizaţiei tehnologice dezu- 
manizante. Dereglarea ecologică poate avea un efect 
similar: prăbuşirea întregului sistem de civilizaţie. Supra¬ 
vieţuitorii vor reveni la prima mişcare a jocului, într-o 
lume mai simplă, mai apropiată de natură, lipsită de teh¬ 
nologie şi de efectele ei nocive. Rămâne de văzut ce se 
va întâmpla: o sinteză mai bună de civilizaţie, sau relua¬ 
rea ciclului spre un nou cataclism şi aşa mai departe. 

Reintegrarea trecutului rămâne o ipoteză. Sigur este 
doar că mergem spre viitor. Şi ceea ce impresionează în 
acest mers este dorinţa irepresibilă de depăşire a istoriei. 
Ne grăbim să parcurgem segmentul istoric care ne-a fost 
destinat, atraşi de promisiunea a ceea ce se află „dincolo". 
Concepţia iudeo-creştină a istoriei mizează tocmai pe 
sfârşit. O istorie scurtă (de câteva mii de ani) situată între 
crearea lumii şi episodul paradiziac al începuturilor şi 
sfârşitul lumii cu Judecata de Apoi. Am pornit din Para¬ 
disul terestru şi ne îndreptăm, străbătând o Vale a plân¬ 
gerii, spre Paradisul Ceresc, spre noul Cer şi noul Pământ 
câre vor dăinui în veşnicie. Acestei versiuni transcendente 
de ieşire din istorie i se adaugă o soluţie complementară 
şi oarecum concurentă, de factură „terestră". Ea e susţi¬ 
nută de ideologiile milenariste (al căror principal text de 

referinţă, obscur şi interpretabil în toate sensurile, este 
Apocalipsa atribuită Sfanţului Ioan), structurate pe con¬ 
cepţia unui dublu sfârşit, sfârşitul definitiv al Judecăţii 
de Apoi fiind precedat de un „sfârşit al istoriei 11 . între cele 
două momente decisive se află regatul mesianic, regatul 
de o mie de ani (de unde şi denumirea de ,,milenarism“), 
materializare terestră a sfinţeniei şi armoniei. Milenariştii 
aşteaptă revenirea lui Mesia, pe care însă, adesea, înţeleg 
să o pregătească şi să o susţină; angajarea lor poate deveni 
violentă, menită să grăbească ieşirea din istorie, lovind 
fără cruţare în tot ceea ce înseamnă ordine actuală. Prin 
esenţa lui, milenarismul este revoluţionar, revoluţionar 
în sensul absolut al termenului, odată ce preconizează o 
lume nouă, cu totul alta decât lumea existentă. Principiul 
său fondator este tabula rasa. 14 

Formulei religioase originare i s-a adăugat în epoca 
modernă un milenarism secularizat, trecut prin bine-cu- 
noscutul mecanism raţionalist de reelaborare ştiinţifică 
şi filozofică a miturilor fundamentale. în cazul milenaris- 
mului, transfigurarea a fost uşurată de încărcătura oricum 
socială şi revoluţionară a acestei ideologii religioase. 
Chiar fără Dumnezeu, milenarismul rămâne milenarism, 
cu alte cuvinte soluţie de ieşire dintr-o istorie nesatisfa- 
cătoare spre un liman de armonie. Am arătat deja că mar¬ 
xismul şi soluţia comunistă în genere oferă cea mai tipică 

14 Despre ieşirea din istorie în general şi despre milenarisme 
în particular, vezi: Norman Cohn, The Pursuit of the Millenium, 
Secker and Warburg, Londra, 1957 (şi, în franceză, subtitlul Les 
Fanatiquesde l'Apocalypse, Payot, Paris, 1962 şi 1983); Lucian 
Boia, La Fin du Monde. Une histoire sans fin. La Decouverte, Paris, 
1989 şi 1999 (ediţie românească: Sfârşitul lumii. O istorie fără sfârşit, 
Humanitas, Bucureşti, 1999 şi 2007; Jean Delumeau, Miile ans de 
bonheur, Fayard, Paris, 1995. 

manifestare de milenarism laicizat; Mesia este în acest 
caz Proletariatul, „salvator colectiv", căruia îi revine misiu¬ 
nea, înscrisă în legile istoriei, de a schimba lumea din 
temelii. Cuvintele Internaţionalei (în versiunea franceză): 
Dupassefaisons table rase exprimă perfect ruptura totală 
dintre lumea veche, istorică, şi lumea nouă, postistorică, 
înălţată pe un teren curăţat de racilele trecutului. 

Se poate însă ieşi din istorie şi fără cataclismul milena- 
rist sau comunist. Poate că, oricum, rostul istoriei este 
să ne conducă dincolo de ea, spre o sinteză de civilizaţie 
globală şi integratoare, capabilă să armonizeze interesele 
şi contradicţiile. Odată atins acest punct de echilibru, isto¬ 
ria se va opri în loc. Nu vor mai fi dereglări şi răsturnări, 
ci doar o existenţă „normală", lipsită de evenimente sociale 
dramatice, egală cu ea însăşi. O lume poate plicticoasă, 
dar sigură! La începutul secolului al XlX-lea, Hegel a 
întrevăzut această stare de nedepăşit în ordinea instaurată 
în Europa, şi mai ales în spaţiul german, în urma Revo¬ 
luţiei franceze şi a războaielor napoleoniene, sinteză de libe¬ 
ralism, democraţie şi autoritarism! (Marx, care, în multe 
privinţe, nu a făcut decât să-l reelaboreze pe Hegel, avea 
să treacă sfârşitul hegelian al istoriei prin mecanismul 
mult mai radical al revoluţiei milenarist-proletare). Teoria 
hegeliană a unei istorii ajunse la încheierea ei logică a fost 
reactualizată recent într-o carte mult discutată, publicată în 
1992 de americanul de origine japoneză Francis Fukuyama: 
Sfârşitul istoriei şi ultimul om. Prăbuşirea comunismului 
şi a altor sisteme autoritare şi rapida extindere în lume 
a instituţiilor democratice îi par autorului semne ale unui 
proces de unificare a umanităţii în jurul modelului politic 
şi tehnologic occidental. Odată generalizat acest model, 
istoria omenirii va „îngheţa", în sensul imposibilei depăşiri 

a principiilor liberal-democratice faţă de care, aparent, 
nu există alternativă. 

Evadarea din istorie ne conduce spre o altă preocupare 
majoră, care este scrutarea viitorului. La prima vedere, 
istoria nu ar avea ce căuta aici, domeniul său fiind totuşi 
trecutul. Dar dacă nu apelăm la istorie, atunci la ce să 
apelăm? Altceva decât istoria nu există. De altfel, trecutul 
şi viitorul se înscriu pe aceeaşi axă de evoluţie, despărţite 
şi reunite prin linia subţire (am putea spune chiar inexis¬ 
tentă) a prezentului. Orice tentativă de explorare a viito¬ 
rului se inspiră, aşadar, din trecut, fie prin prelungirea 
liniilor de evoluţie cunoscute, fie prin modificarea sau 
chiar contracararea lor. Oricum, totul se raportează la 
trecut, la ceea ce cunoaştem deja. Marile sisteme de inter¬ 
pretare, filozofiile istoriei nu îşi opresc demersul la ziua 
de astăzi. Ambiţia lor este de a descoperi formula globală 
a devenirii umane. Iar această formulă este extrasă din 
segmentul de istorie deja parcurs, nici nu ar putea fi 
extrasă din altceva. în bună măsură, oamenii se intere¬ 
sează de trecut tocmai fiindcă sunt preocupaţi de viitor. 

întrebarea fundamentală este, desigur, dacă istoria are 
sau nu sens. Dacă nu are sens, orice efort de a afla din 
ea încotro mergem se dovedeşte derizoriu. După atâta 
abuz de teleologie, scepticismul istoric pare a câştiga teren. 
Sunt tot mai puţine marile construcţii filozofice, capabile 
de a ne spune de unde venim, încotro mergem şi graţie 
cărui mecanism. Un gânditor precum Karl Popper nu se 
sfieşte să afirme, contrazicându-1 pe Marx, absenţa ori¬ 
cărui sens în mersul istoriei. în ce mă priveşte, mă mul¬ 
ţumesc să contemplu gratuitatea dezbaterii. în fapt, noi 
nu ştim dacă istoria are sau nu are sens, dacă este sau nu 
este orientată, şi orice alegere în această dilemă ţine de 
pura credinţă, şi nu de vreun adevăr demonstrabil. 

Tentaţia majoră rămâne totuşi — în acord cu regulile 
imaginarului — aceea de a conferi întregului proces coe¬ 
renţă şi semnificaţie. Soluţiile sunt diverse, dar ele se pot 
reduce până la urmă la imaginea, simplă sau combinată, 
a două figuri elementare: cercul şi linia dreaptă. 

Dispunerea ciclică a evoluţiilor cosmice şi umane se 
manifestă ca proiecţie mentală a unor fenomene naturale 
elementare şi esenţiale. Succesiunea zilelor şi nopţilor, 
a fazelor lunii, a anotimpurilor şi vegetaţiei, toate par a 
pune în evidenţă esenţialitatea ciclică a universului, şi cu 
deosebire în societăţile primitive sau pretehnologice, 
foarte sensibile şi receptive la tot ce înseamnă conexiune 
între om şi cosmos. Concepţia tradiţională dominantă este, 
aşadar, aceea a unei istorii ciclice, sau a mitului eternei 
reîntoarceri , pentru a face referire la lucrarea lui Mircea 
Eliade {Le Mythe de l’eterneiretour, 1949). Sunt, desigur, 
cercuri şi cercuri: cercuri perfecte, înlănţuite şi incluse 
unele într-altele, într-un sistem de ciclicitate absolută, ca 
la vechii indieni, sau, în alte culturi, cercuri aproximative, 
definind mai curând o sensibilitate ciclică decât un sistem 
închegat. La greci, Heraclit, apoi Platon şi Aristotel, iar, 
dintre istorici, Polibiu şi-au afirmat explicit concepţia 
ciclică. Heraclit susţinea distrugerea periodică a lumii prin 
foc, iar marele an platonician închidea în el un ciclu al 
universului sfârşit printr-un cataclism, sugestie istoricizată 
de Polibiu, în sensul prăbuşirii periodice a instituţiilor şi 
civilizaţiei şi reluării, prin supravieţuitori, a unei noi istorii. 
Dar şi linia dreaptă este prezentă în gândirea istorică 
grecească, cel puţin raportată la un segment limitat. Să 
precizăm de altfel că istoricii greci sunt, în genere, mai 
preocupaţi de contemporaneitate şi de „timpul scurt“ (al 
războaielor şi al unor evoluţii politice) decât de destinul 
omenirii. Pe de altă parte, ideea unui mers ascendent ia 
locul, la un moment dat, concepţiei tradiţionale a decli- 

nului consecutiv „vârstei de aur“. Contemporanii lui Pericle 
deveniseră conştienţi de progresul înfăptuit de-a lungul 
câtorva secole. Viitorul rămânea însă în ceaţă, prea puţin 
(sau deloc) marcat de scenarii ale progresului. Se poate 
identifica în Antichitate o doză semnificativă de scepti¬ 
cism istoric (corespunzând, în fapt, şi efectivei fragilităţi 
a civilizaţiilor antice, realei succesiuni de întemeieri şi 
prăbuşiri), iar acest gen de neîncredere avea să se accen¬ 
tueze în secolele care au urmat fazei clasice a civilizaţiei 
greceşti. Sensibilitatea ciclică este de netăgăduit şi ea 
conduce spre pesimism istoric. Totul se înalţă spre a cădea 
apoi în ruine. Lipseşte în filozofia istorică a Antichităţii 
un scop mai înalt, care să atragă istoria şi omenirea spre 
viitor. Poate că tocmai în această neîncredere şi dezorien¬ 
tare, în lipsa unui proiect precis, mai curând decât în 
blocajele de ordin material, ar trebui căutată cheia dezinte¬ 
grării civilizaţiei clasice. Antichitatea s-a prăbuşit fiindcă 
nu a crezut în istorie. 

I-a luat locul o nouă sinteză de civilizaţie, pentru care 
istoria avea un ţel precis. Opusă ciclicităţii tradiţionale, 
concepţia iudaică a istoriei, înscrisă în Biblie, preluată 
apoi şi extinsă la scară planetară de creştinism, rezumă 
mersul omenirii la o linie simplă, reunind momentul Crea¬ 
ţiei cu sfârşitul lumii şi Judecata de Apoi. O istorie cu 
un singur început şi un singur deznodământ, jucată o dată 
pentru totdeauna. O istorie scurtă şi densă, care, în conse¬ 
cinţă, valorizează puternic timpul, în contrast cu vagul 
temporal al Antichităţii. O istorie încărcată cu sens, tinzând 
spre împlinirea spiritului uman şi implicând, aşadar, un 
plus de responsabilitate. în faţa dezorientării istorice a 
Antichităţii, o asemenea istorie nu putea să nu biruie. 

Elemente de ciclicitate se întâlnesc totuşi şi în această 
istorie esenţialmente liniară. Potopul este un sfârşit al 
lumii urmat de un nou început. Isus apare ca un nou 

Adam, deschizător al unei istorii reînnoite. Iar calendarul 
liturgic nu face decât să rezume anual, în cicluri repetate, 
momentele cele mai semnificative ale unei unice istorii. 
Dar sensul global, încă o dată, este liniar şi ascendent, orien¬ 
tat spre o stare de perfecţiune transcendentă. 

Ideea progresului, atât de caracteristică epocii mo¬ 
deme, nu este până la urmă decât versiunea secularizată 
a acestei scheme creştine. O istorie care avansează etapă 
după etapă şi se prelungeşte tot mai departe în viitor. Pre- 
lungindu-se, de altfel, simetric, şi în trecut. De la crea¬ 
ţia biblică, datată la patru sau cinci mii de ani înainte de 
Cristos, timpul istoric pe care l-am lăsat în urma noastră 
s-a adâncit la zeci de mii, sute de mii şi poate milioane 
de ani. Iar în faţa noastră, viitorul a cunoscut un neîncetat 
proces de amplificare, pentru a permite, aici, pe Pământ, 
materializarea tuturor potenţialităţilor umane. în viziunea 
cea mai optimistă a progresului, cristalizată în secolul 
al XlX-lea, istoria este o linie dreaptă şi ascendentă tinzând 
spre infinit. „Sfârşitul istoriei 11 , sugerat de unii filozofi, 
încheie procesul doar în sensul eliminării contradicţiilor 
şi dezechilibrelor, oferind astfel o garanţie suplimentară 
de perenitate. 

Cercul şi linia dreaptă se prezintă însă în tot felul de 
variante şi se combină în fel şi chip, iar optimismul şi 
pesimismul istoric merg împreună. Totul este o chestiune 
de dozaj şi de reprezentativitate; altminteri, în orice epocă 
întâlnim tot ce vrem. Cert este că după un secol al XlX-lea 
mai curând optimist, a urmat un secol al XX-lea tentat, nu 
exclusiv, însă totuşi semnificativ, de soluţii pesimiste. Linia 
dreaptă, chiar ascendentă, se poate întrerupe brusc, şi atunci 
tot progresul realizat până acum înseamnă că a fost în van; 
omul a devenit capabil să se autodistrugă, iar un aseme¬ 
nea scenariu de sfârşit al lumii (printr-un război nuclear, 

de pildă) nu mai prezintă, în versiunea secularizată, un 
înţeles similar cu sfârşitul religios al lumii; acela era des¬ 
chizător de speranţă, conducea spre perfecţiunea supremă, 
pe când sfârşitul desacralizat este sfârşit şi atâta tot. 

Un fenomen intelectual caracteristic al secolului al 
XX-lea este şi revenirea în forţă a teoriilor ciclice. Decli¬ 
nul Occidentului, lucrarea publicată de Oswald Spengler 
în 1918, îşi propunea să demonstreze că civilizaţiile sunt 
muritoare, întocmai organismelor biologice; filozoful 
german atrăgea atenţia că civilizaţia occidentală se apro¬ 
pie de limita firească a existenţei sale. Apărută (chiar dacă 
fusese gândită cu mulţi ani înainte) în contextul sumbru 
al sfârşitului Primului Război Mondial, într-o Europă rănită 
şi dezorientată, cartea a avut darul de a impresiona, des¬ 
chizând dezbaterea contemporană în jurul decadenţei. 
Amold Toynbee, în faimosul său Studiu asupra istoriei, 
a preluat şi dezvoltat argumentele lui Spengler în una 
dintre cele mai ambiţioase lucrări de filozofie a istoriei 
scrise vreodată. Probabil că nici o altă tentativă similară 
nu a avut, în secolul al XX-lea, impactul teoriilor ciclice 
ale lui Spengler şi Toynbee, constatare de natură a con¬ 
firma temperarea optimismului istoric şi chiar alunecarea 
în direcţia contrară. Ne aflăm, din nou, în domeniul ne- 
verificabil al credinţelor. Pornind de la aceleaşi date ale 
realităţii, putem argumenta declinul sau chiar iminenta 
prăbuşire a civilizaţiei occidentale, sau, dimpotrivă, trium¬ 
ful său definitiv (ca şi oricare altă soluţie situată între 
aceste extreme). 

Se va spune poate că pe istoricii „serioşi“ nu îi fră¬ 
mântă asemenea întrebări. Ei studiază faptele, istoria aşa 
cum a fost, şi nu îşi permit să se lanseze în ipoteze neve¬ 
rificabile, aflate mult dincolo de limitele profesiunii lor. 
Este cert că istoricii profesionişti nu au iubit niciodată prea 

tare filozofia istoriei. Fustei de Coulanges a caracterizat 
această nepotrivire în stilul lui sentenţios. „Există — con¬ 
sidera el — o filozofie şi există o istorie, dar nu există 
o filozofie a istoriei." Voia probabil să spună că istoria e 
adevărată, pe când filozofia istoriei e inventată. Problema 
nu este până la urmă dacă istoricii cred sau nu în filozofia 
istoriei, ci dacă este posibil, chiar necrezând în ea, să te 
aşezi în afara marilor tendinţe filozofice. Până la urmă, 
chiar segmentul limitat căruia i te consacri trebuie inserat 
undeva, într-o schemă oarecare, şi această schemă, fie 
că o recunoşti sau nu, are un sens bine precizat. Interesant 
istoric ar fi acela care să nu creadă nimic despre istorie! 


Atenuare, sau conflict? 

Timpul care trece este supus unor tentaţii opuse. Ine¬ 
rentele uitări şi simplificări conduc fie spre armonizarea 
contradicţiilor, fie, dimpotrivă, spre dramatizarea lor. 
,Atenuarea" pare a fi o caracteristică a memoriei comune. 
Istoria este, în acest caz, atrasă spre orizontul „vârstei de 
aur". Contururile se estompează, conflictele sunt uitate, 
durerile se sting. Este nostalgia lumii pe care am pierdut-o, 
asemănătoare, mutatis mutandis, nepăsătoarei vârste a copi¬ 
lăriei. De când tot curge istoria, nu a fost generaţie care 
să nu-şi fi exprimat neliniştea pricinuită de dereglările 
actuale, de deteriorarea moravurilor şi de confuzia socială. 
Faţă de efervescentul timp prezent, atât de greu de supor¬ 
tat, trecutul pare un refugiu ideal. Unde sunt bunele tim¬ 
puri de altădată? Mais ou sont Ies neiges d’antan? 

Dimpotrivă, istoria „Voită", construită, menită să de¬ 
monstreze şi să justifice, cu alte cuvinte istoria pur şi sim¬ 
plu, manifestă o înclinare nu mai puţin accentuată spre 
extrema cealaltă, a unei reconstituiri puternic dramatizate. 

Istoria, aşa cum a fost inventată la un moment dat, ne 
apare ca un mecanism conflictual. Poate că şi istoria reală 
este aşa, dar este cu siguranţă, şi într-o măsură mult spo¬ 
rită, istoria pe care ne-o imaginăm. 

Anularea contradicţiilor ne-ar propulsa, aşa cum toc¬ 
mai am constatat, în afara istoriei, fie spre vârsta de aur 
a originilor, fie în misticul regat mesianic, fie spre comu¬ 
nismul luminos de mâine, fie în societatea postistorică 
invocată de Fukuyama. înclinarea spre conflict decurge 
dintr-o manieră specific umană de a judeca lucrurile. 
Suntem tentaţi să organizăm lumea în sensul unei stricte 
polarizări. Definim cu mai multă uşurinţă albul sau negrul 
decât infinita gamă de nuanţe care separă, dar şi unesc 
aceste culori fundamentale. Binele şi Răul ne sunt 
concepte familiare, dar oare între ele nu se află nimic? 
Gândim în termeni de opoziţie şi înfruntare; aşa înţelegem 
să dăm sens şi coerenţă unor fenomene altminteri nesfârşit 
de diverse şi de complicate. Suntem atraşi de eveniment, 
de tot ce înseamnă ruptură, de tot ce iese în afara bana¬ 
lităţii cotidiene. 

Din acest punct de vedere, logica istoriei nu se deose¬ 
beşte substanţial de sensul informaţiei vehiculate prin 
mass-media. De altfel, „istorie 11 vrea să însemne, în accep¬ 
ţia originară a cuvântului, anchetă. Aceasta şi-a propus 
Herodot: o anchetă, un reportaj la scara întregii lumi 
cunoscute. La fel cum Columb nu a ştiut că descoperise 
America, nici „părintele istoriei 14 nu a ştiut că face istorie. 
El a adunat, asemenea unui reporter, mergând la faţa locu¬ 
lui sau întrebând pe alţii, o sumă de informaţii (cărora 
nici nu se considera obligat să le dea neapărat crezare). 
Părintele istoriei poate fi pe drept considerat şi părintele 
sau strămoşul îndepărtat al jurnalismului modem. 

Atât jurnalistul, cât şi istoricul „vânează 11 fapte, cărora 
le conferă relief şi dramatism. Sunt oare faptele atât de 

importante? Rămâne de discutat, dar cum ar arăta fluxul 
informaţional fără fapte, fără evenimente ieşite din co j 
mun? Cu ce interes am urmări un jurnal televizat din care 
am afla, invariabil, că „astăzi nu s-a întâmplat nimic deo- 
sebit“? Evident, ştirea înseamnă ruptură, înseamnă con¬ 
flict. Dacă zece oameni pier într-un accident, aceasta este 
o ştire; dacă zece milioane de oameni trăiesc o zi ca ori¬ 
care alta, aceasta nu are cum să fie o ştire. Condiţia ştirii 
trebuie acceptată ca atare. Dacă nu ne place, putem re¬ 
nunţa la ştiri, după cum putem renunţa la istorie, dar pare 
greu de imaginat un alt gen de raportare la „istoria reală". 
Se petrece o deplasare de accent, fiindcă orice s-ar spune, 
revenind la exemplul nostru, dispariţia brutală a zece 
oameni prezintă o importanţărea/a minimă în raport cu 
banala normalitate a vieţii celor zece milioane. Propor¬ 
ţiile reale ale faptelor sunt amplificate în imaginar, şi uneori 
puternic amplificate, atunci când evenimentul capătă cono- 
taţii de simbol. Viaţa autentică este cu siguranţă mai liniş¬ 
tită decât aflăm din ştiri, iar istoria autentică mai calmă 
decât apare în cărţile de istorie. Procedeul priveşte nu 
numai evenimentele izolate, ci şi mersul însuşi al istoriei, 
sensul ei global; şi la acest nivel, se tinde spre structura¬ 
rea dramatică şi „dialectică" a explicaţiilor fundamentale, 
potrivit jocului principiilor opuse. 

PrinHerodot, istoria începe cu relatarea unui conflict 
major: războiul dintre greci şi perşi, simbolizând, în plan 
mai înalt, confruntarea dintre libertate şi despotism. Tuci- 
dide, al doilea „părinte" al istoriei (şi cel care, în mai mare 
măsură decât Herodot, i-a stabilit regulile), scrie şi el de¬ 
spre un conflict, pe care, în ciuda redusei dimensiuni a 
scenei greceşti, îl consideră cel mai de seamă din istoria 
lumii: Războiul Peloponeziac, confruntare puternic pola¬ 
rizată, prin cei doi actori personificând principii opuse: 

Atena şi Sparta. Nici o altă lucrare nu a exercitat, timp 
de mai bine de două milenii, o influenţă comparabilă în 
istoriografie. Marele model al evocării istorice avea să 
fie, aşadar, reconstituirea unui război. Tucidide ar fi putut 
aborda nenumărate alte subiecte, nu mai puţin interesante 
(iar pentru noi, astăzi, chiar mai interesante), de pildă cul¬ 
tura grecească din vremea lui Pericle sau viaţa cotidiană; 
important era însă Războiul! Al treilea mare istoric al 
Antichităţii, Polibiu, a meditat la rândul lui asupra răz¬ 
boaielor şi victoriilor romane... 

Teoretic vorbind, ar fi fost posibil şi un alt gen de isto¬ 
rie, mai „structural" şi mai puţin conflictual. Dacă nu s-a 
întâmplat aşa este probabil din cauza faptului că suntem 
„programaţi" să gândim în termeni conflictuali (tipul de 
discurs din mass-media confirmând din plin seducţia exer¬ 
citată de acest model şi perenitatea lui). 

Sensul creştin şi medieval al istoriei s-a oglindit în sche¬ 
ma augustiniană a confruntării celor două cetăţi, divină 
şi terestră. Diavolul şi Anticristul au devenit simboluri 
ale dezordinii cosmice, materializată pe pământ prin necre¬ 
dincioşi şi eretici, şi cu deosebire prin lumea islamică, 
„dublul" opus al lumii creştine (după cum, perfect logic, 
pentru musulmani, lumea opusă era Europa creştină). 

Filozofia Luminilor a inversat valorile, denunţând dis¬ 
preţuitor superstiţia şi intoleranţa caracteristice Evului 
Mediu. Axa esenţială a evoluţiei umane a devenit anta¬ 
gonismul dintre Raţiune şi gândirea prelogică (religioasă 
şi superstiţioasă). 

Apoi, ideologia naţională a situat istoria pe terenul 
opoziţiilor dintre naţiuni şi state. Decuparea lumii în enti¬ 
tăţi avându-şi fiecare propriul spirit şi propria misiune 
istorică, aflate în permanentă confruntare unele cu altele, 
a sporit sensurile, şi aşa pronunţat conflictuale, ale istoriei. 

Francezii şi-au rezumat istoria într-o lungă suită de răz¬ 
boaie cu englezii şi germanii, şi la fel s-au petrecut lucru¬ 
rile între slavi şi germani, între popoarele balcanice şi 
turci, între români şi turci sau români şi unguri şi aşa mai 
departe. Confruntarea dintre rase a devenit, la rându-i, un 
principiu de interpretare istorică (sistematizat de Gobineau 
în Essai sur l’inegalite des races humaines, 1853-1855, 
lucrare cu notabilă înrâurire asupra evoluţiei ulterioare 
a teoriilor rasiste). Câteva dintre temele favorite ale perspec¬ 
tivei rasiste: rasa albă ameninţată de rasele de culoare 
(obsesia „pericolului galben 11 spre sfârşitul secolului al 
XlX-lea...), rasa albă civilizatoare a celorlalte rase, arie¬ 
nii, elită a rasei albe, confruntaţi cu alte grupuri rasiale... 
S-au putut astfel justifica sclavia, apoi colonialismul şi, 
mai târziu, în epoca nazistă, expansionismul german, înso¬ 
ţit de „purificarea 11 rasială. Lupta de clasă formulată de 
Marx (sclavi împotriva stăpânilor de sclavi, şerbi împo¬ 
triva feudalilor, proletari împotriva burghezilor) decurge 
din aceeaşi logică a confruntării. Aceste trei principii anta¬ 
gonice: naţiuni contra naţiuni, rase contra rase şi clase 
contra clase au marcat în mod semnificativ discursul 
istoric al ultimelor două secole. Şi nu numai discursul 
istoric, fiindcă, după cum am putut constata, discursul 
despre trecut este, în fond, un discurs al prezentului, un 
discurs despre prezent şi pentru prezent. Abuzul de logică 
conflictuală a generat lunga suită de tragedii contempo¬ 
rane: războaie, revoluţii sângeroase, genocid... 

Alte opoziţii s-au precizat, în discursul istoric ca şi în 
cel politic, pe parcursul secolului al XX-lea. Ajunge să 
menţionez confruntarea democraţie-totalitarism, capita- 
lism-comunism, Occident-Lumea a Treia sau Nord-Sud, 
ca şi (tot mai des invocat în ultima vreme) „conflictul 
dintre civilizaţii". 

Lupta contrariilor este principiul care fecundează marile 
filozofii ale istoriei, axate în genere pe raportul conflictual 
dintre Bine şi Rău, spirit şi materie, libertate şi despotism 
etc. Din acest punct de vedere, chiar cele mai sofisticate 
construcţii teoretice nu fac decât să dezvolte arhetipul. 
De civitate Dei, opera Sfântului Augustin, care şi-a pus 
pecetea asupra întregii filozofii medievale a istoriei, se 
înfăţişează ca traducere teologică a conflictului arhetipal 
dintre principii opuse. La fel, dialectica contrariilor a lui 
Hegel şi, pe urmele lui, fireşte, lupta de clasă înţeleasă 
ca motor al istoriei în cazul lui Marx. Oricâte secole i-ar 
despărţi şi oricât de diferită (deşi nu chiar cu totul diferită) 
ar fi miza istoriei la unul şi la celălalt, Augustin şi Marx 
gândesc în acelaşi sistem: o istorie minată de contradicţii, 
a căror rezolvare va însemna ieşirea din istorie. 

Departe de mine ideea că istoria reală ar fi lipsită de 
tensiunea confruntărilor. Fără confruntare, opoziţie şi luptă 
nu ar exista viaţă. Doar moartea este „egală“. Ceea ce 
remarc este însă tentaţia izolării, amplificării şi simpli¬ 
ficării datelor conflictuale ale istoriei. Istoria înseamnă 
conflict, dar nu înseamnă numai conflict, înseamnă şi apro¬ 
piere, interferenţe, înseamnă şi multă viaţă „obişnuită 14 . 
Oamenii se ceartă şi uneori se ucid între ei, dar în genere 
nici nu se ceartă, nici nu se ucid: trăiesc, şi atâta tot. Istoria 
pe care ne-o reprezentăm este mai spectaculoasă şi mai 
dramatică decât viaţa istorică reală. 

Românii au purtat nenumărate lupte cu turcii; o istorie 
eroică, pe care o ştie orice elev de şcoală. Dar tot românii 
s-au aflat integraţi, vreme de multe secole, în spaţiul oto¬ 
man, un timp sensibil mai lung, mai dens şi mai încărcat 
de consecinţe decât timpul punctual al conflictelor. Istoria 
raporturilor româno-otomane este mult mai puţin drama¬ 
tică decât pare în urma unei reconstituiri istorice care 

privilegiază confruntările militare şi estompează multi¬ 
plele contacte paşnice. Conflictele româno-maghiare 
sunt, de asemenea, bine cunoscute şi intens mediatizate, 
dar şi ele pun în umbră o realitate istorică mai semnifi¬ 
cativă, aceea a participării unei părţi a spaţiului românesc, 
timp de aproape un mileniu, la istoria Europei Centrale, 
laolaltă cu maghiarii şi cu germanii mai curând decât îm¬ 
potriva lor. Civilizaţia românească de astăzi eşte în bună 
măsură rezultatul acestor interferenţe — sud-est europene 
pe de o parte, central-europene pe de alta — şi în prea mică 
măsură, sau deloc, rezultatul unor conflicte sângeroase. 

Istoria structurală — cu accentul pus pe economie, 
demografie, problematică socială, viaţă cotidiană, men¬ 
talităţi — îşi propune tocmai ieşirea din zona conflictuală, 
prea pronunţat conflictuală, a istoriei. Rămâne de văzut 
cu ce succes se poate împotrivi fondului arhetipal de gân¬ 
dire. Adesea, tratarea structurală nu face decât să deplaseze 
conflictul, să-l înalţe dinspre evenimente spre structuri 
şi chiar mai sus, spre înţelegerea globală a istoriei. Marx 
este marele pionier al istoriei structurale, prin accentul 
pus pe factorii socio-economici şi prin aşezarea eveni¬ 
mentelor şi personalităţilor în subordinea acestora; dar 
tot Marx a exacerbat, folosindu-se tocmai de structuri, 
sensul conflictual al istoriei. în La Religion de Rabelais 
(1942), Lucien Febvre oferă o remarcabilă analiză struc¬ 
turală a mentalităţilor secolului al XVI-lea, pe care le 
asociază, contrar opiniei curente, mentalităţii primitive; 
din nou opoziţia este puternic conturată, de data aceasta 
între spiritualitatea tradiţională şi spiritualitatea modernă, 
etapş despărţite, fără nici o punte între ele. La fel de legitim 
ar fi să căutăm nu numai ce îi separă, dar şi ce îi reu¬ 
neşte pe muncitori şi pe capitalişti, şi nu numai ce deose¬ 
beşte, dar şi ce apropie mentalitatea oamenilor peste 

frontiere de timp şi de civilizaţie. Se pare însă că este greu 
de evitat regula potrivit căreia trăsăturile deosebitoare sunt 
mai vizibile decât fondul comun. 

Şi apoi, rămâne de văzut în ce măsură o abordare struc¬ 
turală, dedramatizată şi lipsită de veleităţi teleologice va 
reuşi să ocupe amplul teren al istoriei, sau cel puţin zona 
elevată a acestuia. Spiritul comun continuă să pretindă 
dramatismul şi semnificaţiile neechivoce de care se pare 
că avem atâta nevoie. Indiferent de căutările specialiştilor, 
discursul „normal 11 asupra istoriei are toate perspectivele 
de a rămâne puternic tensionat. 

Grila imaginarului, care se interpune între istoria ade¬ 
vărată şi reprezentările ei multiple, determină, aşadar, 
inevitabile adaptări. Dacă nu am pretinde istoriei inteli- 
gibilitate desăvârşită şi finalitate, dacă am considera că 
lumea nu este neapărat coerentă, dacă nu am gândi în 
termeni de „noi“ şi „ceilalţi", dacă nu ne-am simţi atât 
de implicaţi în trecut şi nici în viitor, ci numai în prezent, 
dacă n-am fi tentaţi, pe de o parte, să absolutizăm contra¬ 
dicţiile, iar pe de altă parte să ne refugiem în soluţii antiis- 
torice eliberate de contradicţii, atunci cu siguranţă am 
gândi istoria altfel de cum o gândim. Dar gândind altfel, 
am fi altfel, şi altfel ar fi atunci nu numai reprezentarea 
istoriei, ci şi istoria efectivă. 


Complexul istoriografie 

Dar, de fapt, despre ce istorie vorbim? Clişeele mentale 
pe care am încercat să le identific sunt componente gene¬ 
rale ale unui vast tablou; ele se combină şi se dozează 
diferit de la un tip de reconstituire la altul. Istoria este o 
profesie şi, în acelaşi timp, mai mult şi altceva decât o 

profesie. Amintirile unei comunităţi, reperele ei în timp 
sunt o altfel de istorie, dar nu sunt mai puţin istorie decât 
Războiul Peloponeziac al lui Tucidide sau Mediterana 
lui Braudel. Toată lumea face istorie; a izola profesiunea 
de istoric de mediul în care se dezvoltă ar însemna să dis¬ 
cutăm despre rememorarea trecutului mai mult aşa cum 
am vrea să fie decât cum este în fapt. 

Stratul cel mai profund, dar şi cel mai puţin orânduit, 
aparţine memoriei colective, pe care se clădeşte conştiinţa 
de sine a oricărei comunităţi, identitatea ei. Biografia unui 
individ este istoria lui, mai semnificativă pentru el, şi pe 
drept cuvânt, decât „marea istorie". Pierzând-o, cum se 
întâmplă în cazurile de amnezie, îşi pierde individualitatea 
şi locul printre semeni. Orice familie îşi are o istorie, repe¬ 
rele ei, şi numai ale ei, în trecut. Fără această istorie, nu 
ar mai exista. Diversele grupuri şi comunităţi îşi constru¬ 
iesc şi îşi rememorează istoria lor. Câţi indivizi şi câte 
segmente sociale, tot atâtea istorii: cu alte cuvinte, nenu¬ 
mărate. Faptele reţinute, ierarhia şi sensul lor nu au adesea 
nimic în comun. Pentru membrii unei comunităţi rurale, 
de pildă, evenimente precum o inundaţie, un incendiu 
devastator sau o recoltă proastă, ori cine ştie ce conflicte 
aprige pentru pământ sunt cu siguranţă mai semnificative 
decât prăbuşirea Imperiului Roman! Avem de-a face, pe 
de o parte, cu amintiri „efective", care îi leagă între ei 
pe membrii unei comunităţi restrânse, ai unor cercuri pri¬ 
mare, „organice", de sociabilitate, iar pe de altă parte, cu 
amintiri „învăţate", tot mai prezente pe măsură ce acest 
cerc se lărgeşte. Cu cât construcţia este mai artificială, 
cu atât şi memoria este în mai mare măsură elaborată, 
orientată, „învăţată". Ce îi leagă pe membrii unei naţiuni? 
Ei nu au amintiri comune efective (sau cele pe care să 
spunem că le au le-au receptat oricum foarte diferit). După 

cum naţiunea este „inventată 14 , şi memoria ei este „inven¬ 
tată". Sunt amintiri pe care, în fapt, nu le avem, dar învă¬ 
ţăm că le avem. Aceasta este până la urmă şi istoria, 
„marea istorie": o memorie hrănită şi întreţinută artificial. 

întreaga societate funcţionează ca un uriaş şi complex 
mecanism de memorizare. Nu există în societăţile dez¬ 
voltate o singură memorie colectivă. Nu există, nu mai 
pot exista nici memorii perfect autonome. Există o densă 
reţea de rememorări şi actualizări istorice care se între¬ 
pătrund. Fiecare dintre noi se află la punctul de întâlnire 
al mai multor istorii. O memorie pură a grupurilor primare 
nu are cum să mai supravieţuiască. Inevitabil, amintirile 
oricărui grup sunt înrâurite, completate, deformate, estom¬ 
pate, uneori pur şi simplu şterse, de cultura scrisă, de 
şcoală, de mass-media, de ideologii. Cine ar putea spune 
de unde ştie tot ce ştie despre trecut sau de unde şi-a extras 
o anumită convingere? îndeosebi comunitatea naţională 
de tip modem s-a dovedit puternic unificatoare şi unifor¬ 
mizatoare, erodând fără încetare parcelele distincte de me¬ 
morie colectivă, pe care însă nu le-a anihilat şi nu va putea 
nicicând să le anihileze. 

Odată ce fiecare cerc de sociabilitate îşi are şi, mai 
cu seamă, îşi construieşte istoria specifică, nimic mai 
firesc de altfel ca organismul politic, de la cetatea antică 
la statul naţional, tip de comunitate acoperitoare a tuturor 
celorlalte în epoca modernă, să facă apel la aceeaşi logică 
de marcare a identităţii şi legitimităţii prin istorie. La nive¬ 
lul de sus, se constituie astfel o istorie mai importantă 
decât celelalte sau despre care se afirmă că este mai impor¬ 
tantă (dacă nu chiar singura importantă), întrucât dă sens, 
prin trecut, valorilor şi aspiraţiilor comune. Crearea de 
solidarităţi complexe, de structuri şi de proiecte politice 

presupune şi crearea de istorie: o istorie atent suprave¬ 
gheată şi cu încărcătură masivă de ideologie. 

între fragmentele de memorie ale solidarităţilor pri¬ 
mare şi memoria construită a comunităţii întregi, societa¬ 
tea emite istorie fără încetare, pe toate lungimile de undă 
şi în toate tonalităţile, prin toate componentele sale. Rezul¬ 
tatul este cristalizarea unor „locuri ale memoriei“ ls , ele 
însele variabile, cu puternică încărcătură simbolică. Insti¬ 
tuţii specifice, cum sunt Biserica şi Armata, îşi au propriul 
lor tip de discurs, şi nu numai istoria lor distinctă, ci şi 
o manieră anume de captare şi adaptare a istoriei în totali¬ 
tatea ei. Şcoala şi, mai concret, manualele şcolare tind 
spre o reconstituire cât mai apropiată de valorile împăr¬ 
tăşite. Sunt singurele cărţi pe care, în principiu, măcar o 
dată în viaţă, le parcurge cvasitotalitatea membrilor unei 
societăţi modeme. Şi, chiar atunci când cele învăţate se 
uită, rămâne esenţialul: spiritul în care a fost conceput 
mesajul istoric. De aceea, nu există texte mai semnifica¬ 
tive pentru definirea culturii şi conştiinţei istorice în lumea 
de astăzi. Sub acest raport, cea mai modestă carte şcolară 
este mai grăitoare decât orice capodoperă istoriografică! 
Dar şi adevărurile „general admise 11 cuprinse în manuale 
stau nu mai puţin sub semnul ideologiilor curente. Un 
anumit consens — cum a fost, timp de un veac şi jumă¬ 
tate, cel privitor la problematica naţională în societatea 
românească — le poate conferi un aer de familie. Con¬ 
fruntarea violentă a unor ideologii opuse este de natură 
a diviza şi şcoala; cazul celor „două Franţe“, îndeosebi 
sub a treia Republică, oferă exemplul elocvent al unei 


15 Concept lansat de Pierre Nora, sub direcţia căruia a apărut 
o amplă colecţie de studii asupra memoriei colective franceze: Les 
Lieuxde memoire, 3 voi., Gallimard, Paris, 1997 (prima ediţie între 
1984 şi 1992). 

istorii înfăţişate elevilor în variante contradictorii, prin dubla 
serie de manuale aparţinând şcolilor laice şi catolice . 16 

Literatura, teatrul şi artele vizuale, mai recent cinemato¬ 
grafia şi televiziunea sunt, la rându-le, puternice emiţătoare 
de istorie, de factură altminteri foarte diversă prin calitate 
şi mesaj. Literatura necesită o menţiune aparte, fiindcă 
nimic nu se află mai aproape de textul istoric decât textul 
literar. Ca şi literatura de ficţiune, istoria este o naraţiune: 
poate adevărată, însă totuşi o naraţiune. Imperativele textu¬ 
lui aşază istoria de la bun început în altă zonă decât aceea 
a ştiinţelor „dure“, care se pot dispensa de povestire şi sunt 
susceptibile, total sau parţial, de formalizare matematică. 
Raportul privilegiat dintre istorie şi literatură a urmat o 
dialectică de apropiere şi distanţare. Epopeea antică este 
istorie, anterioară înregistrării analistice a faptelor şi apoi 
coexistând cu aceasta. Anticii îl considerau pe Homer isto¬ 
ric. Modelul istoriografiei romantice l-au constituit roma¬ 
nele istorice ale lui Walter Scott. Chiar Ranke, iniţiatorul 
istoriei „ştiinţifice" şi „obiective", îşi recunoştea datoria 
faţă de celebrul prozator scoţian: elocventă ilustrare a amal¬ 
gamului de ştiinţă şi literatură care se cheamă istorie. în 
aceeaşi epocă, Michelet şi Carlyle îşi dădeau frâu liber ima¬ 
ginaţiei, iar Macaulay exprima gândul secret al multor 
confraţi, mărturisindu-şi intenţia „de a înlocui pentru 

16 Pentru analiza manualelor şcolare şi, în genere, a deformă¬ 
rilor ideologice pe care le suferă istoria, este exemplară lucrarea 
lui Christian Amalvi, Les Heros de l ’histoire de France. Recherche 
iconographique sur le pantheon scolaire de la troisieme Repu- 
blique, Phot’oeil, Paris, 1979. Acelaşi autor a tratat, în plan mai 
general, diversele „adaptări" de ordin ideologic şi politic ale isto¬ 
riei Franţei: De l ’art et la maniere d ’accommoder les hews de l ’his¬ 
toire de France. Essais de mythologie naţionale, Albin Michel, 
Paris, 1988. 

câteva zile, prin istoria sa, ultimul roman la modă de pe 
masa tinerelor doamne". Apoi, şi oarecum brusc, în a doua 
parte a secolului trecut, într-o epocă a ştiinţei triumfătoare 
şi în contextul mental al unui scientism de factură cvasire- 
ligioasă, istoricii au început să se ruşineze de prea multa 
literatură pe care o făcuseră. Şi-au pus în gând să devină 
cu adevărat oameni de ştiinţă, aidoma celorlalţi, reconsti¬ 
tuind trecutul în deplinul lui adevăr şi, eventual, supu- 
nându-1 unui sistem de legi. Astăzi, mişcarea de balans 
a interpretărilor pare a îndepărta din nou istoria de zona 
ştiinţei pure, şi exegeţi de seamă ai fenomenului istorio¬ 
grafie nu se mai sfiesc, atunci când este cazul, să aşeze 
laolaltă, sau în proxima vecinătate, istoria „adevărată", 
cu partea-i inevitabilă de naraţiune şi de ficţiune, şi nara¬ 
ţiunea fictivă proprie romanului istoric (ea însăşi în 
căutarea unui adevăr, poate nu mai puţin esenţial ca al 
istoriei reale). 17 

Până să decidă însă specialiştii, a decis publicul. Cul¬ 
tura istorică elementară se alimentează în mai mare măsură 
din istoria făcută de „ceilalţi" (scriitori, artişti, cineaşti...) 
decât din istoria profesioniştilor. 

La începutul anilor ’80, „Noua istorie" franceză se afla 
la zenit. Se impusese, în sfârşit, o nouă paradigmă istorio- 
grafică (între timp, entuziasmul s-a mai calmat). Citadela 
universitară era deja cucerită, mass-media se deschideau 
spre contribuţiile „noilor istorici", iar unele dintre cărţile 

17 Un moment semnificativ în reinterpretarea istoriei în func¬ 
ţie de factura ei narativă, cu apropierile inerente de textul literar, 
l-a constituit apariţia cărţii istoricului american Hayden White, 
Metahistory. The Historical Imagination in Nineteenth-Century 
Europe, The Johns Hopkins University Press, Baltimore-London, 
1973. Vezi, în acelaşi sens, şi articolul citat al lui Peter Burke, 
„History of Events and the Revival of Narrative". 

lor rivalizau cu marile succese literare (Montaillou, de 
pildă, lucrarea lui Emmanuel Le Roy Ladurie, apărută 
în 1975, a fost un bestseller, vânzându-se până în 1978 
în nu mai puţin de 130 000 de exemplare). în acest con¬ 
text extrem de favorabil istoricilor profesionişti, un sondaj 
publicat de revista L 'Express (în numărul din 19-25 august 
1983) ne pune în faţa unui rezultat interesant la întrebarea 
„Există unul sau mai mulţi istorici, morţi sau în viaţă, 
care vă plac sau care v-au făcut să iubiţi istoria?" Pe pri¬ 
mul loc, la răspunsuri, figurează Alain Decaux cu 251 
de opţiuni, urmat de Andre Castelot cu 73, ambii vulga¬ 
rizatori ai istoriei, într-o manieră pronunţat narativă, litera¬ 
turizată şi înclinată spre spectaculos (biografii romanţate, 
dosare secrete şi aşa mai departe), exact la antipodul 
concepţiei şi metodologiei „noilor istorici". Urmează, cu 
40 de sufragii. Victor Hugo, apoi generalul de Gaulle cu 
38, Michelet cu 36 şi chiar Balzac cu 10, sau Alexandre 
Dumas cu 9. Nu lipseşte nici „Noua istorie": 4 opţiuni 
pentru Le Roy Ladurie şi 3 pentru Georges Duby. O lecţie 
de modestie, primită în momentul unui triumf! 

Poate că publicul nici nu greşeşte prea tare. Romanul 
istoric merge până la capăt acolo unde istoria, în sensul 
ei strict, e nevoită să se oprească la jumătate de drum. 
Istoricul are prea multe scrupule, nu exagerat de multe, 
fiindcă atunci nici nu ar mai scrie, suficiente totuşi pentru 
a se afla într-o poziţie de inferioritate faţă de romancier. 

Fiindcă, în fond, ce îşi propune istoria? Reconstituirea 
vieţii trecutului şi încărcarea ei cu sens. Ambele ţeluri 
simt mai bine servite de ficţiunea literară. Romanul istoric 
a fost inventat în prima parte a secolului al XEX-lea, avân- 
du-şi originea în setea de autenticitate istorică a epocii 
romantice (perioadă de ruptură, în care trecutul oferea reac¬ 
ţionarilor nostalgici un refugiu, iar progresiştilor, în egală 

măsură, un argument pentru propriile lor proiecte). Este 
aceeaşi înclinare care a generat programul lui Ranke de 
reconstituire a istoriei „aşa cum a fost ea cu adevărat", ca 
şi formula istorico-literară, intens evocatoare, a unor Carlyle 
sau Michelet. Dar, odată pusă problema „reînvierii" trecutu¬ 
lui, viaţa autentică înfăţişată în literatura de inspiraţie is¬ 
torică avea toate şansele să devină mai convingătoare 
decât simpla reconstituire practicată de profesionişti, care, 
oricât de detaliată şi de fidelă, rămâne neînsufleţită. 

Romanul suplineşte, aşadar, imposibilitatea istoriei de 
evocare totală. I s-ar putea „reproşa" doza considerabilă — 
şi acceptată — de ficţiune, dar şi acest aspect rămâne de 
discutat. Nu este deloc sigur că atmosfera istorică recreată 
de scriitori sau psihologia personajelor ar fi neapărat mai 
puţin „adevărate" decât atmosfera sau psihologia (atât cât 
există sau dacă există) din operele de erudiţie, şi până la 
urmă numai aceste esenţe contează! Să fie oare Mizera¬ 
bilii sau Război şi pace mai departe de problemele de fond 
ale societăţii franceze sau ruse din primele decenii ale 
secolului al XlX-lea decât cine ştie ce monografii de spe¬ 
cialitate? Dar chiar personajele şi situaţiile fictive pot 
deveni mai „adevărate" decât atâtea personaje şi situaţii 
reale; în mintea şi în viaţa noastră, capătă relief nu atât ceea 
ce a fost, cât ceea ce ducem, acum, cu noi. Eroii legendari 
de roman sunt mai cunoscuţi şi mai semnificativi astăzi 
decât un lung şir de miniştri şi generali ai vremurilor tre¬ 
cute, adevăraţi la vremea lor, dar care acum nu mai sunt 
adevăraţi, pentru simplul motiv că, pentru noi, ei nu mai 
există. Istoricii, ei înşişi făuritori de ficţiune, nu au motive 
să dispreţuiască ficţiunea, fiindcă ceea ce căutăm în trecut, 
într-un trecut mai mult sau mai puţin real, mai mult sau 
mai puţin imaginar, nu este atât adevărul în sine, cât 
propriul nostru adevăr, plăsmuitor de repere şi de modele. 

Criteriul adevărului, nu al unui adevăr formal, ci esen¬ 
ţial, nu pledează, aşadar, cum s-ar fi putut crede, neapărat 
în favoarea istoricului. Adevărurile pe care le pune el în 
evidenţă sunt adesea punctuale şi superficiale. La drept 
vorbind, câţi istorici au spus ceva esenţial, nu despre un 
fapt anume sau despre o problemă anume, ci încercând 
să răspundă la întrebările majore ale umanităţii? Câţi 
istorici au spus ceva cu adevărat esenţial despre istorie? 

Aceste limitări, de altfel inerente, explică tentaţia unor 
incursiuni mai libere şi mai îndrăzneţe, a unor reconsti¬ 
tuiri care par a avea în acelaşi timp mai multă viaţă şi mai 
mult sens. Iar dacă astăzi romanul istoric numai strălu¬ 
ceşte ca în veacul al XlX-lea, cinematografia îi suplineşte 
cu prisosinţă funcţia, şi încă şi mai mult televiziunea, cu 
multiplele-i posibilităţi, răspunzându-se astfel, cel puţin 
în aceeaşi măsură, nevoii de autenticitate a evocării. Gra¬ 
ţie ficţiunii romaneşti sau cinematografice, călătoria în 
trecut devine posibilă. 

Unde se plasează istoricul în această învălmăşeală de 
„istorii"? Locul lui ne apare în egală măsură excepţional 
şi modest. El este o piesă a sistemului. Misiunea lui — 
comandată sau nu, puţin importă, el oricum şi-o îndepli¬ 
neşte — este de a da sens, prin istorie, coeziunilor actuale. 
Contribuind în mod substanţial la legitimarea organismu¬ 
lui socio-politic şi a proiectelor acestuia, el evoluează la 
nivelul de sus al comunităţii, acolo unde îşi dau întâlnire 
elitele, cultura savantă, ideologiile dominante şi factorii 
de putere. Punând ordine în trecut, istoricul contribuie 
la Ordinea prezentă. 

Puternic, într-un anume sens, prin capacitatea de con¬ 
trol asupra trecutului şi, indirect, prin trecut, asupra pre¬ 
zentului, istoricul este totodată lipsit de putere, prin faptul 
că răspunde în fond unei comenzi sociale. Asupra lui, 

presiunea este enormă, presiunea unui organism în totali¬ 
tate producător şi consumator de istorie. Pe de o parte, 
el este mai liber decât fizicianul sau biologul, în măsura 
în care jocul social lasă o maijă de libertate pe care legile 
naturii nu o permit sau o îngrădesc în mai mare măsură. 
De aceea, şi istoria este mai diversă, chiar în cele mai 
închise societăţi, decât fizica sau biologia. Pe de altă parte 
însă, fizicianul sau biologul beneficiază, în demersul lor, 
de un grad mai mare de autonomie în raport cu ceea ce 
se întâmplă în jur (relativă autonomie, nu independenţă, 
fiindcă ştiinţă ruptă de societate şi ideologie nu există). 
Istoriei îi lipseşte coeziunea internă a acestor ştiinţe. Isto¬ 
ria este larg deschisă spre mediul social ambiant, larg des¬ 
chisă spre altceva decât propriul său obiect. Ea nu numai 
că este înrâurită de societate (constatare valabilă pentru 
orice demers ştiinţific), ci este pur şi simplu creată şi 
întreţinută de aceasta. 

Libertatea de mişcare a istoricului se află în raport 
direct proporţional cu gradul de deschidere socială şi liber¬ 
tate intelectuală. Este considerabilă, în principiu, în socie¬ 
tăţile democratice, dar, oricum, şi aici, limitată, orientată 
şi străjuită de tabuuri. Educat într-un anume spirit, isto¬ 
ricul nici nu se gândeşte în genere să depăşească bornele 
acceptate. Dacă totuşi o face, riscă să fie marginalizat sau, 
încă mai simplu şi mai eficient, neluat în seamă. Oricine 
poate ţine până la urmă orice discurs despre istorie. Pro¬ 
blema este să fie şi auzit. Cărţile îşi au destinul lor. Iar 
acest destin depinde mai mult de mediul social şi cultural 
decât de autor. Un manuscris poate rămâne într-un sertar, 
poate fi tipărit într-un tiraj confidenţial sau poate deveni 
(şi, de regulă, este ajutat să devină) un best-seller. O idee 
poate pieri înainte de a prinde contur sau poate asalta o 

lume întreagă prin canalele mass-media. Se exprimă multe 
în lumea de astăzi, dar nu orice mesaj are aceeaşi putere 
de circulaţie şi de pătrundere. Libertatea de expresie — 
infinit preferabilă, evident, cenzurii şi prigoanei intelec¬ 
tuale! — ne împiedică să observăm cu suficientă clari¬ 
tate procesul crescând de unificare culturală. Nici un regim 
absolutist nu a dispus, nici pe departe, de canalele de influen¬ 
ţare a opiniei publice de care dispun regimurile demo¬ 
cratice — sau tehnocratice? — de astăzi. Suhtem prinşi 
într-o reţea tot mai densă şi mai acaparatoare de infor¬ 
maţie standardizată. Ceea ce înseamnă că suntem mai 
puţin liberi decât ne imaginăm, iar liniştea pe care ne-o 
dă conştiinţa cam facilă a libertăţii riscă să contribuie la 
erodarea ei. Aceste sumare consideraţii despre partea de 
iluzie a libertăţilor modeme exprimă ce este de spus inclu¬ 
siv cu privire la istorie şi la condiţia istoricului. 

Istoria este de asemenea natură, încât nici democraţia, 
nici totalitarismul nu o pot afecta până la capăt. O ideolo¬ 
gie unică şi impusă nu se traduce decât teoretic într-o for¬ 
mulă unică şi închisă de istorie. Pentru simplul motiv că 
nu există o istorie bine definită, care să corespundă obiec¬ 
tiv unui anumit proiect actual. De fapt, nimic din istorie 
nu corespunde proiectelor actuale. Aşa încât, aceeaşi ide¬ 
ologie poate apela, cu egală „îndreptăţire 14 , la strategii isto¬ 
rice diverse. Comunismul sovietic se putea la fel de bine 
construi sau putea la fel de bine eşua cu Petru cel Mare, 
fără Petru cel Mare sau împotriva lui Petru cel Mare. Iaco¬ 
binii invocau, în vremea Revoluţiei franceze. Sparta şi 
Roma republicană, dar ar fi putut foarte bine să nu le in¬ 
voce şi să-şi descopere alte modele, fiindcă, oricum, toate 
erau fictive. Artificialitatea punţii dintre prezent şi trecut 
lasă un spaţiu de „libertate 44 , fireşte foarte limitat, dar totuşi 

efectiv, chiar în contextul celor mai opresive ideologii. 
Şi invers, libertatea intelectuală aparent fără limite sau 
cu limite extrem de flexibile, caracteristică pluralismului 
democratic, se loveşte de zidul acelui fond comun de va¬ 
lori, acelui minim sistem de repere ideologice fără de care 
nici o construcţie socială sau politică nu ar fi viabilă. 

Istoricul este mult mai liber în societăţile deschise decât 
în cele închise, axioma se înţelege de la sine. Dar este 
mai puţin liber decât ne-am închipui în cele dintâi, şi o 
idee mai liber decât am putea crede în celelalte. 


Inevitabila ideologie 

Istorie fără ideologie nu se poate. Mesajul istoricului 
poate fi explicit sau implicit, istoricul însuşi poate fi con¬ 
ştient, mai puţin conştient sau deloc conştient (în cel din 
urmă caz, minţindu-se singur) de implicaţiile ideologice 
ale demersului său. Toate acestea nu schimbă nimic, fiind 
atitudini de ordin formal şi subiectiv. în mod obiectiv şi 
esenţial, istoria este încărcată cu ideologie. Iar prin ideo¬ 
logie, înţeleg ideologie în sensul deplin al conceptului: 
nu un amalgam oarecare de opinii despre lume, viaţă şi 
societate, ci un sistem bine definit de idei, inserat într-un 
cadru social şi politic nu mai puţin bine definit. 

Paradoxal, dar până la urmă lesne de înţeles, cu cât 
istoria se înalţă mai sus, cu cât se vrea mai aproape de 
esenţe şi mai departe de frământările trecătoare ale zilei 
de astăzi, cu atât doza de ideologie sporeşte şi devine mai 
transparentă. Marile filozofii ale istoriei sunt strict depen¬ 
dente de actualitate. Orice discurs despre ţelurile ultime 
este un discurs deghizat despre ziua de astăzi. Vom afla 
sau nu până la urmă încotro merge lumea şi cum se va 

împlini destinul ei; vom afla însă cu siguranţă, parcurgând 
o asemenea construcţie teoretică globală, cum se prezintă 
convingerile politice ale istoricului sau filozofului, ches¬ 
tiune mai puţin interesantă în sine decât destinul lumii, 
dar foarte interesantă pentru ceea ce înseamnă, dincolo 
de aparenţe, discursul istoric. 

Să ne oprim asupra unui text clasic: Prelegerile de filo¬ 
zofie a istoriei ale lui Hegel (datate 1822-1831). „Istoria 
universală — afirmă marele filozof — nu este altceva 
decât dezvoltarea conceptului de libertate". Iată un prin¬ 
cipiu de incontestabilă semnificaţie, susceptibil de a da 
sens devenirii umane în totalitatea sa. Dar este nu mai puţin 
un principiu care, de la bun început, ne conduce spre 
epoca lui Hegel. Nu numai Hegel, ci foarte mulţi dintre 
contemporanii săi văd în istorie un drum care trebuie să 
conducă spre libertate. Obsesia lor se cheamă Revoluţia 
Franceză, cu tot ce a urmat, în continuarea ei, în opoziţie 
cu ea, sau în diverse tentative de sinteză între societatea 
organică prerevoluţionară şi ideile modeme de progres, 
libertate şi democraţie. O filozofie a istoriei a cărei cheie 
unică este libertatea nu se putea concepe nici la 1700 şi 
nu se mai poate concepe nici astăzi. Absolutizarea liber¬ 
tăţii, „divinizarea" ei poartă marca momentului 1800. 

Discuţia nu se opreşte însă aici. Libertatea este un cu¬ 
vânt magic, dar de fapt ce vrea să însemne? Fireşte, nu dez¬ 
voltarea teoretică a acestei chestiuni mă preocupă acum. 
Ajunge să constatăm că libertatea (ca şi istoria, ca şi atâ¬ 
tea alte cuvinte) înseamnă multe, acoperite toate de acelaşi 
cuvânt. Ne interesează doar ce înseamnă libertatea pentru 
Hegel. Problemă interesantă, sub mai multe raporturi, mai 
întâi pentru a-1 aşeza pe filozof în epocă, apoi pentru a 
defini sensurile reale ale filozofiei istoriei şi, în sfârşit, 
pentru a sesiza încă o dată plurivalenţa şi echivocul unor 

cuvinte şi concepte care par simple, fiindcă mai mult le 
vehiculăm decât le gândim. Pentru Hegel, libertatea este 
ceva ce seamănă destul de bine cu opusul libertăţii. Ea 
implică mai multe constrângeri decât drepturi. Este o liber¬ 
tate organizată, instituţionalizată şi supravegheată, contra¬ 
riul libertăţii negative, anarhice, atomizatoare, stârnite de 
valul revoluţionar. „Libertatea" lui Hegel a putut fi consi¬ 
derată (de Karl Popper, de pildă) o punte spre totalitarism. 
Ar fi însă nedrept să-l judecăm pe Hegel exclusiv din 
propria noastră perspectivă şi ignorând propria-i judecată. 
Hegel credea cu adevărat în libertate, credea în felul lui 
şi în democraţie (în egalitatea şanselor), credea însă (poate 
prea mult) şi în Raţiune, credea de asemenea într-un 
necesar echilibru social, şi toate acestea îl conduceau spre 
o sinteză socio-politică în care libertatea era „autoîngră- 
dită“ de conştiinţa propriilor ei limite. Era libertatea asu¬ 
mată de indivizi responsabili, de instituţii responsabile, 
de un stat responsabil. Transpusă în plan politic, această 
construcţie filozofică îşi afla modelul nu în Franţa, unde 
excesul de libertate condusese în cele din urmă la eşecul 
însuşi al principiului, nici în Anglia, ci în spaţiul german 
şi în Prusia cu deosebire. Conservatoarea şi autoritara 
Prusie devenea model, poate nu chiar desăvârşit, dar 
aproape desăvârşit, al unei lumi unificate în spiritul unei 
libertăţi responsabile. Aparent, lumea de mâine avea să 
fie o Prusie perfecţionată! Nu comentez opţiunea poli¬ 
tică a lui Hegel, care îşi avea argumentele şi justificările 
ei. Nici nu consider că principiile iacobine ale Revoluţiei 
franceze sau oricare dintre modelele succesive oferite de 
o Franţă dezechilibrată politic şi instabilă ar fi fost nea¬ 
părat mai bune. Constat doar că scopurile finale ale isto¬ 
riei corespund la Hegel cu convingerile (sau cel puţin cu 
afirmaţiile) lui politice. Şi nu îl critic pentru o asemenea 

curioasă îmbinare; aşa este firesc să fie, nu are cum să 
fie altminteri. 

Cam în aceeaşi vreme, francezii Guizot şi Thierry, 
„mai istorici" decât Hegel, dar înclinaţi, la rându-le, spre 
idei generale şi spre scheme cvasifilozofice, mizau şi ei, 
în felul lor, pe mersul triumfător al ideii de libertate. Pro¬ 
cesul început încă în Evul Mediu de „starea a treia", de 
burghezie, îşi găsea împlinirea, încheierea, în Franţa „mo¬ 
narhiei din iulie". O istorie liberală, în cel mai strict sens 
politic al termenului (Guizot a fost de altfel imul dintre 
personajele politice centrale ale perioadei 1830-1848, în 
egală măsură istoric al liberalismului şi practician al 
său). întreaga istorie se petrecuse pentru a zămisli libe¬ 
ralismul modem! 

în ce-1 priveşte pe Auguste Comte, alt creator influent 
de sistem filozofic, ziua de mâine spre care privea el tre¬ 
buia să concilieze ordinea (caracteristică societăţilor orga¬ 
nice ale Evului Mediu) şi progresul (caracteristic epocii 
modeme). Comte mizează pe ştiinţă şi industrie, susţine 
proprietatea privată, dar îşi propune să-i umanizeze pe 
capitalişti, priveşte cu înţelegere condescendentă pe prole¬ 
tari şi pe femei, vrea într-un cuvânt o societate profund 
solidară, ceea ce înseamnă, până la urmă, şi autoritar diri¬ 
jată. Nu este de mirare că filozoful a aprobat lovitura de 
stat din 2 decembrie 1851 a lui Ludovic Napoleon, viitorul 
Napoleon III. Este, în fapt, o versiune mai conservatoare 
a saint-simonismului, de care Comte fusese apropiat în 
tinereţe, proiecţie a unui secol al XlX-lea idealizat, perfec¬ 
ţionat şi împăcat cu sine: capitalist şi social, progresist 
şi autoritar, ştiinţific şi religios. Aşa se va prezenta faza 
de desăvârşire a umanităţii: destul de asemănătoare, în fond, 
cu proiectul global al celui de-al doilea Imperiu francez! 

Hegel şi Comte sunt oameni ai prezentului. Marx, apa¬ 
rent, dimpotrivă. Nu numai că nu-i place prezentul, dar 
îşi propune să-l anihileze. însă şi teoria lui izvorăşte tot 
din prezent, pentru că alt punct de plecare, pentru indife¬ 
rent ce teorie, nu poate să existe. Dependenţă ascunsă, 
în bună măsură, de ambiţiile şi aparatul ştiinţific ale unui 
sistem mai complex, mai elaborat, mai seducător decât 
oricare altul. Teoria istorică a lui Marx nu lasă nimic fără 
răspuns: evoluţii de ansamblu, structuri, fapte şi persona¬ 
lităţi, toate se îmbină într-o maşinărie perfect funcţională, 
oferind, în egală măsură, o interpretare exhaustivă a isto¬ 
riei şi o metodologie de ieşire din istorie, spre un viitor 
de esenţă superioară. Este, cu siguranţă, alături de edificiul 
teologic al Sfântului Augustin, poate mai sumar, dar nu 
mai puţin desăvârşit şi eficient, una dintre cele două teorii 
de nedepăşit ale istoriei şi devenirii umane. Tentativele 
de a-1 combate pe Marx prin filozofii concurente ale isto¬ 
riei nu au avut sorţi de izbândă: faţă de impresionantul 
mecanism marxist, diversele scheme elaborate s-au dove¬ 
dit prea puţin convingătoare. Despărţirea de marxism se 
face simplu, elegant şi rezonabil nu prin recursul la o 
filozofie a istoriei mai bună, ci prin înţelegerea faptului 
că filozofiile istoriei, bune sau rele, sunţ construcţii imagi¬ 
nare şi nimic mai mult. Ar fi ironic să confundăm scopu¬ 
rile ultime ale Istoriei (admiţând că acestea ar exista) cu 
„scopurile ultime“ ale istoricilor sau filozofilor! 

Iar teoria lui Marx, atât de savant elaborată, este o teo¬ 
rie de secol XIX, fiindcă altceva nici nu putea să fie. Şi 
o teorie de secol XIX cu un punct de plecare, spaţial şi 
social, cât se poate de bine definit. Marx prelucrează 
consecinţele primei faze a revoluţiei industriale; cu aces¬ 
tea îşi alimentează sistemul. Cadrul meditaţiei sale este 
Occidentul, şi în mod deosebit Anglia, ţara unde se 

declanşase revoluţia industrială şi unde aceasta mersese 
mai departe ca oriunde. Ceea ce remarcă fondatorul teo¬ 
riei comuniste este puternica polarizare socială: o mână 
de proprietari bogaţi, tot mai bogaţi, şi o mare armată, 
tot mai mare, de proletari asupriţi şi mizeri, din ce în ce 
mai asupriţi şi mai mizeri. Tablou adevărat, în multe dintre 
datele sale, dar nu mai puţin simplificat de Marx în spiritul 
unei tipologii ideale. Nu a existat niciodată un organism 
social care să se rezume la confruntarea a două clase. 
Orice ţesătură socială este cu mult mai diversă şi mai fină. 
Dar dacă a existat vreodată ceva care să semene, care să 
se apropie cât de cât de un asemenea sistem bipolar, 
aceasta a fost în mod cert societatea engleză spre anul 
1850. Societatea reală, drastic simplificată, a devenit la 
Marx model ideal, iar acest model a fost proiectat spre 
trecut, ca şi spre viitor, şi pus să lucreze în sensul istoric, 
dar mai ales politic, al teoriei marxiste. Lupta de clasă (aşa 
cum se prezenta ea, dar încă mai mult, aşa cum ar fi tre¬ 
buit să se prezinte, între capitalişti şi proletari) a devenit 
motor al istoriei, începând cu conflictul dintre sclavii şi 
stăpânii de sclavi ai Antichităţii. în acest din urmă caz, 
istoria a suferit nu numai o simplificare, ci de-a dreptul 
o deformare, chiar o falsificare: în Antichitate există sclavi, 
dar nu există societăţi sclavagiste, adică societăţi în care 
esenţialul muncii productive să fie realizat de sclavi, aşa 
cum era realizat în Anglia secolului al XlX-lea de pro¬ 
letari; sunt, dimpotrivă, societăţi carejuxtapun categorii 
sociale foarte diverse. Cât despre luptele sclavilor împo¬ 
triva stăpânilor lor, exceptând faimoasa răscoală a lui 
Spartacus şi alte câteva mişcări de mai mică amploare, 
ele strălucesc mai curând prin absenţă! 

Reelaborată spre origini potrivit modelului britanic 
de secol XIX, istoria urma să se supună consecinţelor 

aceluiaşi model şi în viitor. Cu un rezultat însă radical 
diferit, faţă de succesiunea etapelor precedente, şi nu 
fiindcă aşa ar fi cerut Istoria (ştim astăzi, după un veac 
şi jumătate, că Istoria nu a cerut aşa ceva), ci fiindcă aşa 
pretindeau convingerile politice ale lui Marx. Polarizarea 
socială trebuia să se accentueze. Bogaţii aveau să devină 
şi mai bogaţi, iar săracii şi mai săraci (una dintre legile 
sociale descoperite de Marx privea „pauperizarea abso¬ 
lută a proletariatului", iar legile sunt legi, nu pot fi oco¬ 
lite). Până la urmă, întreaga societate ar fi devenit un uriaş 
atelier. înalta concentrare de tehnologie şi socializarea 
masivă a procesului de producţie prefigurau comunismul. 
Fără exploatatori, „atelierul social" era deja „comunist". 
O singură mişcare mai trebuia făcută, simplă şi inevita¬ 
bilă: expulzarea din sistem a capitaliştilor. Revoluţia prole¬ 
tară conducea direct la societatea comunistă, la o epocă 
postistorică eliberată de exploatare şi de antagonisme. 

Faptul că o asemenea filozofie a istoriei (pe care, desi¬ 
gur, am schematizat-o, fără a păcătui însă împotriva spi¬ 
ritului ei) s-a bucurat de un prestigiu superior oricărei alte 
teorii similare şi a putut fi considerată, atâta vreme şi de 
atâta lume, ca esenţialmente ştiinţifică, mai mult chiar, a 
fost transpusă—evident, cu toate deformările de rigoare— 
într-un sistem efectiv de organizare politică, socială şi 
economică, oferă un extraordinar exemplu de proiectare 
în absolut a unor interese şi strategii bine determinate. 
Atunci când Istoria îţi dă dreptate, cine te mai poate con¬ 
trazice? Bine folosită, filozofia istoriei poate deveni arma 
perfectă a manipulării. 

Teoriile generale ale istoriei nu pun, aşadar, mari pro¬ 
bleme de decriptare ideologică. Ele sunt suficient de trans¬ 
parente (ceea ce nu înseamnă că nu se cade uşor în plasa 
lor). Ceva mai complicată devine decriptarea în cazul 

istoricilor profesionişti, care, prin natura formaţiei şi a 
demersului lor, sunt înclinaţi spre reconstituiri punctuale, 
adesea cu ignorarea programatică a procesului de ansamblu. 
Problema lor nu este de unde vine şi încotro se îndreaptă 
istoria, ci izolarea şi lămurirea diverselor segmente ale 
trecutului. De cele mai multe ori, ei nu-şi exprimă în clar 
opţiunile ideologice. Iar mulţi dintre ei nu numai că nu 
şi le exprimă, dar îşi închipuie că nici nu au asemenea 
opţiuni. Sau, dacă acceptă că le au, sunt convinşi că ele 
nu ar influenţa întru nimic raporturile lor cu istoria. 

Ne aflăm în plină iluzie; a nu profesa nici o ideologie 
este o atitudine care conduce automat la cea mai tiranică 
dintre ideologii: aceea a ideilor primite, a ideilor domi¬ 
nante, acceptate fără critică şi fără rezerve. Istoricii care 
nu-şi dau seama de implicaţiile ideologice ale incursiu¬ 
nilor lor în trecut sunt până la urmă, fără să vrea şi fără 
să ştie, cei mai dependenţi de ideologie: o ideologie pe 
care nu o remarcă, fiindcă se scaldă în ea, considerând-o 
cu totul firească, incapabili astfel de a-şi imagina soluţii 
alternative. 

Pentru a ilustra insidioasa prezenţă a ideologiei, mă 
voi referi la două modele, până astăzi nedepăşite, de „isto¬ 
rie ştiinţifică", sau mai bine spus de „ambiţie ştiinţifică" 
în investigarea istoriei. 

Primul model ni-1 înfăţişează istoriografia sfârşitului 
de secol XIX, denumită îndeobşte, nu prea adecvat, 
„pozitivistă" (ceea ce poate crea o confuzie cu poziti¬ 
vismul lui Comte, de care nimic nu o leagă). Este o isto¬ 
rie interesată exclusiv de stabilirea „pozitivă" a faptelor, 
prin cercetarea metodică a documentelor, de unde şi 
apelativul de „şcoală critică". Promotorii ei sunt istorici 
profesionişti, categorie tot mai bine reprezentată în urma 
înmulţirii catedrelor de istorie în universităţile occidentale. 



114 


Lucian Boia 


Aceşti universitari cred cu adevărat că fac ştiinţă şi cred 
îndeosebi că ceea ce fac ei nu are nici o legătură cu poli¬ 
tica zilei. Merg până la a exclude istoria contemporană 
din istorie, argument suprem al neimp licării politice. Apa¬ 
rent, ce garanţie mai sigură de obiectivitate decât igno¬ 
rarea deliberată a prezentului şi trecutului apropiat! Şi 
astfel, siguri pe ştiinţa lor şi pe detaşarea de actualitate, 
istoricii ajung să facă politică fără să ştie. Fără să ştie, este 
un fel de a spune; ei ştiau în fond ce fac, dar îşi închipuiau 
că o altă istorie „ştiinţifică 14 oricum nu poate exista şi, exis¬ 
tând una singură, era inevitabil obiectivă, orice racordare 
la valorile prezentului fiind pur întâmplătoare. Ca uni¬ 
versitari, erau funcţionari ai statului; ştiau că sunt, dar o 
altă condiţie nu-şi imaginau. Fireşte, nimeni nu le dădea 
ordine; erau ei înşişi membri ai elitei, piese importante 
ale sistemului. Trăiau într-o atmosferă burgheză şi elitistă 
şi nu este de mirare că au procedat la reconstituiri istorice 
pe măsură. Formula lor privilegia politicul, evenimentele 
şi personalităţile. Era, nu exclusiv, dar în bună măsură, 
o istorie a statului şi a instituţiilor statului, o istorie care 
conducea spre structurile secolului al XlX-lea. O istorie 
văzută de la vârf, în genere în spirit liberal, nu însă şi demo¬ 
cratic, respectuoasă faţă de autoritate. O istorie, totodată, 
care pornea de la configuraţiile naţionale şi politico-teri- 
toriale ale veacului, proiectate, la rându-le, în trecut. O 
istorie naţionalistă, care înţelegea să-şi adune argumentele 
încă din zorii istoriei. Un arheolog francez nu se sfia să 
vorbească, fără teamă de anacronism, despre „francezii 
din epoca de piatră 44 ! Pe scurt, este faza burgheză şi naţio¬ 
nală a istoriei, greu de spus cât de ştiinţifică, cu siguranţă 
însă, în ciuda programului său, deloc obiectivă şi profund 
ideologizată. 

Duelul istoriografie firanco-german surprinde, uneori 
îp nianieră frapantă, avatarurile „obiectivităţii“. Theodor 
Mommsen şi Fustei de Coulanges, nume-simbol ale celor 
două istoriografii, se confruntă, fiecare în numele naţiu¬ 
nii sale, cu argumente istorice. Ştiinţa „obiectivă“ era când 
germană, când franceză. Promotor neînduplecat al unei 
metode riguroase, Fustei de Coulanges trece, fără stări 
do conştiinţă, de la o formulă la alta. înaintea războiului 
franco-prusian din 1870, el recunoştea francilor, germa¬ 
nicilor cuceritori ai Galiei, un rol însemnat în sinteza medie¬ 
vală franceză. După conflict, îşi schimbă radical opinia, 
demonstrând, cu aceeaşi încredere în metodă, insignifianţa 
elementului germanic. 

Nici înclinarea, atât de caracteristică, a istoricilor ger¬ 
mani spre problematica Antichităţii, cât ar părea de deta¬ 
şată de prezent, nu e chiar gratuită. Droysen îşi începe 
cariera scriind despre Alexandru cel Mare şi lumea elenis¬ 
tică; Macedonia şi Grecia par a sugera însă un model pentru 
Prusia şi Germania; deloc surprinzător, istoricul a făcut 
apoi saltul peste milenii, la marea lui lucrare consacrată 
politicii Prusiei. însuşi Mommsen vede în istoria romană 
un „proces de unificare“ prefigurând unitatea naţională 
a Germaniei. Naţionalism şi imperialism: acestea sunt 
coordonatele — nu singurele, dar totuşi esenţiale — ale 
dialogului german cu Antichitatea. 

Al doilea model se înfăţişează ca opusul celui la care 
tocmai m-am referit. îl reprezintă Şcoala de la „Annales", 
devenită, în urma extinderii modelului, „Noua istorie", 
aşa cum i-au spus istoricii francezi, într-un elan scientist 
şi de monopolism istoriografie francofon. Este un curent 
care exprimă, în felul său, cu lacune şi prejudecăţi, dar 
şi cu nenumărate idei fertile, marea restructurare istorio- 
grafică a ultimului secol, la rândul ei produs al unei lumi 

atât de diferite de lumea secolului al XlX-lea. Ne oferă 
probabil, alături de curentul marxist (dar cu fineţe profe¬ 
sională superioară), cel mai complet şi elaborat sistem 
teoretic şi metodologic al istoriografiei ultimelor trei sfer¬ 
turi de veac. „Noua ştiinţă" a istoriei a început prin a 
răsturna complet ştiinţa istoriei de la 1900. A evacuat din 
istorie sau a limitat drastic temele şi valorile anterioare: 
politica, războiul, evenimentele, personalităţile, şi chiar 
statul, instituţiile sale şi cadrul naţional. Istoria a cobo¬ 
rât dinspre elite spre mase. Domeniile ei de predilecţie 
au devenit economia, demografia, raporturile sociale, men¬ 
talităţile, viaţa cotidiană... Ca şi istoricii de la 1900, 
adversarii lor, promotori ai „noii istorii", au încercat şi, 
într-o măsură apreciabilă, au şi reuşit să convingă că au 
dreptate. Este ridicol, susţin ei, să pui totul în seama 
personalităţilor sau să afirmi impactul decisiv al eve¬ 
nimentelor, atunci când forţe mult mai profunde şi mai 
influente obligă evenimentele să ia un anume curs şi per¬ 
sonalităţile să li se supună. Structurile sunt cele care co¬ 
mandă şi timpul lung al istoriei, nu spuma efemeră a 
faptelor, şi nici voinţa individuală a oamenilor. Una dintre 
lucrările reprezentative ale „noii istorii" se intitulează: 
Ludovic XIV şi douăzeci de milioane de francezi (Pierre 
Goubert, Louis XIVet vingt millions de Franqais, 1966). 
Istoria ştiinţifică de la 1900 ar fi accentuat asupra regelui 
şi elitei conducătoare; noua istorie ştiinţifică deplasează 
accentul spre cele douăzeci de milioane de francezi. 

Dacă s-ar organiza un referendum printre istorici, 
probabil că ar câştiga „Noua istorie" (deşi întâmpină şi 
ea multe rezerve). Pare mai ştiinţific să aşezi în inima 
unui sistem de interpretare structurile decât faptele sau 
personalităţile. Dar pare mai ştiinţific, astăzi, fiindcă aşa 
ne-am obişnuit să gândim. Nu părea şi la 1900 şi nu ştim 

cum o să pară mâine. Deja, după cum am văzut, persona¬ 
lităţile revin! Ca şi evenimentele, sau naraţiunea. Aşa încât 
este riscant să spunem că o istorie este mai ştiinţifică decât 
alta. Constatăm doar că este altfel. Nu este însă riscant 
deloc — chiar dacă istoricilor nu le face plăcere o ase¬ 
menea „deconspirare“ — să apreciem orientarea politică 
a istoricilor de la „Annales“. Trebuie oare să mai spu¬ 
nem încotro priveşte — nu spre trecut, ci în prezent — 
un istoric adversar al elitismului politic şi al naţionalismu¬ 
lui şi promotor al maselor în istorie? A dovedit-o Herve 
Coutau-Begarie, într-o carte iconoclastă despre „fenome¬ 
nul Noii istorii“: iconoclastă, fiindcă, aidoma fenomenului 
istoriografie opus de la 1900, nici „Noua istorie“ nu vrea 
să accepte că face altceva decât ştiinţă obiectivă, iar dacă 
ceea ce face se întâlneşte cu o anume ideologie este pură 
întâmplare sau — şi mai bine! — proba adevărului deplin 
atât al istoriei practicate, cât şi al ideologiei corespun¬ 
zătoare. Potrivit analizei sale, Şcoala de la „Annales“ se 
prezintă ca o expresie a stângii franceze, o stângă în genere 
nu marxistă, dar nici antimarxistă (manifestând chiar o 
anume disponibilitate faţă de marxism), o stângă care 
exprimă în esenţă tradiţia, mentalitatea şi ideologia socia¬ 
lismului francez. 18 

Amplificarea curentului de la,,Annales“, care a ajuns 
să cuprindă cea mai mare parte a producţiei istoriografice 
franceze („Noua istorie“), diversificarea şi fragmentarea 
problematicii s-au tradus şi într-o diferenţiere ideologică, 
stimulată şi de refluxul treptat al stângii intelectuale, 

18 Herve Coutau-Begarie, Le Phenomene „Nouvelle Histoire ". 
Strategie et ideologie des nouveaux historiens. Economica, Paris, 
1983; a doua ediţie, cu subtitlul Grandeur et decadence de l’ecole 
des Annales, 1989. 

dominantă în anii ’50. 19 Au alunecat spre dreapta până 
şi istorici care aderaseră iniţial la comunism (Le Roy 
Ladurie, Frangois Furet.. .)• „Noua istorie“ permite o varie¬ 
tate de poziţionări ideologice, chiar dacă nucleul ei dur 
rămâne ataşat stângii. în mod oarecum paradoxal, această 
stângă istoriografică s-a concentrat mult mai mult asupra 
societăţilor preindustriale decât asupra lumii tehnologice, 
privilegiind „durata lungă“, chiar până la formularea 
conceptului de „istorie imobilă“ ( L’histoire immobile, lecţia 
inaugurală a lui Le Roy Ladurie la College de France, 
1973). Revoluţionarismul se îmbină adesea în Franţa cu 
un foarte caracteristic tradiţionalism social. Interpretările 
conservatoare îşi găsesc şi ele locul în această istorie, dacă 
nu neapărat „imobilă", în orice caz nu foarte dinamică, 
departe de mersul accelerat al vremurilor recente. 

Un ultim exemplu: microistoria, formulă pornită din 
Italia în anii 1970, ilustrată cu predilecţie prin lucrarea 
lui Carlo Ginzburg, Brânza şi viermii (1976). în Franţa, 
Le Roy Ladurie se înscrie, cu Montaillou, în acelaşi tip 
de problematică. Iată istoria concepută la scara cea mai 
redusă, urmărind traiectoria unui individ sau a unei mici 
comunităţi. 20 Ambiţia sa este de a recupera viaţa „adevă¬ 
rată", în opoziţie cu „marea istorie" care priveşte mult prea 

19 „Fragmentarea" „noii istorii" este analizată de Franşois Dosse: 
L'histoire en miettes. Des Annales ă la „nouvelle histoire“, La 
Decouverte, Paris, 1987. Cu privire la acelaşi curent istoriografie, 
sinteza cea mai recentă îi aparţine lui Andre Burguiere: L’Ecole 
des Annales., Une histoire intellectuelle, Odile Jacob, Paris, 2006 
(este însă şi cea mai puţin critică, fiind o privire din interiorul şcolii). 

20 Cu privire la microistorie, articolul lui Carlo Ginzburg şi 
Carlo Poni, J_amicro-histoire“,mieDefcat, 17,1981, pp. 133-136, şi 
volumul Jeux d ’echelles. La micro-analyse ă l ’experience, sub 
direcţia lui Jacques Revel, Gallimard-Le Seuil, Paris, 1996. 

de sus. Să remarcăm noul teren cucerit de biografie: rezer¬ 
vată cândva „marilor oameni“, ea coboară acum şi la 
nivelul social cel mai modest: brutarul Menocchio, eroul 
lui Ginzburg, şi ţăranii din Montaillou, evocaţi de Le Roy 
Ladurie. Democratizarea face un pas înainte: după ce a 
adus masele în prim-plan, trece acum la individualiza¬ 
rea lor. în noul context, abaterea de la normă apare mai 
semnificativă decât norma; ceea ce un teoretician al micro- 
istoriei (Eduardo Grendi) nu ezita să numească „excepţio¬ 
nalul normal“: acele atitudini sau credinţe care, deşi 
marginalizate, sau tocmai fiindcă sunt marginalizate, defi¬ 
nesc curente subterane demne de a fi luate în consideraţie; 
de pildă, „necredinţa" lui Menocchio pare să contrazică 
opinia lui Lucien Febvre din Religia lui Rabelais, potrivit 
căreia nici cea mai vagă umbră de ateism nu poate fi iden¬ 
tificată în secolul al XVI-lea. 

Să fie o asemenea istorie mai aproape de mecanismul 
intim al societăţilor, aşa cum afirmă promotorii săi? Ne 
putem îndoi. S-ar putea ca, dimpotrivă, să observăm mai 
bine evoluţiile majore decât existenţele mărunte. „Micro- 
istoricii" sunt în genere dependenţi de texte a căror pro¬ 
venienţă este exterioară mediului studiat (oamenii simpli 
nu prea au produs informaţie). Anchetele menţionate, ale 
lui Ginzburg şi Le Roy Ladurie, se bazează ambele pe 
dosarele unor procese de erezie, care nu excelează pro¬ 
babil prin obiectivitate. Până şi „marea biografie" ridică 
multe semne de întrebare, deşi e mult mai bine acoperită 
de surse, inclusiv personale: cât putem recupera din viaţa 
reală a oamenilor şi din motivaţiile lor intime? întrebare 
cu atât mai delicată atunci când avem de-a face cu „mici 
existenţe". Microistoria nu are cum să fie mai adevărată 
decât alte istorii. Ca şi acestea, ea este însă un revelator 
social şi ideologic. Exprimă evoluţii sensibile în lumea 

de astăzi: erodarea marilor ideologii şi modele unifica¬ 
toare, fragmentarea socio-culturală, afirmarea insistentă 
a opţiunilor individuale şi de grup. Noi înşine trăim tot 
mai mult în „microistorie“, aşa că nu este de mirare că 
o căutăm şi în trecut. 

De fapt, nimic ieşit din comun. Cele mai „ştiinţifice" 
abordări sunt, în ciuda aparenţelor, şi cele mai ideolo- 
gizate. Adevărul pe care îl proclamă nu are cum să fie 
un adevăr absolut. Este adevărul unei epoci, al unei cre¬ 
dinţe: expresia „ştiinţifică" a unei ideologii. 


„Istoria se face cu documente“ 

Dacă, în ciuda pronunţatei sale dependenţe de mediul 
ambiant, istoria îşi păstrează totuşi personalitatea, aceasta 
se datorează faptului că, întocmai ca orice meserie, ea 
se ghidează după anumite norme, pe care se străduieşte 
să le respecte. Normele acestea se reduc, în fond, la două 
operaţii esenţiale: de la Tucidide până astăzi, istoricul 
extrage faptele din izvoare şi apoi le leagă într-un lanţ 
de determinări cauzale. Oricât ar fi de tentat de cântul 
de sirenă al ideologiilor sau de propriile sale convingeri, 
cercetătorul onest al trecutului nu plăsmuieşte fapte. El 
doar le „aranjează" (le decupează, le combină, le măreşte, 
le micşorează ...); materia lor o caută însă, o caută cu 
îndârjire, în mărturiile efective lăsate de lungul şir al gene¬ 
raţiilor. Iar în interpretările propuse, se străduieşte să se 
ţină cât mai aproape de ceea ce faptele însele par a sugera. 
Problema este însă că aceste norme metodologice, fără care 
istoria nu ar fi (sau ar fi cu totul altceva), sunt, la rându-le, 
deschise spre o gamă întreagă de influenţe extraistorice. 

Atunci când definim istoria drept ceva anume, totul 
se învârte până la urmă în jurul izvoarelor. Metodologia 

istoriei înseamnă, în primul rând, un complex de reguli 
care spun cum trebuie procedat cu izvoarele. Doar că 
izvoarele nu se pretează la o tratare întru totul riguroasă. 
Sau poate că, până la urmă, s-ar preta, dar nu se pretează 
în mod cert ceea ce se află dincolo de ele. Am spus-o deja, 
izvoarele „reflectă 14 realitatea, însă adaptând-o şi defor¬ 
mând-o. în această privinţă, o metodă riguroasă (tratarea 
comparată a surselor, raportarea lor la contextul mental 
şi ideologic) e susceptibilă de a reduce considerabil ris¬ 
curile unei lecturi naive. Dificultatea majoră, pe care nici 
o metodologie nu o mai poate rezolva, stă însă în faptul 
că izvoarele, oricât ar fi de abundente şi de variate, nu 
acoperă decât o mică parte din ceea ce oamenii au gândit, 
au proiectat şi au făcut de-a lungul istoriei. Reconstituirea 
trecutului seamănă cu un joc de puzzle. însă, în timp ce 
jucătorul dispune de toate elementele unei imagini virtuale 
şi nu trebuie decât să le combine, istoricul e lipsit de cea 
mai mare parte a lor. Trebuie să recreeze imaginea por¬ 
nind de la elemente izolate şi disparate, iar acestea se 
rarefiază treptat, până la dispariţie, cu cât se coboară mai 
adânc în trecut. Aşa proceda Cuvier, reinventând, dintr-un 
dinte de dinozaur, dinozaurul întreg. Maşinăria istorică 
e însă infinit mai complicată decât un organism de reptilă. 
Nici o metodologie nu poate da reţete de acoperire a 
golurilor de informaţie. Nici o metodologie nu-i spune 
istoricului cum să îmbine faptele şi ce sens să le dea. 
Ideologia şi creativitatea individuală ocupă terenul liber, 
oferind liantul necesar. Cert este că aceleaşi informaţii 
şi metodologii similare pot conduce cu uşurinţă spre sce¬ 
narii istorice, nu numai diferite, dar chiar contradictorii. 

Un exemplu clasic în istoriografia privitoare la ro¬ 
mâni îl constituie faimoasa problemă a continuităţii. în 
această chestiune, exact pe aceeaşi informaţie — literară. 

lingvistică şi arheologică — se susţin, cu argumente apa¬ 
rent la fel de valide şi prin tratarea surselor în spiritul ace¬ 
leiaşi metodologii modeme, două teze complet opuse: 
continuitatea românilor pe teritoriul vechii Dacii sau 
venirea lor de la sud de Dunăre, cărora li se adaugă şi o 
gamă de soluţii intermediare, implicând părţi variabile 
din teritoriul nord- şi sud-dunârean. Totul, „riguros", pe 
aceleaşi izvoare... 

Nici divergenţele „punctuale" nu se rezolvă mai uşor. 
O întreagă bibliotecă este pe cale să se scrie despre un text 
medieval, devenit cu siguranţă mai vestit prin disputele 
din jurul lui decât a fost la vremea sa prin el însuşi. Pre¬ 
lucrând aceeaşi informaţie, istorici şi filologi contemporani 
afirmă la fel de bine originea românească sau grecească 
a învăţăturilor lui Neagoe Basarab către fiul său Teodo- 
sie, după cum, în cazul luării în consideraţie a originii 
autohtone, acordă sau nu voievodului paternitatea scrie¬ 
rii. Diferă, în plus, şi aprecierea valorii: între compilaţie 
şi creaţie genială. 

Prin plasa laigă, mult prea largă, a informaţiei, năvăleş¬ 
te nestingherită ideologia. Neagoe Basarab, fondator al 
literaturii române şi scriitor genial — este o interpretare 
naţionalistă (indiferent de doza de adevăr sau de neade¬ 
văr). Continuitatea românească pe întregul teritoriu al 
Daciei aparţine tot interpretărilor naţionaliste româneşti 
(indiferent dacă lucrurile s-au petrecut sau nu aşa), după 
cum versiunea opusă, imigraţionistă, trimite direct la naţio¬ 
nalismul maghiar. De felul lor, sursele vorbesc sibilin; 
le ajută ideologia să vorbească pe înţeles. 

Dar chiar tratarea surselor în sine, mai mult chiar, defini¬ 
rea conceptului de sursă nu justifică ambiţiile unei meto¬ 
dologii „obiective" şi insensibile la ce se întâmplă în afara 
obiectului studiat. Trei mari etape de evoluţie a metodologiei 

istorice pot fi luate în consideraţie, toate cu raportarea lor 
specifică la contextul socio-cultural şi ideologic. 

Prima dintre ele, de la Herodotpână la începutul epocii 
modeme, prezintă, dincolo de o lipsă de sistem suscepti¬ 
bilă de a-1 intriga pe istoricul profesionist, două mari prin¬ 
cipii directoare. Este, pe de o parte, o istoţie care mizează 
în mod substanţial pe mărturia directă, pe de altă parte 
o istorie dependentă de textele narative (altfel spus, o isto¬ 
rie dependentă tot de istorie!). Pentru perioada apropiată 
în timp de cel care înregistrează faptele (şi trebuie precizat 
că istoria s-a născut şi a evoluat iniţial îndeosebi ca isto¬ 
rie contemporană, chiar „imediată"), este privilegiată in¬ 
formaţia culeasă pe viu, ceea ce istoricul a observat direct 
sau ceea ce i-au comunicat alţii, care, la rândul lor, au 
participat la evenimente. Aşa începe istoria cu Herodot, 
prin aştemerea lucrurilor şi faptelor văzute şi auzite (în 
mai mare măsură, cu siguranţă, auzite decât văzute). Tuci- 
dide, apoi Polibiu se arată mult mai încrezători în „văz“ 
decât în „auz“, cu alte cuvinte în implicarea nemijlocită 
a autorului în evenimentele relatate. Distincţie mai curând 
teoretică, fiindcă, oricum, istoricul nu are cum să vadă totul 
şi este nevoit să recurgă la informaţie de a doua mână, 
cu speranţa că cei care au „văzut" îi vor furniza ştiri vala¬ 
bile (confruntarea mărturiilor aducând un plus de verosi¬ 
militate). Şi istoricii Evului Mediu scriu despre vremea 
lor tot din văzute şi auzite. La acest tip de informaţie se 
adaugă, în măsură variabilă, şi alte izvoare, precum diverse 
categorii de documente scrise, caracteristică rămânând 
totuşi înclinarea spre mărturia directă, bazată pe propria 
memorie sau pe transmisia orală. 

în privinţa secolelor obscure, atunci când primii isto¬ 
rici se hotărăsc, în sfârşit, să le abordeze, ei nu au altceva 
de făcut decât să preia tradiţia legendară, în bloc sau cu 

unele rezerve şi amendări, care nu decurg atât din vreo 
metodă, cât din judecata, mai mult sau mai puţin critică, 
a fiecăruia (Tucidide, cel mai critic dintre toţi, consideră 
că nu este mai nimic de reţinut!). Odată fixată în scris, 
această istorie veche e reluată, prin pură compilaţie, de 
nenumărate generaţii de istorici (războiul troian, fondarea 
Romei şi primele secole ale istoriei sale, naraţiunile biblice 
oferă exemple concludente de tradiţii devenite adevăruri), 
în genere, exceptând ancheta directă privitoare la propria 
epocă, istoricii se sprijină masiv pe scrierile predeceso¬ 
rilor, de la care îşi însuşesc esenţialul informaţiei. Chiar 
dacă nu exclusiv, fiindcă mai folosesc şi izvoare de arhivă, 
inscripţii sau vestigii arheologice, sursele lor esenţiale 
sunt de factură literar-narativă. De regulă, nu sesizează 
distincţia (elementară pentru noi) dintre sursele primare 
şi textele narative. Pentru ei, problema-cheie este auto¬ 
ritatea emitentului. Principiul autorităţii, recunoscut şi 
de antici, atinge cote maxime în contextul atât de ideo- 
logizat şi ierarhizat al Evului Mediu. Cărţile sacre, operele 
părinţilor şi doctorilor Bisericii, lucrările autorilor cla¬ 
sici greci şi romani, fondatori ai genului istoriografie, nu 
aveau cum să sufere un examen critic de fond, fiindcă 
pe ele şi numai pe ele se înălţa întregul edificiu istoric . 21 

Mărturie plus compilaţie : aşa se prezintă prima ver¬ 
siune metodologică redusă la esenţial. Tentaţia istoricilor 

21 Pentru maniera în care istoricii antici se compilează unii 
pe alţii, reluând, în fapt, aceeaşi istorie, trimit la consideraţiile 
lui Paul Veyne din lucrarea citată: Les Grecs ont-ils cru ă leurs 
mythes? O monografie consistentă despre metoda unui mare isto¬ 
ric: Paul Pedech, La Methode historique de Polybe, Les Belles 
Lettres, Paris, 1964. Cu privire la metodologia istoriografiei medie¬ 
vale, este indispensabilă lucrarea lui Bemard Guenee, Histoire 
et culture historique dans l 'Occident medieval, Aubier, Paris, 1980. 

de a se alinia, predându-şi imul altuia ştafeta, la o unică 
istorie (faţă de care rezervele şi amendările nu puteau fi 
decât de detaliu) ilustrează, fără îndoială, o stare de spirit. 
Sunt alcătuiri sociale şi ideologice înclinate spre tradiţie, 
ierarhie şi autoritate, şi mult mai puţin receptive decât 
suntem noi la inovaţie şi schimbare, la luarea în consi¬ 
deraţie a soluţiilor alternative (cazul particular fiind al 
democraţiei ateniene, care a produs de altfel şi singura 
revoluţie metodologică prin desprinderea istoriei, în seco¬ 
lul al V-lea înainte de Cristos, atât de sumara consem¬ 
nare analistică, cât şi de fabulaţia mitologică. Gradul de 
inovaţie istoriografică este, evident, în funcţie de mobili¬ 
tatea organismului social; greu de conceput „ruptură" isto¬ 
riografică fără „ruptură" istorică efectivă). 

Istoriografia modernă avea să evolueze pe coordonate 
metodologice diferite, implicând respingerea oralităţii şi 
retragerea în plan secundar a textelor literare faţă de docu¬ 
mentele propriu-zise. Noua orientare metodologică s-a 
afirmat şi s-a perfecţionat treptat, pe parcursul mai multor 
secole. încă de la sfârşitul Evului Mediu, istoricii încep 
să distingă între diverse categorii de texte, folosite până 
atunci de-a valma; se precizează îndeosebi, încetul cu 
încetul, condiţia diferită a actelor diplomatice (documente 
primare, „izvorâte" din contemporaneitate) faţă de tex¬ 
tele narative. Istoricii devin mai scrupuloşi şi în ceea ce 
priveşte examinarea autenticităţii documentelor. Lucrarea 
lui Jean Mabillon, De re diplomatica, apărută în 1681, 
este un jalon important pe această cale. Profesionalizarea 
istoriei, constituirea ei ca disciplină universitară de sine 
stătătoare, proces inaugurat în universităţile germane în 
secolul al XVIII-lea şi intensificat în veacul următor, au 
condus în mod firesc la codificarea unor reguli uniforme, 
acceptate de toţi profesioniştii. Spre 1900, acest sistem 

de norme critice atinge apogeul. Era, în felul lui, perfect 
şi s-a putut crede, un moment, că istoria avea să se oprească 
în acest punct. Charles Langlois şi Charles Seignobos 
afirmau cu netulburată siguranţă în „biblia 1 * lor metodo¬ 
logică, Introduction aux etudes historiques (1898) că, odată 
depistate toate documentele şi stoarse de informaţie, 
misiunea istoricului avea să se încheie, rămânând doar, 
se înţelege, ca istoria contemporană să adauge noi şi noi 
file, pe măsura derulării ei. 

Regula de aur era apelul la document şi numai la docu¬ 
ment. „Istoria se face cu documente; unde nu sunt 
documente, nu este istorie 11 , cu aceste cuvinte memorabile 
se deschidea manualul lui Langlois şi Seignobos. Iar docu¬ 
ment însemna document scris şi, vom vedea, nici măcar 
orice fel de document scris. In căutarea desăvârşitei rigori, 
a reconstituirii trecutului „aşa cum a fost“, cu o siguranţă 
cât mai apropiată de a ştiinţelor exacte, istoria a proce¬ 
dat prin eliminare, păstrând ceea ce se părea că oferă un 
grad înalt de autenticitate. Marea sacrificată a fost tradiţia 
orală şi ancheta orală în genere. Istoria se separa de 
Herodot şi, sub acest punct, chiar de Tucidide. Verba volant. 
cuvintele zboară şi, încă mai rău pentru istoric, se defor¬ 
mează de la o persoană la alta şi pot deveni de nere¬ 
cunoscut de la o generaţie la alta. Scripta manent : cele 
scrise rămân, rămân aşa cum au fost la origine, aşa cum 
a fost istoria cu adevărat. Fără îndoială că această con¬ 
centrare asupra izvorului scris a însemnat un progres meto¬ 
dologic, ignorarea deliberată a altor categorii de izvoare 
fiind preţul plătit pentru un plus de rigoare. în fapt, nu 
izvorul scris în genere este privilegiat, ci un anume tip 
de izvor scris. Sursele primare sunt, de regulă, preferate 
textelor narative. Sunt însă valorizate anume surse pri¬ 
mare, ele însele cu tentă narativă, aflate cu siguranţă mai 

departe de realitatea obiectivă decât îşi închipuiau pro¬ 
motorii istoriei critice. Ambasadorii veneţieni, atât de 
dragi lui Ranke, povestesc şi ei, este drept, despre lucruri 
şi fapte aflate mai aproape de emitent decât cele relatate 
într-o cronică universală. Oricum, şi acestea sunt texte 
sensibil individualizate, marcate de personalitatea, de 
rangul şi de interesele celui care relatează. Dimpotrivă, 
izvoarele „impersonale" şi purtătoare de informaţie none- 
venimenţială îi interesează mai puţin pe istoricii în dis¬ 
cuţie (chiar dacă nu sunt cu totul ignorate). Nu venise încă 
vremea registrelor parohiale (pe baza cărora avea să se 
constituie demografia istorică), nici a registrelor de recru¬ 
tare (pornind de la care o echipă dirijată de Emmanuel 
Le Roy Ladurie a efectuat o complexă radiografie a socie¬ 
tăţii franceze în prima jumătate a secolului al XlX-lea), 
nici a registrelor contabile (surse pentru istoria preţurilor 
şi a economiei), nici a consemnărilor privind raţiile ali¬ 
mentare ale diverselor colectivităţi sau instituţii... Nici 
producţiile literare, şi ele scrise , dar încărcate cu fantezie, 
nu se bucurau de favoarea istoricilor. Ceea ce interesa 
era istoria pozitivă a faptelor, cu sursele susceptibile de 
a o reconstitui, şi în mai mică măsură modul cum trăiau 
oamenii şi cum îşi reprezentau ei lumea. 

Explicaţia preferinţelor şi excluderilor metodologice 
(care nu trebuie absolutizate, dar exprimă totuşi o orien¬ 
tare dominantă) stă tot în ideologie şi, într-un sens mai 
larg, în evoluţiile politice şi culturale. Devalorizarea meto¬ 
dologică a oralităţii corespunde devalorizării ei efective 
în societăţile modeme. Inventarea şi expansiunea tiparu¬ 
lui, progresele alfabetizării, socializarea prin şcoală, inte¬ 
resul Bisericii mai întâi, apoi al statului de a fixa prin scris 
un anume tip de cultură şi de comportament, în bună 
măsură opus tradiţionalei culturi populare, toate acestea 

au contribuit la împingerea comunicării orale, atotprezentă 
cândva, într-o zonă subalternă, dacă nu chiar suspectă, a 
ansamblului social: lumea neadaptaţilor la imperativele 
societăţii modeme. Prin scris se exprimă elita, iar istoria 
este o istorie a elitelor, oricum o istorie concepută din pers¬ 
pectiva lor. Se înţelege de ce sunt lăsate la o parte nu numai 
comunicarea orală, dar şi o gamă întreagă de izvoare scrise 
reflectând viaţa celor mulţi, a maselor, pentru a folosi 
un termen el însuşi puternic ideologizat. Asupra acestora, 
elita aruncă o privire distantă. De acelaşi tratament, sau 
chiar mai rău, „beneficiază" spaţiile extraeuropene, într-o 
epocă de imperialism occidental. Comunităţile lipsite de 
izvoare scrise sunt considerate „popoare fără istorie", cele 
din Africa Neagră, de pildă. Ele sunt lăsate în seama etno¬ 
logilor, fiindcă istoricii nu se interesează de oameni, ci 
de arhive! 

Istoria aceasta, pronunţat elitistă, este, după cum deja 
am arătat, o istorie a statelor şi a instituţiilor politice, nefă- 
când decât să se alinieze, şi în această privinţă, unui proces 
istoric concret: consolidarea structurilor statale în epoca 
modernă şi „încadrarea" politică crescândă a societăţii. 
Izvoarele scrise luate în consideraţie emană în substan¬ 
ţiala lor majoritate din sfera Puterii, a aparatului politic 
diriguitor. Acesta e dublul sens, politic şi istoric totodată, 
al organizării arhivelor, „locuri ale memoriei", unde insti¬ 
tuţiile statului îşi depozitează memoria scrisă, anexându-şi 
astfel nu numai prezentul, ci şi trecutul „Istoricul de arhivă" 
se află prins într-o reţea informaţională organizată de 
instituţiile Puterii în propriul lor beneficiu. 

Iată de ce metodologia istorică pusă la punct cu atâta 
migală şi cu atâta rigoare în epoca modernă nu are cum 
să fie considerată — oricare i-ar fi meritele ştiinţifice — 
neutră din punct de vedere politic. Este expresia unei etape 

istorice determinate şi a unui anume tip de societate. 
Aruncarea ei peste bord ar fi absurdă, dar nu mai puţin 
şi absolutizarea ei. Continuă să funcţioneze perfect între 
propriile-i limite. însă istoricii privesc astăzi din ce în ce 
mai insistent dincolo de aceste limite. 

Ajungem astfel la o a treia fază metodologică, a cărei 
amenajare este în curs. Se petrece un dublu proces. Pe 
de o parte, „masificarea“ crescândă a fenomenelor sociale, 
democratizarea şi omogenizarea societăţii. Tendinţa aceasta 
se transpune în termeni istoriografiei prin abordarea struc¬ 
turală a fenomenelor majore: economie, demografie, rapor¬ 
turi sociale, mentalităţi... Pe de altă parte însă, acţionează, 
în sens contrar, o mişcare de rezistenţă faţă de procesul 
uniformizator. Dreptul la diferenţă şi pluralismul cultural 
sunt afirmate tot mai insistent, contestându-se validitatea 
unui sistem unic de valori, oricare ar fi el. Diversitatea 
pe care o capătă fenomenul religios, cu multiplicarea 
derutantă a Bisericilor, sectelor şi variantelor de credinţă, 
poate sugera genul de „parcelare 14 culturală care se con¬ 
turează. La fel şi morala sexuală, care nu mai este nici 
ea una. Or, religia şi sexul au fost, până nu demult, cel 
puţin teoretic, două domenii supuse unor reglementări 
stricte. Nu normele dispar, dispare însă sistemul unic de 
norme. Oricât ar fi de paradoxal — dar, în fond, prima 
tendinţă stimulând-o pe a doua, în spiritul unei necesare 
reechilibrări —, lumea pare a se fi angajat într-un proces 
contradictoriu de omogenizare şi de fărâmiţare (rămânând 
de văzut până la urmă cum se vor împărţi şi concilia 
valorile între nivelurile distincte de sociabilitate). Multi¬ 
plicarea „microgrupurilor 44 , a mediilor culturale şi sociale 
autonome a avut drept consecinţă şi multiplicarea isto¬ 
riilor corespunzătoare. Ne îndepărtăm de istoria secolului 
al XlX-lea, solid aşezată în cadrele politico-naţionale. 



130 


Lucian Boia 


Astăzi, în acelaşi cadru, evoluează nenumărate segmente 
de istorie, aflate între ele în raporturi variabile. 

în genere, discursul istoric răspunde prompt provocă¬ 
rilor lansate de istoria reală. Cronicele disfuncţionalităţi 
economice ale perioadei interbelice, şi îndeosebi marea 
criză din 1929-1933, au stimulat istoria economică şi, 
mai cu seamă (graţie inflaţiei!), cercetarea atentă a evolu¬ 
ţiei preţurilor. Demografia istorică a luat avânt în anii 
1960-1970, ca urmare, incontestabil, a marilor probleme 
demografice de care lumea ajunsese, în sfârşit, să fie 
conştientă (declinul natalităţii şi îmbătrânirea populaţiei 
în spaţiul european, natalitatea galopantă în Lumea a Treia, 
cu efecte dezastruoase asupra dezvoltării economice şi 
nivelului de trai). Cam în acelaşi timp, constatarea efec¬ 
telor poluării a condus la deschiderea dosarului rapor¬ 
turilor om-mediu, cu privire la prezent mai întâi, dar cu 
inevitabila proiectare în trecut: s-a născut astfel istoria 
mediului ambiant sau „ecoistoria“. Cât despre „mentali- 
tăţi“, abordarea lor istorică s-a hrănit din ciocnirea menta¬ 
lităţilor prezente, în condiţiile în care modelul cultural 
şi moral unic la care visase burghezia occidentală s-a dez¬ 
membrat, ieşind în evidenţă conflictul dintre generaţii şi 
diversitatea culturilor, cu alte cuvinte relativitatea valo¬ 
rilor. în ce priveşte abordările tematice, şi aici evoluţiile 
sociale şi politice s-au proiectat fără întârziere în istorie. 
Feminismul militant (începând din Statele Unite) a condus 
spre domeniul distinct al „istoriei femeilor 11 şi, în genere, 
spre o istorie care, până nu demult considerată, explicit 
sau implicit, masculină, tinde să devină de „ambe-sexe“. 
Emanciparea minorităţilor de tot felul: rasiale, etnice, 
religioase, sexuale, nu a întârziat să se reflecte în tratarea 
istorică a problematicilor respective. Şi aşa mai departe. 

Diversificarea istoriei implică diversificare metodo¬ 
logică. Odată ce nu mai există istorie, ci istorii, nu mai 

există nici metodologie, ci metodologii. Istoricul care 
adună serii de cifre şi le introduce într-un program com¬ 
puterizat întreprinde operaţii care ar fi de neînţeles pentru 
confratele său de acum un secol. La fel, istoricul climei, 
care urmăreşte evoluţia gheţarilor ori interpretează ine¬ 
lele de creştere ale arborilor (fiecare inel sintetizând pro¬ 
filul climatic al unui an, aşa încât o secţiune printr-un 
arbore corespunde unei incursiuni în climatul terestru pe 
parcursul mai multor secole sau chiar milenii). Inutil să 
căutăm în manualul lui Langlois şi Seignobos: „tăierea 
arborilor" nu figura printre principiile lor metodologice! 

Un caz semnificativ pentru raportul metodă-societa- 
te-ideologie, asupra căruia merită insistat, îl prezintă isto¬ 
ria orală. Am văzut că istoria aşa a început, ca anchetă 
orală. Apoi, scrisul a depreciat treptat comunicarea orală, 
inclusiv în istorie. Astăzi însă, ancheta orală revine în forţă, 
concurând în anumite sectoare informaţia scrisă sau chiar 
substituindu-i-se. Este o metodologie paralelă, autonomă, 
la rândul ei divizată în două variante. „Tradiţia orală", 
adunând reprezentări şi amintiri transmise din generaţie 
în generaţie, stă la baza reconstituirii istoriei comunităţilor 
zise cândva „fără istorie", fiindcă nu dispuneau de arhive 
scrise. Africa Neagră oferă în prezent un teren extrem de 
fertil pentru o asemenea abordare, axată pe norme meto¬ 
dologice care, fireşte, trebuiau inventate. O dezvoltare 
cu totul excepţională a căpătat cealaltă variantă, „istoria 
orală" propriu-zisă, constând în înregistrarea şi prelu¬ 
crarea amintirilor celor care au trăit o anume situaţie isto¬ 
rică. Este, aşadar, o istorie contemporană, care nu poate 
depăşi cu mult adâncimea unei jumătăţi de secol. Punctul 
său de plecare se află în America interbelică. Spre 1930, 
s-au cules amintirile foştilor sclavi negri, adolescenţi sau 
foarte tineri în timpul Războiului de Secesiune, aflaţi acum 

spre sfârşitul vieţii. Despre ei, se scriseseră multe, istorie 
sau literatură, se făcuseră şi filme, dar toate exprimau, fie 
şi cu înţelegere sau simpatie, punctele de vedere ale albilor, 
în sensul tradiţional al istoriei — informaţia scrisă! —, 
negrii nu aveau istorie. Sau aveau istoria pe care alţii bine- 
voiau să le-o conceadă. Istoria orală le-a dat posibilitatea 
să se exprime, să-şi povestească, în sfârşit, ei înşişi, pro¬ 
pria lor istorie. 

Anchetele de acest tip s-au multiplicat, în Statele Unite 
mai întâi, după aceea şi în Europa Occidentală. Ele se 
pot aplica oricărui segment de istorie contemporană, inclu¬ 
siv deciziilor politice la vârf (fiindcă nu totul se înregis¬ 
trează în scris, iar uneori nu se înregistrează ce este mai 
important!) sau unor evenimente istorice cruciale (să ne 
amintim Ziua cea mai lungă a lui Comelius Ryan, o altfel 
de reconstituire a debarcării în Normandia decât ar fi fost 
posibilă prin consultarea exclusivă a surselor scrise). S-au 
elaborat şi istorii ale întreprinderilor, ale mass-media etc. 
Marea virtute a acestui gen de anchetă stă însă în capa¬ 
citatea ei de a coborî la nivelul unde, în genere, faptele 
şi simţămintele nu îşi află o expresie „înregistrată". Istoria 
„celor mulţi", a categoriilor oprimate, a marginalilor (până 
la un punct, chiar a femeilor) îşi are adesea sursa istorică 
exclusivă în ancheta orală. Rezervele manifestate faţă de 
această istorie „concurentă" privesc îndeosebi labilitatea 
memoriei, faptul că amintirile sedimentate în memorie 
sunt mai puţin sigure decât cuvintele fixate în scris. Dar 
şi istoria orală dispune acum de propria-i metodologie, 
la fel de sigură sau de puţin sigură ca oricare alta. Cât 
despre incertitudinea informaţiei, să spunem doar că, de 
când este istorie, nu s-a minţit mai puţin în scris decât 
prin viu grai. 

Adevărul — pe care mulţi istorici nu îl conştientizează, 
fiindcă sunt educaţi în spiritul respectului pentru izvorul 
scris — este că apelul la documente se impune, în primul 
rând, din pricina imposibilităţii de a-i interoga pe oamenii 
vii. Un elenist ar renunţa, cu sjguranţă, la câteva docu¬ 
mente scrise dacă i s-ar oferi ocazia să stea de vorbă cu 
un contemporan al lui Pericle (pentru a nu spune cu Peri- 
cle însuşi!). Un asemenea privilegiu este refuzat majorită¬ 
ţii istoricilor şi, de aici, necesitatea documentelor, palide 
reflexe ale unor lumi cândva vii. Uimitor este că mulţi 
specialişti ai istoriei contemporane nu sesizează absurdul 
situaţiei. Sunt singurii în măsură a dispune de oameni vii, 
şi îi sacrifică în favoarea fetişizatului document de arhivă 
(uitând că arhivele ştiu, oricum, mai puţin decât oame¬ 
nii). în istoriografia românească, acest refuz ridică un 
obstacol stânjenitor în necesara operaţie de reconstituire 
a epocii comuniste (la toate nivelurile, dar mai cu seamă 
la nivelul vieţii curente, cu siguranţă sensibil diferite şi, 
oricum, mult mai complexe decât ceea ce rezultă din docu¬ 
mentele oficiale). Oare, până la urmă, este mai important 
ceea ce Securitatea a pus în scris cu privire la oameni, 
sau ceea ce oamenii au de spus, şi despre Securitate, dar 
mai cu seamă despre ei înşişi? în acest domeniu, întâr¬ 
zierea metodologică se combină cu prejudecata ideologică 
a supraevaluării instituţiilor statului în raport cu socie¬ 
tatea reală. 

Amploarea căpătată de investigaţia orală oferă un 
exemplu elocvent de adaptare a metodologiei la noi pro¬ 
blematici şi sensibilităţi. în acelaşi sens, poate fi invocată 
şi valorificarea fondului iconografic, luat în considerare 
în vechea istoriografie cel mult ca auxiliar al documen¬ 
taţiei scrise. Or, astăzi, domenii precum „mentalităţile 41 
sau „imaginarul 41 se clădesc în nu mai mică măsură pe 

imagine decât pe scris. Chiar o anchetă privitoare la pro¬ 
paganda politică mai poate face abstracţie de film sau de 
afişul electoral? Cert este că spaţii de cultură şi categorii 
sociale inaccesibile istoriei tradiţionale îşi capătă astfel 
dreptul la istorie. Şi de data aceasta, metodologia izvo¬ 
răşte, în bună măsură, din ideologie. Izvorăşte, de aseme¬ 
nea, într-un sens mai general, şi din ceea ce înseamnă 
astăzi viaţă cotidiană, de care, mai mult sau mai puţin 
conştient, nu avem cum să ne desprindem nici când călă¬ 
torim în trecut. Şi istoricii trăiesc totuşi în prezent. Or, 
ceea ce caracterizează astăzi raporturile interumane este 
relativul declin al comunicării scrise şi progresul constant 
înregistrat de comunicarea orală şi de comunicarea prin 
imagine. Străbunicii noştri, când aveau să-şi transmită 
ceva, se aşezau în faţa hârtiei şi scriau; acum, într-o situa¬ 
ţie similară, punem mâna pe telefon (în timp ce mesajele 
transmise pe cale electronică n-au nici pe departe amploa¬ 
rea corespondenţei tradiţionale). Suntem tot mai insistent 
educaţi în spiritul oralităţii. Radioul este o sursă de infor¬ 
maţie mai larg receptată decât presa scrisă. Iar televiziu¬ 
nea se adresează unui număr încă şi mai mare, îmbinând 
cu eficienţă sporită virtuţile celor doi redutabili adversari 
ai scrisului: cuvântul vorbit şi imaginea. De altfel, imagi¬ 
nile ne împresoară, de la cinematografie şi televiziune, 
la publicitate şi la benzile desenate (acestea din urmă, 
devenite în Occident o literatură paralelă, în care se poate 
exprima orice, de la Biblie sau istoria universală, la poveşti 
cu extratereştri sau fantasme erotice). Scrisul se află sub 
asediu. Nu putem ignora faptul că triumful său este relativ 
recent. în societăţile tradiţionale, comunicarea însemna, 
în primul rând, rostire şi imagine. Oare lumea postmo- 
demă va reveni, desigur cu alte mijloace, la aceste canale 
de comunicare, punând capăt dominaţiei de câteva secole 

a cuvântului scris? Rămâne de văzut; pentru moment, mă 
mărginesc să constat impactul evoluţiilor menţionate asu¬ 
pra metodei istorice. Dacă astăzi istoricii se adresează tot 
mai insistent informaţiei orale şi înţeleg, pe de altă parte, 
să beneficieze de virtuţile, subapreciate până mai ieri, ale 
inepuizabilului tezaur de imagini acumulat de-a lungul 
veacurilor, un motiv puternic al acestor deplasări meto¬ 
dologice trebuie căutat în însuşi mediul social şi cultural 
ambiant. Acum un veac, istoricul trăia într-o lume a scri¬ 
sului, şi acesta era instrumentul cu care sonda şi trecutul. 
Astăzi, trăieşte într-o lume în care scrisul, oralitatea şi 
imaginea îşi împart terenul oarecum egal; rezultatul nu 
poate fi decât o întreită metodologie istorică! 

Progres metodologic? Desigur. Dar, mai presus de 
orice, adaptare promptă la exigenţele sociale. Nici vorbă 
nu poate fi de metodă obiectivă, ci de metode mereu adap¬ 
tate configuraţiilor şi intenţiilor prezentului. 

Şi n-am zăbovit decât asupra unei prime etape, aceea 
a identificării şi tratării surselor în sine. Revin la conside¬ 
raţiile iniţiale: ce se întâmplă într-o fază ulterioară cu 
aceste surse şi cu informaţia cuprinsă în ele? Metodologia 
spune cum trebuie tratat un document, dar spune mult 
mai puţin despre cum se pot lega două documente şi nu 
mai are, în fapt, nimic de spus atunci când istoricul se află 
confruntat cu mii de documente. De la discursul despre 
metodă la practica istoriografică este o mare distanţă (con¬ 
statare valabilă pentru orice ştiinţă, dar ilustrată în istorie 
prin extraordinara ei aptitudine de a merge în orice sens 
în numele aceleiaşi metode). „Sunt necesari ani de analiză 
pentru o zi de sinteză", spunea Fustei de Coulanges. A fost 
primul care şi-a încălcat preceptul (deşi nu a vrut nicicând 
să o recunoască). Seducătoarea Cetate antică, cea mai 
renumită dintre operele lui, este o sinteză care nu prea 
se susţine pe analiză. Nici o sinteză nu se susţine doar pe 

analiză; se susţine mai ales pe imaginaţie! Prin această 
afirmaţie, nu vreau să devalorizez demersul istoriografie, 
ci, dimpotrivă, să-i pun în evidenţă dimensiunea creatoare. 


între Mediterana şi Filip 11: 

încurcata problemă a cauzalităţii 

După tratarea ştiinţifică a izvoarelor, identificarea nu 
mai puţin ştiinţifică a cauzelor este al doilea mare argu¬ 
ment în sprijinul vocaţiei ştiinţifice a istoriei. într-adevăr, 
fără cauze ce ar rămâne din istorie? Relaţia cauzală, mai 
curând decât consemnarea fiecărui fapt, ne conduce spre 
ţelul istoriei: acela de a oferi o schemă inteligibilă a ceea 
ce s-a petrecut până astăzi. Cu mai bine de două milenii 
în urmă, Polibiu a afirmat răspicat acest principiu, şi ce 
s-ar putea spune mai mult? „Dacă se elimină din istorie — 
scria el — cauzele, mijloacele şi scopurile care au deter¬ 
minat evenimentele, precum şi ce rezultat, fericit sau nefe¬ 
ricit, au avut, ceea ce rămâne din ea este numai un spectacol 
declamatoriu/ 4 Sau, în formularea aceluiaşi autor: „Cel ce 
trece sub tăcere cauza răpeşte tocmai ceea ce este carac¬ 
teristic istoriei. “ 

De altfel, nici un istoric nu are cum să evite princi¬ 
piul cauzal. Sunt istorici foarte preocupaţi de cauze, alţii 
mai puţin, alţii deloc. Dar chiar cea mai simplistă înşirare 
de evenimente presupune o „legătură 44 şi, implicit, un 
raport de la cauză la efect. Vor, nu vor, istoricii nu au cum 
să se lepede de cauze. 

Uneori, ambiţia de a desluşi sensul profund (şi, cu cât 
mai profund, cu atât mai ascuns) al evenimentelor şi evo¬ 
luţiilor se ridică la cote foarte înalte. O istorie cu adevă¬ 
rat ştiinţifică înţelege să meargă până la capăt în tentativa 

de desluşire a resorturilor esenţiale, să meargă eventual 
chiar mai departe, să pătrundă mai adânc decât oricare 
altă ştiinţă. Pentru A.D. Xenopol, de pildă — cel mai de 
seamă teoretician român al istoriei —, nota de superio¬ 
ritate a investigaţiei istorice faţă de celelalte abordări 
ştiinţifice ar consta tocmai în capacitatea istoricului de 
a spune mai mult despre cauze. în ştiinţele „celelalte", 
se ajunge repede la „cauza finală" sau la ceea ce, în lipsa 
noastră de pătrundere, pare a fi o cauză ultimă. în istorie, 
dimpotrivă, cu cât sapi, cu atât găseşti mai mult, cu atât 
înţelegi mai mult. Dar să-l ascultăm chiar pe Xenopol: 

„Să ne întrebăm bunăoară care este cauza rouei? Se 
va răspunde: răcirea corpurilor expuse afară, în nopţile 
senine. Care este cauza acestei răciri? Radiarea către spa¬ 
ţiile cereşti. Şi care este cauza acestei radiări? Răspuns 
ultim şi peste care nu se poate trece: tendinţa tempera¬ 
turilor de a se echilibra. De asemenea, am da în curând 
peste cauza finală, simţământul de conservare, dacă am 
căuta cauzele legii ofertei şi a cererii. Să vedem cum stă 
lucrul în istorie. Dacă ne întrebăm: cum se face de Maies¬ 
tatea Sa Car ol I, din strălucita familie a Hohenzollemilor, 
se află astăzi pe tronul României? Dacă lăsăm la o parte 
evenimentele amănunte şi ne ţinem numai de acele mari, 
vom avea ca prim răspuns că Divanurile ad-hoc ceruseră 
instituirea unei Dinastii ereditare dintr-o mare casă euro¬ 
peană. Pentru ce rostiseră Divanurile ad-hoc o atare 
dorinţă? Pentru a pune un capăt la nestatornicia ocupării 
tronului. De unde provine această nestatornicie? Din sis¬ 
temul vicios de urmare în scaun în vremurile mai vechi, 
acel electiv-ereditar. Cum se introdusese acest sistem, 
pierzător de ţară, în statele române? Din Ungaria, de unde 
se desfăcuseră aceste state. Cum se face de statele române 
se desfăcuseră din Ungaria? Fiindcă ungurii puseseră 

stăpânire pe vechii colonişti romani. Ce sunt aceşti colo¬ 
nişti? Sunt acei aduşi de Traian în Dacia. Aici, se pune 
un nou şir de întrebări [spre uşurarea noastră, istoricul 
nu le mai pune! — «.«.], relative la cucerirea romană, la 
întinderea acestui imperiu, la istoria lui până la ale lui 
începuturi, de unde trecem la migraţiunea arilor, la mono- 
geneza sau la plurigeneza neamului omenesc — la origi¬ 
nea omului —, deci la originea vieţii pe pământ. Orice 
fapt istoric se urcă, din cauză în cauză, până la infinit, 
şi cauza finală, fiind relegată în infinitul timpului, poate 
fi lăsată la o parte, iar explicarea cauzală a fenomenelor 
istorice poate fi privită ca deplină şi definitivă." 22 

Explicarea „deplină şi definitivă": iată manifestarea 
unei robuste încrederi în virtuţile ştiinţifice ale meseriei. 
Să reţinem pentru moment, drept provizorii ilustrări ale 
acestor virtuţi, interpretarea instaurării lui Carol I, în func¬ 
ţie de palierul istoric unde ne situăm, fie prin năvala ungu¬ 
rilor în Europa, fie prin războaiele dacice ale lui Traian, 
fie, cine ştie, prin vreun obscur şi de mult uitat conflict 
între două triburi preistorice. Oricum, lanţul cauzal este 
complet şi perfect, verigile lui se ţin strânse de la un cap 
la altul, rămâne doar ca istoricii să le identifice. 

Un sistem de legi ar rezolva problema chiar mai bine 
decât „seriile" lui Xenopol, alcătuite poate din prea multe 
mărgele înşirate pe firul istoriei. Legile sunt mai simple 
şi acţiunea lor mai directă. Este ceea ce explică, după cum 
am văzut, succesul „legiferării" marxiste a istoriei. Henry 
Thomas Buckle, contemporanul lui Marx, constata întâr¬ 
zierea —-după el, nejustificată — a istoriei sub raportul 
rigorii interpretative. Istoria avea nevoie de un Newton! 


22 Alexandru D. Xenopol, Expunere pe scurt a principiilor fun¬ 
damentale ale istoriei. Bucureşti, 1899, p. 11. 

De cineva care să decidă, în sfârşit, autoritar şi definitiv, 
de ce lucrurile se petrec într-un fel, şi nu în altul. încer¬ 
când să contribuie la fundamentarea unei asemenea istorii 
„newtoniene", Buckle a formulat câteva sugestii inte¬ 
resante în problematica cauzalităţii. întrebări dificile, răs¬ 
punsuri neaşteptate. De ce sunt irlandezii săraci? Evident, 
fiindcă se hrănesc cu cartofi. Argumentaţie: cartoful este 
planta cu cel mai mare randament; poate, aşadar, hrăni 
mai mulţi oameni decât oricare alta; ceea ce explică demo¬ 
grafia galopantă a irlandezilor; fiind mai mulţi, ei sunt 
şi mai săraci, fiecăruia revenindu-i o parte mai mică din 
resursele globale. 

Iată până unde pot merge performanţele cauzalităţii! 
într-adevăr, fără aprofundarea acestui mecanism, cine s-ar 
fi gândit la responsabilitatea năvălitorilor unguri în înscă¬ 
unarea lui Carol I sau la nu mai mica responsabilitate a 
cartofului în sărăcirea Irlandei! 

Trebuie precizat, pentru a aduce totuşi lucrurile la 
zi, că interpretările recente au câştigat mult în supleţe. 
Principiul cauzelor unice nu mai este agreat, cu univocul 
său raport determinist de la o anume cauză la un anume 
efect. Istoricii înţeleg să ia în considerare o reţea cât mai 
densă de determinări, de condiţionări reciproce, de inter¬ 
ferenţe. Jocul a devenit mai complex şi mai subtil, dar şi 
mai complicat. O ierarhie trebuie totuşi să existe, şi orice 
istoric, inevitabil, o pune în evidenţă, altminteri discuţia 
s-ar încheia înainte de a începe. Putem accepta în prin¬ 
cipiu „supradeterminarea“ chiar şi a celui mai neînsemnat 
fapt istoric, în sensul acţiunii conjugate a nenumăraţi 
factori, în practica istoriografică însă suntem nevoiţi să 
alegem dintre aceştia şi să propunem o anume ierarhizare. 
Pascal spunea că, dacă nasul Cleopatrei ar fi fost mai 
scurt, istoria ar fi luat un alt curs. Ce istoric şi-ar mai asuma 

astăzi o asemenea afirmaţie? Ne-am obişnuit să gândim 
structural. Pentru „Noua istorie“, cauzalitatea stă în struc¬ 
turi. Nu Filip II, ci Mediterana (sau, în orice caz, mult 
mai puţin Filip II decât Mediterana, ceea ce înseamnă un 
complex de structuri geografice, demografice, economice, 
politice, mentale...). Desigur, şi aceste structuri „obiec¬ 
tive" rămân a fi ierarhizate şi legate între ele tot prin rapor¬ 
turi cauzale. Ce facem însă cu manifestările „de voinţă", 
cu acţiunea voluntară, deseori imprevizibilă, a personali¬ 
tăţilor, a grupurilor sociale, a factorilor de putere? 

Pierre Renouvin, istoric al relaţiilor internaţionale, a 
încercat (cu privire la domeniul lui, dar într-un sens sus¬ 
ceptibil de generalizare) o soluţie de compromis între 
forţele impersonale ale istoriei şi acţiunea mai puţin 
previzibilă a oamenilor: „Condiţiile geografice, mişcările 
demografice, interesele economice şi financiare, trăsăturile 
mentalităţii colective, marile curente sentimentale — scria 
el — iată ce forţe profunde au format cadrul relaţiilor între 
grupurile umane şi, în bună măsură, au determinat 
caracterul lor. Omul de stat, în deciziile şi proiectele sale, 
nu poate să le neglijeze, el suferă influenţa lor şi este 
obligat să constate limitele pe care le impun acţiunii sale. 
Totuşi, atunci când posedă fie înzestrări intelectuale, fie 
tărie de caracter, fie un temperament care îl determină 
să depăşească aceste limite, el poate încerca să modifice 
jocul forţelor respective, să le utilizeze în propriile sale 
scopuri. îi este posibil, prin politica economică, să ame¬ 
lioreze punerea în valoare a resurselor naturale; încearcă 
să acţioneze asupra condiţiilor demografice; se străduieşte 
prin presă şi prin şcoală să orienteze tendinţele mentalităţii 
colective; nu ezită, uneori, să ia iniţiative care provoacă 
în opinia publică un elan de pasiune. A studia relaţiile inter¬ 
naţionale fără a ţine seama de concepţiile personale, de 



Jocul cu trecutul 


141 


metodele, de reacţiile sentimentale ale omului de stat 
înseamnă a neglija un factor câteodată esenţial. 1 * 23 

O perspectivă aparent echilibrată, sinteză a interpre¬ 
tărilor structuraliste recente şi a interpretărilor tradiţio¬ 
nale, axate pe factorul politic şi acţiunea personalităţilor. 
Nu Mediterana împotriva lui Filip II, nici Filip II sin¬ 
gur cu ignorarea Mediteranei, ci Mediterana şi Filip II 
împreună! 

Putem, desigur, opta pentru una sau alta dintre variante. 
Ceea ce am dori ar fi totuşi, în toate cazurile, un grad cât 
mai înalt de precizie. Ce înseamnă că anume determinări 
sunt mai importante sau că toate sunt de valoare oarecum 
egală? Putem avansa procente? 99% Mediterana şi 1% 
Filip II, sau 50%-50%? Şi, mai ales, pe ce se bazează o 
asemenea ierarhizare? Poate fi probată? Sau este doar 
afirmată şi ni se cere să credem pe cuvânt? 

Să urmărim totuşi cum se ajunge la definirea unui prin¬ 
cipiu cauzal. Aşadar, nu mai vrem să avem de a face cu 
„nasul Cleopatrei 11 . Foarte bine! în acest caz, mărim doza. 
Dacă Napoleon, în loc să piardă, ar fi câştigat la Waterloo, 
ce s-ar fi întâmplat? Vom fi probabil înclinaţi să răspun¬ 
dem că nu s-ar fi petrecut nimic în dezacord cu mersul 
„obiectiv 11 al istoriei; împăratul ar fi pierdut bătălia urmă¬ 
toare şi, până la urmă, istoria secolului al XlX-lea nu ar 
fi devenit alta prin simpla câştigare a bătăliei de la Water¬ 
loo. Tot înclinarea noastră de a gândi mai curând structural 
decât evenimenţial ne îndeamnă la un asemenea răspuns. 

23 Pierre Renouvin şi Jean-Baptiste Duroselle, Introduction ă 
l'histoiredes relations intemationales. Armând Colin, Paris, 1964, 
p. 2. Vezi şi comentariul entuziast al lui Herve Coutau-Begarie, 
în op. cit ., pp. 220-221, la o asemenea metodă, pe care o consideră 
completă, net superioară interpretărilor unilaterale ale lui Femand 
Braudel. 

Nu este nimic, mărim din nou doza, putem să o mărim 
oricât. Ce s-ar fi întâmplat atunci dacă Napoleon n-ar fi 
existat? Lucrurile încep să se complice. Vom afirma din 
nou, dar cu mai puţină convingere: istoria s-ar fi desfă¬ 
şurat cam la fel, poate nu în detalii, dar în esenţă, alţii 
ar fi condus aceleaşi campanii de cucerire ale Revoluţiei, 
altcineva ar fi jucat, într-un fel sau altul, rolul lui Napo¬ 
leon. .. Suntem chiar siguri? Sau o spunem fiindcă aşa 
ni se pare că este mai inteligent? Nu ar fi mai prudent şi 
mai onest să mărturisim că nu avem nici o idee de cum 
ar fi arătat istoria Franţei şi a Europei între 1796 şi 1815 
fără Napoleon? S-ar hazarda un istoric să schiţeze această 
istorie virtuală, nu doar să decidă că lucrurile s-ar fi petre¬ 
cut tot cam aşa? 

Istoricii nu agreează genul acesta de discuţie. Se pro¬ 
nunţă, aproape în unanimitate, împotriva a ceea ce numim 
„istorie contrafactuală“. Istoria s-a petrecut într-un singur 
fel, rolul istoricului este de a desluşi cum s-a petrecut cu 
adevărat şi nu are rost să imaginăm scenarii alternative. 
Dar atunci nu are rost să mai discutăm despre cauze! Indi¬ 
ferent dacă istoricii sunt sau nu conştienţi de sensul pro¬ 
priului lor demers, nu este prea greu de observat că, atunci 
când abordează problema cauzalităţii, ei navighează din 
plin în apele unei istorii contrafactuale (cel puţin impli¬ 
cite). Dacă Revoluţia Franceză este considerată cauza (cu 
sau fără Napoleon) a războaielor napoleoniene, aceasta 
înseamnă că ne închipuim, implicit, alternativa: o istorie 
în care nu s-ar fi petrecut Revoluţia Franceză şi, în conse¬ 
cinţă, nu ar.fi existat nici campaniile purtate de Napo¬ 
leon. Irlandezii sunt săraci fiindcă se hrănesc cu cartofi, 
înseamnă că într-o Irlandă în care nu s-ar cultiva cartofi 
oamenii ar fi mai bogaţi. Cum istorie fără Revoluţie fran¬ 
ceză şi Irlandă fără cartofi nu există, concluziile noastre 

nu sunt susţinute decât prin ficţiunea unor istorii paralele 
în care, procedând la modificarea unuia sau altuia din¬ 
tre factori, lucrurile s-ar petrece altfel. 

întregul joc — aparent absurd (dar, încă o dată, altmin¬ 
teri aruncăm cauzele peste bord) — porneşte de la condi¬ 
ţia istoriei, o disciplină căreia, spre deosebire de ştiinţele 
experimentale, îi este refuzat experimentul. în fapt, chiar 
şi ştiinţele „dure“, la un nivel teoretic şi interpretativ mai 
înalt, mizează mai curând pe speculaţie decât pe demon¬ 
straţie. Când construim o teorie (în viaţa obişnuită, ca şi 
în ştiinţă sau în filozofie), totul pare că se prinde de minune 
în ţesătura ei. Nu este însă şi o parte de iluzie? Oricum, 
istoricul se află în situaţia cea mai puţin avantajoasă sub 
acest aspect. El nu poate relua un anume proces, modi¬ 
ficând diverşii săi parametri, aşa cum procedează chimis¬ 
tul sau biologul. Am afla ce a însemnat Napoleon dacă 
am fi capabili să refacem — nu doar în imaginaţie, ci în 
fapt — istoria fără Napoleon. Distanţa dintre cele două 
istorii ne-ar da măsura personajului, ponderea lui efec¬ 
tivă în derularea evenimentelor. 

Dacă totuşi ne încumetăm să experimentăm în minte 
ceea ce în fapt nu putem realiza şi plăsmuim, cu oarecare 
aparenţe de adevăr, o istorie care nu a fost, dar ar fi putut 
să fie, ajungem la ceea ce se numeşte ucronie, o istorie 
virtuală, aflată în afara timpului real (prin analogie cu 
utopia, situată în afara spaţiului real). Ca şi istoricul, „ucro- 
nistul“ cântăreşte semnificaţia unuia sau mai multor agenţi 
cauzali; spre deosebire însă de istoric, el nu se mulţumeşte 
doar să afirme, ci îşi propune să verifice consecinţele ipo¬ 
tezei sale. în ciuda aparenţelor, nu procedează cu nimic 
mai puţin ştiinţific decât istoricul, poate dimpotrivă. Inca¬ 
pabil de a efectua un adevărat experiment, încearcă cel 

puţin să presupună ce ar da un astfel de experiment dacă 
ar fi realizabil. 

Voi relata pe scurt trei ucronii. 24 Prima se separă de 
istoria adevărată în anul 1812. Napoleon nu se mai retrage 
din Rusia în condiţiile ştiute, ci, abandonând Moscova 
în flăcări, porneşte spre Petersburg, cucerindu-1. Dezastrul 
campaniei din Rusia a fost cauza prăbuşirii sale. Succesul 
aceleiaşi campanii deschide, dimpotrivă, o altă istorie, 
relatată de Louis-Napoleon Geoffroy-Chateau, într-o carte 
apărută în 1836 sub titlul Napoleon ou la conquete du 
monde. 1812 â 1832 (nouă ediţie în 1841, cu titlu modi¬ 
ficat: Napoleon apocryphe. Histoire de la conquete du 
monde et de la monarchie universelle). Până în 1817, marele 
corsican avea să cucerească întreaga Europă, iar în urmă¬ 
torii zece ani restul lumii; la 4 iulie 1827, este decretată 
monarhia universală. 

O altă istorie care nu s-a petrecut, dar s-ar fi putut 
petrece se intitulează Uchronie şi este, prin titlul său, actul 
de botez al genului. în această carte publicată în 1876, 
filozoful francez Charles Renouvier s-a delectat (nu însă 
şi spre delectarea cititorului, copleşit de sute de pagini 
de o superbă ariditate) să imagineze ce s-ar fi întâmplat 
dacă politica împăraţilor romani faţă de creştinism, spre 
sfârşitul secolului al II-lea, ar fi fost alta decât a fost. Evo¬ 
luţie neaşteptată: izgonit din Occident, creştinismul se 
consolidează în Orient, iar Europa apuseană rămâne 
păgână de-a lungul întregului Ev Mediu. O uşoară depla¬ 
sare de strategie religioasă a putut conduce astfel la o 
istorie divergentă. 

24 Cu privire la istoriile virtuale, m-am inspirat din eseul lui 
Emmanuel Carrere, Le Detroit de Behring. Introduction ă l 'uchro¬ 
nie, P.O.L., Paris, 1986. 

Roger Caillois (în Ponce Pliate, 1961) atacă un nod 
cauzal încă mai semnificativ. Creştinismul are la origine 
sacrificiul pe cruce al Mântuitorului, urmat de miracolul 
învierii. Ce s-ar fi întâmplat însă dacă Pilat din Pont, care 
se pare că a ezitat îndelung până să ia o decizie, l-ar fi 
eliberat pe Isus, în loc să cedeze presiunii duşmanilor săi? 
Ar mai fi triumfat religia creştină, sau, dimpotrivă, după 
cum sugerează eseistul francez, Isus ar fi rămas un simplu 
profet, iar lumea nu ar fi avut cum să fie câştigată de me¬ 
sajul său? Destinul omenirii a depins la un moment dat 
de frământările de conştiinţă ale unui funcţionar roman. 

Nu este cazul să ne lăsăm convinşi, dar nici nu putem 
demonstra lipsa de consistenţă a scenariilor alternative, 
după cum nici autorii lor nu au cum să le demonstreze vali¬ 
ditatea. Din nou ne lovim de lipsa experimentului auten¬ 
tic. Oare o ucronie cu adevărat experimentală chiar nu 
este posibilă? 

Există totuşi tentative de experiment „real“, un gen 
de istorie contrafactuală practicat nu de ucronişti stimulaţi 
exclusiv de fantezie, ci de istorici profesionişti, şi încă mai 
riguroşi decât profesioniştii obişnuiţi, întrucât înţeleg să 
lucreze cu cifre şi formule. Este curentul cunoscut în is¬ 
toriografia americană sub denumirea de „New Economic 
History“. Datele esenţiale ale unei structuri istorice, de 
preferinţă de ordin economic, pot fi cuantificate, ordonate 
în sensul unei teorii coerente, introduse în computer... şi 
astfel ajungem la experiment. Modificarea parametrilor 
este de natură să dovedească, de data aceasta cu precizie 
matematică, ponderea şi funcţionalitatea fiecăruia în struc¬ 
tura globală supusă analizei. 

Robert W. Fogel a inaugurat metoda printr-un studiu 
senzaţional asupra rolului jucat de căile ferate în economia 
Statelor Unite spre sfârşitul secolului al XlX-lea {Railroads 

and American Economic Growth, 1964). El a construit un 
model matematic al economiei americane, din care lip¬ 
sea un singur element, anume acela a cărui pondere urma 
să fie calculată: căile ferate. Iată, în sfârşit, experimentul 
mult aşteptat: un secol al XlX-lea american Iară căi ferate! 
Iar concluzia a fost pe măsura ingeniozităţii proiectului. 
Potrivit interpretării tradiţionale pe care nimeni nu se gân¬ 
dise să o pună la îndoială, impactul masiv al căilor ferate 
în economia epocii respective părea de necontestat. Or, re¬ 
zultatul experimentului lui Fogel infirma teoria, calculul 
dovedind că nu mai mult de 5% din creşterea economiei 
americane se datora acestui factor socotit „decisiv". O 
lovitură neaşteptată dată manierei obişnuite de identificare 
a cauzelor, prin pur exerciţiu mental. Şi dacă determină¬ 
rile cauzale pe care le invocăm cu atâta uşurinţă nu sunt 
neapărat adevărate, oricât ar părea de logice? 

Nici contestaţiile nu s-au lăsat aşteptate. S-a atras aten¬ 
ţia asupra necesarei înţelegeri a societăţii ca sistem, în 
interiorul căruia modificarea sau anularea unui factor nu-i 
poate lăsa pe ceilalţi neschimbaţi. America fără căi ferate 
ar fi arătat în ansamblu sensibil diferit. Apoi, informaţiile 
care se pretează la cuantificare sunt, în genere, limitate 
şi incomplete (cel puţin, până într-o perioadă recentă) şi 
astfel se alunecă uşor spre elaborări sumare şi „orientate" 
de serii statistice. Dar, peste toate, trebuie spus că, oricât 
de temeinic s-ar înfăţişa la prima vedere, experimentul 
nu este chiar experiment, ci, în fapt, un simulacru de expe¬ 
riment. Nu societatea americană pătrunde în computer, 
nici măcar un segment al ei, ci un model alcătuit de istoric, 
o imagine, care, fie ea şi riguros-matematică, tot imagine 
rămâne, cu alte cuvinte subiectivă. 

O iluzie este pe cale să se destrame. Fixarea istoriei 
în serii statistice şi modele matematice a suscitat la un 

moment dat mari speranţe, pârând că o apropie, în sfârşit, 
de condiţia unei adevărate ştiinţe. „Istoricul de mâine va 
fi programator sau nu va mai fi“, decreta fără drept de 
apel Le Roy Ladurie într-un avertisment datat 1968. Cuan¬ 
tificarea înseamnă însă nu numai precizie, ci şi drastică 
simplificare şi omogenizare a unor structuri şi evoluţii 
infinit de diverse şi de complexe. Cât poate rămâne într-o 
formulă din istoria adevărată? Să admitem, în beneficiul 
demonstraţiei, că, pe măsura „matematizării“ sale, isto¬ 
ria ar deveni mai sigură în demersul şi concluziile ei. Dar 
care istorie? Vom şti până la urmă cu maximum de pre¬ 
cizie cum stau lucrurile într-un model istoric care este 
departe de a fi replica fidelă a istoriei adevărate. 

Până şi „contabilitatea naţională 41 curentă prezintă des¬ 
tulă nesiguranţă. Ar fi naiv să ne închipuim că cifrele „pro¬ 
dusului intern brut“ (suma unei nesfârşite varietăţi de 
bunuri şi servicii), traduse în dolari (potrivit unei rate de 
schimb fluctuante), ar însemna altceva decât o largă apro¬ 
ximaţie. De altfel, pentru o adaptare mai adecvată la con¬ 
diţiile fiecărei economii, se recurge de câtva timp la un 
calcul paralel, care ţine cont de puterea de cumpărare, foarte 
diferită de la o ţară la alta. Cele două serii statistice nu 
prea seamănă una cu alta. Cu cât ne îndepărtăm de pre¬ 
zent, nesiguranţa creşte şi deformările se amplifică. Ante¬ 
rior secolului al XlX-lea, izvoarele care ne stau la dispoziţie 
sunt fragmentare şi, de regulă, neconcepute în spirit statis¬ 
tic. Dacă vrem cifre, vorba lui Braudel, trebuie să le inven¬ 
tăm. Retrospectivele econometrice sunt numeroase, dar 
şi contradictorii. 25 Căutând o iluzorie precizie statistică, 

25 în acest domeniu, investigaţiile lui Angus Maddison se 
bucură de o anume autoritate; cea mai recentă dintre lucrările sale 
este The World Economy. Historical Statistics, şi în ediţie franceză: 
L 'Economie mondiale: statistiques historiques, OCDE, 2003. 

nu facem decât să ne deplasăm de la imprecizia vorbelor 
la imprecizia cifrelor. 

Şi, chiar dacă asupra unei probleme bine definite s-ar 
putea lucra adecvat cu rigoare matematică, întrebarea este 
ce se întâmplă când trecem la o problematică mai largă, 
la conexiuni complexe, la interpretări globale. A spus-o 
tot Robert Fogel, într-un articol tratând despre „limitele 
metodei cantitative 14 . Vor face metodele cantitative istoria 
cu adevărat ştiinţifică?, se întreabă promotorul „noii istorii 
economice 11 . Pentru a replica, neaşteptat, cu sinceritate 
dezarmantă: „Răspunsul la această întrebare, potrivit 
părerii mele, este un neechivoc «nu».“ 26 Chiar dacă se 
pretează la „matematizare 11 pe porţiuni limitate, istoria 
rămâne în ansamblu o disciplină umanistă, cu alte cuvinte 
un domeniu în care fiecare judecă aşa cum este capabil 
să judece. 

Din tot acest joc, cauzele ies destul de şifonate. Pe de 
o parte, „New Economic History 11 a atras atenţia asupra 
superficialităţii interpretărilor curente şi lipsei lor de fun¬ 
dament ştiinţific. Pe de altă parte, şi criticii săi au avansat 
obiecţii pertinente cu privire la noile soluţii propuse. Şi 
atunci, cum stau lucrurile? Pentru sau contra căilor ferate? 
Efectiv, votul rămâne liber. Singura concluzie este că până 
şi cele mai înrădăcinate interpretări, socotite axiome, pot 
fi contestate cu argumente temeinice. Nu există raporturi 
cauzale intangibile, nu există ierarhii care să nu poată fi 
răsturnate. 

Istoricii au toate motivele să fie deconcertaţi. Ei ştiu 
tot mai multe despre ce s-a întâmplat, dar deloc mai mult 
despre de ce s-a întâmplat (sau, dacă ştiu mai mult, este 
pentru că au în faţă tot mai multe scenarii divergente). 


26 Robert William Fogel, „The Limits of Quantitative Methods 
in History 11 , în The American Historical Review, aprilie 1975, p. 341. 

Un bun cunoscător al istoriografiei contemporane, Law- 
rence Stone, nu ezită să-şi afirme scepticismul: „în cea 
mai mare parte, problemele majore ale istoriei sunt la fel 
de insolubile ca înainte, dacă nu încă şi mai mult. Suntem 
la fel de departe de a ne pune de acord asupra cauzelor 
revoluţiilor engleză, franceză şi americană, în ciuda efor¬ 
turilor enorme depuse pentru a aduce lumină în privinţa 
originilor lor economice şi sociale. [...] Nu ştim dacă 
societatea engleză era mai deschisă şi mai mobilă decât 
societatea franceză în secolele al XVII-lea şi al XVIII-lea, 
nici dacă mica nobilime şi aristocraţia erau în ascensiune 
sau în declin în Anglia dinaintea războiului civil.“ în 
acelaşi spirit, se pun întrebări, fără soluţii, sau cu prea 
multe soluţii, privitoare la originile „decolării 14 societăţii 
occidentale în secolele XI-XIII: „avântul demografic este 
cel care a antrenat progresul agriculturii, sau invers? 
Trebuie oare să apelăm şi la alte cauze?“ Până la urmă, 
se degajează concluzia că „problema avântului secolelor 
XI-XIII rămâne fără răspuns 14 ! 27 

Aceasta este istoria! Dacă vrem, putem să-i cerem mai 
mult, oricum ea nu ne va da. Slăbiciunea nu constă în in¬ 
capacitatea de a formula interpretări, dimpotrivă, în abun¬ 
denţa lor, în lipsa oricărui criteriu obiectiv de ierarhizare, 
şi, peste toate, în imposibilitatea verificării supoziţiilor. 
Dacă ceea ce caracterizează ştiinţa este validarea sau — 
în sens popperian—invalidarea ipotezelor prin observaţie 
şi experiment, atunci istoria cu greu poate aspira la un 

27 Puncte de vedere preluate din lucrarea citată a lui Herve 
Coutau-Begarie, Le Phenomene „Nouvelle Histoire ", pp. 119-120. 
în ce priveşte „decolarea 44 societăţii occidentale, trimit şi la cartea 
mea L'Occident. Uneinterpretation historique, Les Belles Lettres, 
Paris, 2007 (traducere românească: Occidentul. O interpretare isto¬ 
rică, Humanitas, Bucureşti, 2007). 

statut ştiinţific. Ambiţia ei de a deveni o ştiinţă a cauza¬ 
lităţii se dovedeşte iluzorie. Până la urmă, nimic nu este 
mai aleatoriu în istorie decât ceea ce părea a fi superio¬ 
ritatea ei incontestabilă, marca ei ştiinţifică: identificarea 
cauzelor. Discuţie nesfârşită despre cauze, cu siguranţă, 
ştiinţă a cauzalităţii, nicidecum. 

Jocuri de război 

Supusă oscilaţiilor ideologice şi deschisă spre cele 
mai felurite interpretări, istoria nu are cum să evite cap¬ 
canele politicii curente. De altfel, nici nu face eforturi 
să le evite. Ca argument de legitimare, nu poate fi ignorată 
de establishment-ul politic (şi nici de competitorii aces¬ 
tuia). Se apelează la verdictul ei atât în problemele interne 
ale unei comunităţi, cât şi în raporturile internaţionale. Isto¬ 
ria este un instrument de putere şi un instrument al luptei 
pentru Putere. 

Manipularea prin istorie defineşte un procedeu curent 
şi universal de influenţare politică, deloc erodat, în ciuda 
îndelungatei sale întrebuinţări, tocmai din cauza impresiei 
derutante pe care o lasă că ar fi vorba despre altceva (despre 
trecut, nu despre prezent, despre ceea ce a fost cu adevărat, 
şi nu despre interese actuale). 

Putem alege orice spre exemplificare, din zorii istoriei 
până astăzi. Se poate manipula şi prin preistorie. Arienii 
invocaţi de Hitler sunt o mărturie elocventă. Am constatat 
de altfel că, în genere, construcţiile politico-naţionale mo¬ 
deme tind să se legitimeze în preistorie! 

Mă voi opri însă asupra unui segment recent de istorie, 
mai încărcat de consecinţe şi cu impact aproape universal: 
marele eveniment fondator al lumii de astăzi, al Doilea 
Război Mondial. Cel puţin trei tipuri de legitimitate îşi află, 
în această încleştare simbolică şi în pilduitorul ei dezno¬ 
dământ, o doză semnificativă de justificare, decurgând 

din hotărârile fără apel ale Istoriei. Mai întâi, democraţia 
de factură occidentală, care a ieşit din crucialul eveniment 
puternic consolidată şi mult mai sigură pe valorile ei, în 
contrast cu prăbuşirea în imaginarul politic a valorilor şi 
soluţiilor de extremă dreaptă. Apoi, ideologia comunistă, 
puternic valorizată prin rezistenţa şi victoria în faţa fascis¬ 
mului. Şi, în sfârşit, cazul specific, dar nu mai puţin caracte¬ 
ristic, al evreilor în genere şi al Statului Israel în particular, 
cărora genocidul nazist şi, într-o anumită măsură, vinovăţia 
„celorlalţi" (complici sau indiferenţi) le conferă o auto¬ 
ritate morală şi o poziţie aparte în lumea de astăzi. 

Ca orice fapt considerat fondator— şi cu atât mai mult 
unul atât de apropiat în timp —■, al Doilea Război Mondial 
beneficiază de o prezenţă neîntreruptă în actualitate. S-ar 
putea spune că este chiar mai actual decât multe eveni¬ 
mente care se petrec astăzi. Nici un subiect istoric nu s-a 
materializat în atâtea cărţi, ca şi într-o atât de abundentă 
producţie cinematografică. Limitele discuţiei sunt atent 
jalonate, fiindcă orice se spune despre al Doilea Război Mon¬ 
dial (inclusiv ce voi spune eu acum!) atinge sensibilităţi 
şi stârneşte reacţii. Dar, chiar între limitele îndeobşte accep¬ 
tate în mediul democratic— şi care implică, fireşte, con¬ 
damnarea nazismului, a genocidului, a crimelor de război 
şi a crimelor împotriva umanităţii —, interpretări, dacă 
nu divergente, în orice caz sensibil nuanţate, conduc spre 
interese specifice de ordin politic şi naţional. 28 


28 Consideraţiile care urmează se bazează într-o anumită mă¬ 
sură pe volumul Les Echos de la memoire. Tabous et enseignement 
de la Seconde Guerre mondiale (acte ale unui colocviu interna¬ 
ţional desfăşurat la Sorbona în zilele de 15-16 iunie 1990), texte 
reunite şi prezentate de Georges Kantin şi Gilles Manceron, Le 
Monde Editions, Paris, 1991. Asupra memoriei războiului, vezi 
şi Mythen derNationen, 2 voi., Deutsches Historisches Museum, 
Berlin, 2004. 

Factorii politici responsabili ai Germaniei postbelice 
au denunţat constant şi fără echivoc nazismul şi ororile 
sale; mai mult chiar, orice deviere în această privinţă, faţă 
de interpretarea oficială, e aspru sancţionată. S-ar părea 
că nu prea există libertate de manevră. Ea totuşi există, 
întrebarea principală priveşte gradul de vinovăţie şi „di¬ 
fuzarea acesteia 11 . Cât de vinovaţi sunt germanii înşişi, 
cât de vinovată este Germania? Generaţia care a trăit nazis¬ 
mul a preferat să oculteze amintirile neplăcute, adâugân- 
du-se şi faptul că în anii ’50 lupta ideologică cu comunismul 
(inclusiv confruntarea cu Germania de Est) părea mai ur¬ 
gentă decât combaterea retrospectivă a nazismului; în 
schimb, în anii ’60, tânăra generaţie s-a ridicat cu accente 
acuzatoare împotriva generaţiei părinţilor. Dar, între timp, 
Germania a devenit cu adevărat un mare stat democratic 
şi o mare putere a lumii de astăzi. Se poate hrăni o aseme¬ 
nea poziţie politică numai dintr-un sentiment de vinovăţie? 
Nu este de mirare că accentele tind să se deplaseze, pru¬ 
dent, dar totuşi semnificativ. Sunt istorici care pun sub sem¬ 
nul întrebării ceea ce până mai ieri era îndeobşte admis, 
şi anume „calea particulară 11 a istoriei germane, orientată 
aproape fatal spre soluţia nazistă. Ei invocă factori externi 
care ar fi contribuit la ascensiunea nazismului, şi în primul 
rând precedentul bolşevic şi ameninţarea bolşevică. Nazis¬ 
mul ar fi fost, aşadar, mai curând un „răspuns 11 decât un 
rezultat autentic german. 

Pe de altă parte, fără a ignora sau minimaliza crimele 
nazismului, aceiaşi autori îndeamnă la o comparaţie cu 
tragedii similare petrecute în alte părţi ale lumii. Oare 
numai naziştii au procedat aşa? Totodată, istoricii, şi m 
particular manualele şcolare, îşi îndreaptă atenţia, mai 
insistent ca în alte istoriografii, spre impactul războiului 
asupra populaţiei civile. Se ştie că sacrificiile „civile 11 în 

Germania — din pricina, în primul rând, a bombardamen¬ 
telor — au fost mai numeroase ca oriunde, cu excepţia 
Uniunii Sovietice. Din acest punct de vedere, Germania 
poate să apară ca victimă! Oricum, se practică o disociere 
între incontestabilele responsabilităţi politice şi suferinţele 
îndurate de germanii de rând. Publicată în 2002, lucrarea 
lui Jorg Friedrich, Der Brand. Deutschland im Bombenkrieg 
1940-1945 {Incendiul. Germania sub bombe 1940-1945 ) 
a acoperit o lacună istoriografică, pe care mulţi germani 
o resimţeau ca pe o nedreptate. Se adaugă recenta punere 
în valoare a „rezistenţei germane”, multă vreme socotită 
modestă şi marginală, spre deosebire de rezistenţa popoa¬ 
relor supuse de nazişti, şi îndeosebi de atât de mediatizata 
Rezistenţă franceză. Germania era aproape în bloc vino¬ 
vată, iar Franţa aproape în bloc rezistentă. între timp, inter¬ 
pretările au evoluat. în 1990, în cadrul unei dezbateri 
privitoare la conflictul mondial, un participant german 
a afirmat cu toată naturaleţea: „Nu ştiu dacă au fost mai 
mulţi rezistenţi germani decât rezistenţi francezi, fiindcă 
aceasta este o denumire care depinde considerabil de defi¬ 
niţii şi care, în plus, variază considerabil, potrivit circum¬ 
stanţelor politice şi militare”; urma propunerea tratării 
laolaltă, comparativ, a rezistenţei germane şi a celei fran¬ 
ceze. Iată cum, chiar fără încălcarea tabuurilor, se între¬ 
vede totuşi o istorie a celui de-al Doilea Război Mondial 
mai puţin „culpabilizantă” pentru Germania şi mai potri¬ 
vită cu poziţia actuală a Germaniei în lume. 

Este interesant, în sensul manipulării istorico-politice, 
modul cum Republica Democrată Germană, pe de o parte, 
şi Austria, pe de altă parte, au înţeles să lase Germania 
Federală să se descurce singură cu trecutul nazist şi cu 
responsabilităţile respective. Germania zisă democrată nu 
a acceptat să aibă nimic de-a face cu nazismul; stat 

comunist, cu alte cuvinte antifascist prin definiţie, a înţeles 
să-şi extragă legitimitatea exclusiv din lupta revoluţionară 
a proletariatului german; pentru nazism, trebuiau să plă¬ 
tească, moral şi material, capitaliştii din Vest! în ce pri¬ 
veşte Austria, poziţia oficială în care s-a plasat multă vreme 
a fost aceea de primă victimă a nazismului, de ţară ocu¬ 
pată (cu eludarea faptului că fenomenul nazist austriac s-a 
manifestat cu virulenţă, anticipând şi pregătind Anschl ws.s-ul, 
iar naziştii de obârşie austriacă — printre câre şi Hitler! — 
nu au fost mai puţin nazişti decât naziştii germani). 

în Franţa, prima versiune a fost predominant eroică. 
Regimul de la Vichy apărea drept necaracteristic spiritu¬ 
lui francez, un corp străin în istoria Franţei, sau, din altă 
perspectivă, o soluţie pasageră de acomodare, utilă pentru 
a salva ce se mai putea salva. Franţa adevărată se recunoş¬ 
tea în Rezistenţa franceză, singura purtătoare de legitimi¬ 
tate. într-un fel sau altul, marea majoritate a francezilor 
ar fi fost „rezistenţi". Rezistenţa a fost mitul fondator al 
celei de-a IV-a Republici şi apoi al celei de-a V-a, cel puţin 
cât timp s-a aflat la cârmă generalul de Gaulle. Era cu sigu¬ 
ranţă nevoie de un mare mit unificator pentru a-i reconci¬ 
lia pe francezi în spiritul unei istorii comune şi pentru a 
compensa — printr-o epopee pe măsura măreţiei unei is¬ 
torii multiseculare — lungul şi deprimantul şir de eşecuri: 
catastrofa din 1940, ocupaţia germană, pierderea rangului 
mondial, decolonizarea defectuoasă, cu frustrantele răz¬ 
boaie din Indochina şi Algeria... Unitatea şi gloria Fran¬ 
ţei, mai presus de orice. Singura discordanţă majoră 
privea nepotrivirile dintre memoria gaullistă şi memoria 
comunistă a Rezistenţei. 

Mitul acesta s-a întipărit adânc în mintea oamenilor. 
Francezii au ajuns să creadă că sunt, de felul lor, mai încli¬ 
naţi spre rezistenţă decât alte naţii. Am fost întrebat, nu 

o dată, cu privire la dezastrul comunist al României: 
„Cum a fost posibil?" Am replicat de fiecare dată: în Franţa, 
la Vichy, cum a fost posibil? Şi ce s-ar fi întâmplat dacă 
regimul de la Vichy şi ocupaţia germană nu ar fi durat 
patru ani, ci o jumătate de secol? 

Probabil că sunt mai mulţi francezi care l-au aclamat 
pe Petain decât cei care au luptat în maquis. Şi încă şi 
mai mulţi au încercat pur şi simplu să supravieţuiască, 
practicând un compromis cotidian cu o istorie care îi depă¬ 
şea. Mitul nu putea să reziste la nesfârşit, în toată splen¬ 
doarea lui, unor priviri mai atente şi mai puţin dispuse 
la complezenţă ideologică. Regimul de la Vichy a fost pus 
sub reflector pentru a se constata că nu a apărut doar ca 
expresie a unei plieri — fie necesară, fie condamnabilă — 
la exigenţele inamicului, ci şi, nu în mică măsură, ca mate¬ 
rializare a unor orientări ideologice, mentalităţi şi atitu¬ 
dini cât se poate de franceze. Numeroase persoane au 
colaborat nu neapărat fiindcă nu au avut încotro, ci fiindcă 
împărtăşeau un crez politic asemănător cu al ocupantului 
(antidemocratism, anticomunism, antisemitism...). A exis¬ 
tat o Franţă „colaboraţionistă" tot aşa cum a existat o Franţă 
„rezistentă", prelungindu-se în anii de război vechea divi¬ 
zare şi vechiul conflict dintre „cele două Franţe". A fost, 
de fapt, în Europa ocupată de germani, singura „colabo¬ 
rare" de asemenea proporţii, implicând structurile „legi¬ 
time", sau „aparent legitime", ale statului. Cu geniul lor 
în a oferi soluţii exemplare, francezii au excelat la ambele 
capitole: colaboraţionism şi rezistenţă! (în genere, tre¬ 
buie spus că rezistenţele sunt „amplificate", inclusiv şi 
mai ales în contextul celui de-al Doilea Război Mondial.) 

Problema este unde se află dreapta măsură. Şi, cum 
aceasta este greu de apreciat, în istorie ca şi în politică, 
alunecarea dinspre merite spre responsabilităţi nu putea 

să nu se producă. Publicată în 1973, cartea istoricului ame¬ 
rican Robert Paxton, La France de Vichy, a marcat înce¬ 
putul acestui proces, prin despărţirea de interpretările 
„eroizante“. An după an, vinovăţiile au concentrat în tot 
mai mare măsură atenţia, desigur şi fiindcă se vorbise mai 
puţin despre ele. Franţois Mitterrand a refuzat să accepte 
legitimitatea regimului de la Vichy, aşadar vina Franţei. 
Succesorul său, Jacques Chirac, a întreprins şi acest ultim 
pas. Persecuţiile antisemite s-au aflat în ultima vreme în 
centrul dezbaterii, şi nu numai persecuţiile în sine, dar 
şi insuficienta reacţie a societăţii franceze în apărarea 
evreilor persecutaţi. în 1997, Biserica catolică şi-a cerut 
oficial scuze în acest sens (chiar dacă unii episcopi şi 
numeroşi preoţi i-au ajutat efectiv pe evrei). Procesul des¬ 
chis în toamna aceluiaşi an împotriva lui Maurice Papon, 
acuzat de complicitate la deportarea evreilor din Bor¬ 
deaux, a readus în cea mai stringentă actualitate o istorie 
veche de peste cincizeci de ani. S-a evocat în marginea 
procesului şi rolul jucat de acelaşi Papon, două decenii 
mai târziu, ca prefect de poliţie al Parisului în vremea 
generalului de Gaulle şi a războiului din Algeria. Perse¬ 
cutorul evreilor este considerat responsabil de reprimarea 
sângeroasă a manifestaţiilor de protest algeriene din 17 
octombrie 1961. Ar fi fost, după unele aprecieri, aproape 
300 de morţi: neştiută, până astăzi, reeditare a nopţii 
Sfântului Bartolomeu! Iată o punere sub acuzare nu numai 
a unui funcţionar de la Vichy şi a regimului pe care l-a 
servit, ci a unor structuri, atitudini şi practici politice cu 
semnificaţii mai largi, susceptibile să afecteze Franţa în 
genere sau o anume idee despre Franţa. Sunt în discuţie 
elita politică şi intelectuală, instituţiile statului, reacţiile 
antisemite şi xenofobe... Necesară introspecţie critică, 
sau culpabilizare globală nejustificată şi generatoare de 

incertitudini periculoase? Amintirile războiului şi judecă¬ 
ţile asupra perioadei respective continuă să-i dividă pe 
francezi, de fapt să scoată în evidenţă vechi linii de frac¬ 
tură, mereu prezente în societatea franceză. 

Statele Unite au cu siguranţă mult mai puţine probleme 
de conştiinţă legate de acest război. Au procedat aşa cum 
trebuiau să procedeze. S-a dezvoltat printre compatrioţii 
săi, mărturiseşte Robert Paxton, „un sentiment de auto- 
satisfacţie şi de glorie naţională". 29 Tentaţia mesianică, 
atât de prezentă în cultura americană, îşi spune şi în această 
privinţă cuvântul. America nu greşeşte, iar valorile pro¬ 
movate de ea sunt universale (mai târziu, războiul din 
Vietnam avea să dovedească limitele şi chiar primejdiile 
unei asemenea concepţii; a fost războiul unei mari neîn¬ 
ţelegeri, dată fiind neaderarea vietnamezilor la modelul 
american care le era oferit). Nu încape îndoială că decizia 
de a intra în război pe teatrul european în sprijinul demo¬ 
craţiilor copleşite de ofensiva nazistă a însemnat un act 
istoric, căruia trebuie să i se recunoască grandoarea. Mai 
contestabilă a fost atitudinea prea binevoitoare faţă de Stalin 
şi de obiectivele Moscovei. Şi mai contestabil încă — şi 
cu totul insuficient asumat de conştiinţa americană — a 
fost tratamentul rezervat populaţiilor civile ale puterilor 
inamice. Bombele atomice aruncate la Hiroshima şi Naga- 
saki au avut, poate, o justificare militară. Dar Justifi¬ 
cările" militare i-au scutit pe alţii de acuzaţia de crime 
de război? 

De altfel, bombardamentele „clasice" s-au dovedit nu 
mai puţin nimicitoare. Faţă de aproximativ 80 000 de 
morţi la Hiroshima şi 40 000 laNagasaki, s-au înregistrat 
83 000 de victime în urma bombardării capitalei japoneze 


29 Robert Paxton, „Quelques zones d’ombre dans la bonne con- 
science des Etats-Unis", în Les Echos de la memoire, pp. 117-118. 

la 9 şi 10 martie 1945 şi circa 40 000 la Dresda, în zilele 
de 13-14 februarie 1945. Acest dinurmă bombardament, 
una dintre cele mai ucigătoare lovituri ale celui de-al Doi¬ 
lea Război Mondial, se înscrie într-o lungă suită de raiduri 
similare ale forţelor anglo-americane menite să demo¬ 
ralizeze Germania şi pe aliaţii săi. Au fost vizate, pe lângă 
obiective militare şi strategice, marile concentrări de 
populaţie, centrele urbane, cu alte cuvinte, în mod nemij¬ 
locit şi deliberat, populaţia civilă (bombardarea Bucureş- 
tiului la 4 aprilie 1944 s-a înscris în această tactică). în 
total, bombardarea oraşelor s-a soldat cu un număr apreciat 
la vreo 500 000 de morţi în Germania şi la 900 000 în Japo¬ 
nia. 30 Astăzi, o asemenea înţelegere a războiului a deve¬ 
nit intolerabilă, şi s-a văzut, cu ocazia conflictelor recente 
din Golf, Iugoslavia, Afganistan şi Irak, pe de o parte 
grija de marcare cât mai sigură a obiectivelor strategice, 
pe de altă parte sentimentul de revoltă, respectiv de vino¬ 
văţie, sau cel puţin de jenă, stârnit de disfuncţionalităţile 
care au pricinuit totuşi victime în rândul populaţiei civile. 
Oricum, moralmente nu mai este de conceput a lovi din 
plin şi a ucide oameni nevinovaţi, inclusiv mii de copii, 
numai pentru a demoraliza adversarul (oricât ar fi el de 
vinovat şi oricât de dreaptă ar fi cauza apărată). Asupra 
acestor responsabilităţi, dezbaterea în Statele Unite este 
limitată şi redusă, în genere, atât cât este, la problema 
legitimităţii folosirii armelor atomice. Cum se vede, un 
discurs divergent faţă de accentul pus de germani asupra 
victimelor civile şi suferinţelor îndurate de populaţie. Prin 


30 Cu privire la dosarul bombardamentelor: Patrick Facon, Le 
Bombardement strategique, Edition du Rocher, Monaco, 1995, 
precum şi Jorg Friedrich, Der Brand', versiune franceză: L ’lncen- 

discursul triumfal asupra celui de-al Doilea Război Mon¬ 
dial, se justifică universalitatea valorilor americane şi rolul 
mondial al Americii. 

Japonia are, la rândul ei, o viziune particulară asupra 
perioadei în discuţie. Stat „agresor", apare în acelaşi timp 
şi ca „victimă", ca victimă extrem de simbolică„prin cele 
două oraşe-martir: Hiroshima şi Nagasaki. Este totodată 
singura putere învinsă care a păstrat elemente efective 
de continuitate între vechiul regim, vinovat de război, şi 
sistemul democratic construit sub supraveghere ameri¬ 
cană, după înfrângere. Soarta împăratului Hirohito a fost 
cu totul alta decât a lui Hitler şi Mussolini; el a rămas 
neclintit în demnitatea sa imperială, chiar dacă a pierdut 
puterea efectivă, iar imposibilitatea unei dezbateri reale 
în jurul responsabilităţilor sale a creat de la bun început 
un blocaj. Nu lipsit de semnificaţie în sensul aceleiaşi con¬ 
tinuităţi este şi faptul că unul dintre principalii miniştri 
ai cabinetului de război a devenit în 1957 prim-ministru. 
Justificări, lipsite de complexe, ale politicii japoneze de 
până la 1945 s-au făcut auzite, venind chiar din partea 
unor personalităţi politice, inclusiv membri ai guvernului. 
S-a justificat astfel anexarea Coreii în 1910, s-au negat 
masacrele din China, considerate pure ficţiuni... Şi, mai 
presus de orice, războiul declanşat de Japonia a fost frec¬ 
vent înfăţişat ca război de eliberare împotriva imperialis¬ 
mului occidental, purtat în numele şi în interesul popoarelor 
Asiei. în fond. Rusia s-a extins până la Pacific, englezii 
şi francezii au ocupat sud-estul continentului asiatic, insu¬ 
lele marelui ocean au fost împărţite între ei şi americani, 
de ce ar fi acuzată tocmai Japonia, care este oricum mai 
„la ea acasă"? Acest gen de contraofensivă istorică „dis- 
culpatoare" coexistă cu atitudini ceva mai critice faţă de 
propriul trecut, cu unele recunoaşteri parţiale sau, mai 

recent, chiar cu exprimarea de scuze oficiale pentru bruta¬ 
litatea intervenţiilor în Coreea şi China. Cert este că, în 
comparaţie cu Germania, aflată într-o poziţie similară, 
Japonia a cedat mult mai puţin şi mult mai încet în ce 
priveşte asumarea responsabilităţilor. Discursul său, deloc 
umil, despre rolul avut în război lasă să se întrevadă, în 
ciuda înfrângerii şi a efectivelor reorientări politice, con¬ 
ştiinţa poziţiei importante pe care Japonia o ocupă în Extre¬ 
mul Orient şi în lume. Este imaginea despre sine a unei 
naţiuni convinse că are o menire istorică mai înaltă decât 
aceea de auxiliar îndepărtat al democraţiilor occidentale. 

în ce priveşte România, aspectul particular îl reprezintă 
purtarea a două războaie succesive şi contradictorii în 
cadrul aceluiaşi conflict: mai întâi alături de Germania 
împotriva Uniunii Sovietice, apoi alături de Uniunea Sovie¬ 
tică (şi de aliaţii ei) împotriva Germaniei. Prima fază a 
fost iniţial condamnată vehement de responsabilii poli¬ 
tici şi de istoricii comunişti, iar cea de a doua puternic 
valorizată, în sensul eliberării ţării de către armata sovie¬ 
tică şi al frăţiei de arme româno-sovietice. Alunecarea 
naţionalistă a comunismului în vremea lui Ceauşescu a 
dus la sensibile mutări de accent. S-a pus treptat o anume 
surdină în judecarea regimului Antonescu şi a războiului 
antisovietic, după cum s-a estompat şi rolul eliberator al 
Armatei Roşii, funcţia eliberatoare revenind pe de-a-ntre- 
gul Partidului Comunist Român. După 1989, prăbuşirea 
comunismului şi a ideologiei sale a permis reabilitarea 
până la capăt a lui Antonescu şi a primilor ani de război; 
evident, nu există un acord unanim, dar interpretarea larg 
împărtăşită de istoricii perioadei şi de opinia publică este 
aceea a unui război justificat, pentru eliberarea Basarabiei 
şi Bucovinei şi pentru înlăturarea pericolului din Răsărit. 
Interesant că nu mai puţin justificată rămâne şi partea a 

doua a războiului, meritul răsturnării situaţiei deplasân- 
du-se dinspre comunişti spre regele Mihai şi spre partidele 
istorice. Se pare că, pentru majoritatea românilor, România 
a procedat bine la 1941 intrând în război alături de Germa¬ 
nia şi a procedat la fel de bine la 1944 întorcând armele 
împotriva Germaniei. în consecinţă, regimul Antonescu 
pare justificat în condiţiile epocii, justificată de asemenea 
şi răsturnarea regimului Antonescu. Chiar măsurile anti¬ 
semite au fost judecate cu oarecare înţelegere (pe motiv 
că nu s-a mers atât de departe ca în Germania sau în terito¬ 
riile controlate direct de germani). Dat fiind că schimba¬ 
rea de front la 23 august 1944 ar fi contribuit la scurtarea 
războiului (un calcul „precis“, curios model de „analiză“ 
contrafactuală, ne spune chiar cu cât: cu 200 de zile), româ¬ 
nii se socotesc nedreptăţiţi că au fost consideraţi la sfâr¬ 
şitul conflictului învinşi, şi nu învingători (deşi luptaseră 
împreună cu Germania timp de 38 de luni, iar împotriva 
ei 8 luni şi jumătate). 

S-ar putea spune că, până la urmă, românii au conşti¬ 
inţa chiar mai împăcată decât japonezii sau americanii. 
Ne aflăm în faţa unei carenţe îngrijorătoare a spiritului auto¬ 
critic, constatare care priveşte nu numai al Doilea Război 
Mondial, ci întreaga problematică a istoriei şi actualităţii 
româneşti. Schema de gândire este simplă: românii au avut 
întotdeauna dreptate şi, cum lucrurile, evident, nu merg 
întotdeauna bine, vina înseamnă că aparţine „celorlalţi 14 
(ruşi, germani, americani, unguri, evrei... şi aşa mai de¬ 
parte, în funcţie de contextul istoric sau politic). Această 
mentalitate de victimă a istoriei este o maladie gravă a 
spiritului public, pe cale totuşi de a se atenua în vremea 
din urmă. Românii învaţă încetul cu încetul că n-au avut 
întotdeauna dreptate, sau că există şi o dreptate a celorlalţi. 
Antonescu — deşi, ca patriot şi anticomunist, are încă 

destui susţinători — pierde teren, în condiţiile afirmării 
normelor democratice şi condamnării practicilor rasiste. 

Al doilea mare beneficiar al conflictului mondial (dacă 
nu chiar primul!), alături de democraţiile occidentale, a 
fost comunismul. Paradoxală alăturare, dar care defineşte 
mai corect decât o fac discursurile politice sau manualele 
sensul şi efectele celui de-al Doilea Război Mondial. Acesta 
nu a fost exclusiv o confruntare între democraţie şi tota¬ 
litarism, ci, în fapt, un război al democraţiilor aliate cu 
un anume totalitarism împotriva altei forme de totalita¬ 
rism. De aceea, nici principiile nu au fost atât de clare 
pe cât ar fi trebuit să fie, nici rezultatul atât de pur pe cât 
s-a dorit şi s-a proclamat. Războiul a fost câştigat pe jumă¬ 
tate de democraţii, dar şi pierdut pe jumătate. Europa 
central-răsăriteanâ, eliberată de ocupaţia germană, a intrat 
sub dominaţia comunismului sovietic, cu acordul tacit al 
democraţiilor occidentale. O mare victorie a Occidentului, 
contrabalansată printr-un eşec de proporţii. 

Cert este că războiul a legitimat pe deplin comunismul 
(ţinut până atunci într-un fel de carantină). Angajat, lao¬ 
laltă cu democraţiile, împotriva unui totalitarism cinic şi 
criminal, comunismul şi-a asigurat, în dezacord total cu 
profilul său real, o aură de democratism. Mai mult chiar, 
contribuţia sa la înfrângerea forţelor Răului nu a fost una 
oarecare, ci o contribuţie decisivă, la prima vedere mai 
importantă chiar, oricum mai „masivă“, decât a democra¬ 
ţiilor occidentale. La sfârşitul războiului, pierderile în 
oameni ale Statelor Unite se cifrau la 300 000, ale Marii 
Britanii la 390 000, în timp ce Uniunea Sovietică avansa 
un total de pierderi militare şi civile de 20 de milioane, 
în mare măsură, războiul fusese un război sovietic, câş¬ 
tigat de Armata Roşie, război în care Aliaţii se angajaseră 
reticent şi prudent (întârziind, de pildă, deschiderea, insis- 

tent solicitată de Stalin, a celui de-al doilea front în Vest). 
O epopee tragică, eroică şi triumfală, neîntunecată de nici 
cea mai mică umbră, aşa s-a prezentat timp de decenii 
imaginea sovietică a „Marelui Război pentru Apărarea 
Patriei". Viziune care, evident, legitima imperiul sovietic 
şi cuceririle sale (ţările „eliberate"), constituind în plus, 
prin argumentul invincibilităţii Armatei Roşii, un aver¬ 
tisment adresat adversarilor „imperialişti". 

Odată cu prăbuşirea sistemului comunist, au ieşit la 
lumină fapte, nu necunoscute, dar unele neştiute în toată 
amploarea lor şi acoperite până atunci de istoria oficială. 
Reacţia anticomunistă în spaţiul ex-sovietic implică o rescri- 
ere radicală a istoriei contemporane, inclusiv a perioadei 
războiului, şi aşezarea într-o nouă perspectivă a conexi¬ 
unilor dintre totalitarismele de „dreapta" şi de „stânga" 
în ceea ce priveşte fenomenul represiv. S-a avansat — 
din mediile ruseşti anticomuniste — cifra de 60 de mili¬ 
oane de victime pentru intervalul cuprins între revoluţia 
din 1917 şi moartea lui Stalin în 1953, cu precizarea că 
nici anii războiului, plasaţi oficial sub semnul solidarităţii 
naţionale, nu au fost mai „blânzi" faţă de „duşmanul" din 
interior. O estimare occidentală recentă reţine „doar" 20 
de milioane. Un caz aparte îl reprezintă masacrul din pădu¬ 
rea Katin. Mii de ofiţeri polonezi, aflaţi în prizonierat so¬ 
vietic, au fost executaţi în acest loc, iar vina a fost aruncată 
de sovietici asupra naziştilor. Abia în 1990 oficialităţile 
ruse au făcut un prim pas spre asumarea responsabilităţii 
(de altfel, incontestabile) a acestui măcel. Se adaugă ches¬ 
tiunea deportărilor unor populaţii întregi, acuzate de 
colaborare cu inamicul, sute şi sute de mii de tătari din 
Crimeea, ceceni, germani de pe Volga... Nici responsa¬ 
bilitatea sovietică în declanşarea războiului nu mai poate 
fi ocolită. între 1939 şi 1941, Stalin nu a mers împotriva 

lui Hitler, ci alături de el, ocupând zona care i-a revenit 
în urma împărţirii Europei: jumătate din Polonia, ţările 
baltice. Basarabia şi nordul Bucovinei... Ceea ce s-a 
petrecut în 1944-1945 şi în anii următori, în condiţiile 
înaintării Armatei Roşii spre inima Europei, a fost încă 
şi mai grav, denaturând complet principiile democratice 
proclamate de Aliaţi. Un episod despre care aproape nu 
se vorbeşte este alungarea unui număr de 11 milioane de 
germani din teritoriile care au revenit Poloniei şi din 
Cehoslovacia. A fost cea mai amplă acţiune de purificare 
etnică pe care a cunoscut-o istoria europeană. Subiect în 
genere evitat, dat fiind că actualele frontiere sunt accep¬ 
tate de toate părţile; sacrificată este însă din nou istoria, 
dependentă — ca întotdeauna — de ceea ce interesele 
actuale vor sau nu să reţină din ea. 

Nu numai comunismul sovietic a beneficiat, timp de 
decenii, de titlurile de glorie câştigate în război, ci comu¬ 
nismul în genere, îndeosebi prin rolul excepţional pe care 
l-au avut comuniştii în mişcările de rezistenţă, din Franţa 
până în Iugoslavia. în toamna anului 1939, Partidul Comu¬ 
nist Francez a fost interzis, consecinţă a încheierii pactului 
germano-sovietic şi a însuşirii de către comuniştii fran¬ 
cezi a directivelor primite de la Moscova. într-o ţară aflată 
în război cu Germania, vasalii Moscovei susţineau, în 
fond, o atitudine favorabilă Germaniei. Aşa încât, despre 
un rol efectiv al partidului comunist în rezistenţă nu se 
poate vorbi decât începând din 1941, odată cu atacul ger¬ 
man împotriva Uniunii Sovietice. Dar, din acest moment, 
comuniştii, cu capacitatea lor de organizare şi mobilizare, 
au devenit factorul cel mai dinamic şi mai important al 
rezistenţei interne (rezistenţa externă fiind iniţiată încă 
din iunie 1940, de la Londra, de generalul de Gaulle). Rezis¬ 
tenţa franceză a fost, aşadar, în bună măsură, o rezistenţă 

comunistă, iar comuniştii nu au ezitat să-şi facă din aceasta 
un merit istoric de neşters. Ei au dat cele mai multe jertfe 
în lupta pentru eliberarea Franţei! S-au autointitulat, cu 
mândrie, le parti des fusilles, „partidul împuşcaţilor". 
Astăzi, Partidul Comunist Francez e singurul partid comu¬ 
nist important din Europa care nu a renunţat la numele 
său şi care continuă să arboreze simbolul tradiţional: secera 
şi ciocanul. El nu are nimic de-a face cu milioanele de 
morţi din Rusia, din China sau din Cambodgia. Morţii 
sunt ai lui, căzuţi pentru Franţa! Chiar dacă pot fi invocate 
şi alte momente istorice fondatoare care explică vitalitatea 
comunismului francez (Comuna din Paris, Frontul Popular 
din 1936...), cea mai semnificativă doză de legitimitate 
i-o conferă rolul de necontestat pe care l-a avut în înfrun¬ 
tarea cu nazismul şi cu regimul de la Vichy (imagine eroică 
pe cale de a-şi pierde din strălucire, odată cu recentul 
declin politic al partidului; declin care nu exclude şi o rela¬ 
tivă vitalitate, aceasta din urmă hrănindu-se în bună mă¬ 
sură din istorie, din memoria colectivă a unor categorii 
de francezi). 

Este interesant de observat cum deteriorarea treptată 
a imaginii comunismului şi a Uniunii Sovietice, şi în cele 
din urmă prăbuşirea sistemului, au dus la deplasări consi¬ 
derabile de accent în percepţia opiniei publice occidentale 
asupra contribuţiilor decisive la victoria împotriva nazis¬ 
mului. La întrebarea „care naţiune a contribuit cel mai 
mult la înfrângerea Germaniei în 1945“, 57% dintre fran¬ 
cezi răspundeau în 1945: „Uniunea Sovietică"; doar 20% 
acordau primul loc Statelor Unite. în 1994, Uniunea Sovie¬ 
tică scade la 25%, în timp ce Statele Unite cresc la 49%. 
Tendinţa se menţine şi chiar se accentuează, cu 58% dintre 
opţiuni în favoarea Statelor Unite şi doar 20% pentru 
Uniunea Sovietică în 2004, o răsturnare completă faţă de 

momentul 1945 (anchetă publicată în Le Figaro, 5-6 
iunie 2004). 

Valorizarea stângii şi devalorizarea dreptei se numără, 
de asemenea, printre efectele cele mai caracteristice ale 
războiului. Totalitarismele discreditate (cu excepţia, aşadar, 
a comunismului) au fost repede catalogate de „extremă 
dreaptă 11 , sintagmă a cărei fixare a fost mult uşurată de 
primatul intelectual al stângii în Europa postbelică. Cu 
alte cuvinte, o ideologie de dreapta, împinsă încă mai spre 
dreapta, ar fi susceptibilă de a genera fenomene precum 
fascismul sau nazismul. Instalate la stânga, socialismul 
şi, mai ales, comunismul nu au nimic de-a face cu aşa ceva. 
Pentru a deveni fascist, un liberal are o cale mult mai scurtă 
de parcurs decât, să spunem, un socialist! O asemenea 
interpretare este complet falsă, chiar dacă s-a impus în 
conştiinţe, şi nu vedem cum ar putea fi „extirpată 11 . Se 
considera Hitler de „extremă dreaptă 11 ? Partidul său s-a 
numit totuşi „naţional -socialist 11 . Mussolini a fost şi el 
în tinereţe socialist, nu liberal sau conservator. Printre 
personalităţile de la Vichy, s-au numărat, de asemenea, 
nu puţini oameni politici proveniţi din rândurile stângii 
(inclusiv Pierre Laval care şi-a început cariera ca socia¬ 
list). Dimensiunea socială şi comunitară a ideologiilor zise 
de extremă dreaptă le apropie mai mult de unele valori 
de stânga. După cum alte trăsături — naţionalismul, ideea 
unui stat puternic — le apropie de valori tradiţionale ale 
dreptei, deşi, şi în această privinţă, comparaţia cu comu¬ 
nismul şi îndeosebi cu naţional-comunismul este cât se 
poate de legitimă. Dimensiunea milenaristă a fenomenelor 
politice respective: o lume nouă, un om nou, conferă, de 
asemenea, un spirit comun celor trei mari ideologii tota¬ 
litare: nazismul, fascismul şi comunismul. Nu vreau să 

întorc lucrurile şi să afirm că extrema dreaptă ar fi mai 
degrabă o extremă stângă! Nicidecum. Dar vreau să spun 
că linia orizontală, pe care de regulă se dispun ideologiile 
de la extrema stângă la extrema dreaptă, nu este o figură 
reală, ci mitologică şi, în tot cazul, neadecvată marilor 
confruntări ale secolului al XX-lea. Axele totalitârism -de¬ 
mocraţie sau colectivism-individualism (cu toate com¬ 
binaţiile şi nuanţele intermediare) sunt, cu siguranţă, mai 
caracteristice decupajelor politice contemporane. Dacă se 
văd, şi nu pot să nu se vadă, destule asemănări între comu¬ 
nism şi celelalte totalitarisme, nu este fiindcă „extremele 
se ating“ (sintagmă pe cât de comună, pe atât de lipsită 
de sens), ci fiindcă toate acestea nu se află la extreme 
opuse, ci în zone apropiate. încă o dată, cuvintele ne pot 
minţi; iar un cuvânt face deseori mai mult decât un întreg 
discurs istoric. 

Privirea dinspre stânga asupra totalitarismelor a con¬ 
dus la cel puţin două deformări majore. Mai întâi, sim¬ 
plificarea drastică şi „generoasa" aplicare a termenului 
„fascist". în fapt, chiar dacă „fascismele" au un aer de 
familie (dar un aer de familie au şi toate totalitarismele 
laolaltă), deosebirile dintre ele nu sunt nesemnificative. 
Oricât de antipatic ar fi regimul mussolinian („fascismul" 
în sensul său originar) din actuala perspectivă democra¬ 
tică, nu este corect să-l confundăm cu nazismul, măcar 
pentru faptul că la origine nu a fost antisemit (abia mai 
târziu, începând din 1938, s-a aliniat şi în această privinţă 
Germaniei naziste), dar, în genere, ţinând seama, în toate 
privinţele, de caracterul său mai „decontractat". Disocieri 
similare ar trebui făcute şi cu privire la alte formaţiuni poli¬ 
tice şi programe ale dreptei naţionaliste, în funcţie de pro¬ 
filul fiecăreia. Pe de altă parte, comunismul a rămas să 

fie cântărit cu măsuri diferite, punându-se în evidenţă 
generozitatea proiectului, substanţa sa umanistă, chiar 
atunci când faptele ofereau un cu totul alt spectacol. Comu¬ 
niştii francezi sau foştii comunişti italieni pot ajunge astăzi 
la guvernare fără a provoca mari frământări de conştiinţă 
în opinia publică, în schimb asocierea la putere a „mişcării 
sociale italiene" (descendentă, în registru moderat, a fas¬ 
cismului antebelic, el însuşi mai puţin radical decât nazis¬ 
mul) a stârnit nenumărate nelinişti şi proteste, după cum 
în Franţa Frontul Naţional este practic exclus din jocul 
politic, dreapta neacceptând să colaboreze cu el (atitudine, 
de altfel, întru totul onorabilă), în timp ce partidul comu¬ 
nist, pe deplin integrat în jocul politic, întăreşte rândurile 
stângii, şi astfel o stângă minoritară a ajuns uneori la putere, 
împingând în opoziţie o dreaptă majoritară. 

Preocupată să combată fascismul, stânga nu s-a grăbit 
să denunţe ororile comunismului, oricum nu a făcut-o în 
măsura în care ar fi fost decent să o facă, în acord cu pro- 
priile-i convingeri democratice. Tratarea prea severă a 
comunismului risca să dea apă la moară dreptei şi extre¬ 
mei drepte. în prezent, se conturează o modificare de tactică, 
generată de eşecul experimentului comunist, ca şi de teme¬ 
rea recuperării şi Exploatării la dreapta (evident, împotriva 
valorilor de stânga) a unor fărădelegi care nu mai pot fi 
negate, nici minimalizate. Aşa încât, stânga oferă acum 
propriul său bilanţ — deloc favorabil în ansamblu — al 
experimentului comunist (responsabil, potrivit unor inves¬ 
tigaţii recente, de exterminarea a aproape 100 de milioane 
de oameni). Distincţia comunism-nazism nu şi-a pierdut 
însă întru totul funcţionalitatea. Crimele comuniste, oricât 
ar fi de grave, şi la orice număr s-ar ridica, sunt consi¬ 
derate totuşi, de autorii de stânga, ceva mai puţin grave 

decât crimele naziste (cu argumente asupra cărora nu are 
rost să ne mai oprim, fiindcă nu istoria reală conduce 
jocul, ci ideologia). 31 

în sfârşit, al Doilea Război Mondial a înscris o pagină 
tragică în istoria evreilor. Nimic mai firesc, în acest sens, 
decât „ne-uitarea“. Ceea ce mă preocupă însă acum este 
exclusiv funcţia politică a discursului istoric. Din acest 
punct de vedere, puternica actualizare a holocaustului şi 
a vinovăţiilor respective (de departe aspectul cel mai me- 
diatizat în prezent al perioadei) oferă, în competiţia poli¬ 
tică, un atu evreilor din întreaga lume, ca şi Statului Israel. 
Radicalizarea discursului despre anii războiului şi îndeo¬ 
sebi insistenţa asupra culpabilităţilor nu pot fi separate 
de un proces în curs de radicalizare ideologică şi religi¬ 
oasă, prin afirmarea tot mai apăsată, în unele medii, a 
specificităţii evreieşti. Acest proces, de altfel relativ, care 
întâmpină şi rezistenţe, a condus la înclinarea, limitată dar 
efectivă, a balanţei în favoarea elementelor tradiţionaliste 
şi puţin dispuse la compromis. Cert este că evreii înţeleg 
să-şi facă auzită vocea, mai distinct şi mai apăsat, şi, în 
astfel de situaţii, un plus de dinamism politic dinamizează 
inevitabil şi istoria. Se adaugă şi dificultăţile problemei 
palestiniene. Pe cât de incontestabil pentru imaginea 


31 Denunţarea dinspre stânga a crimelor comuniste şi-a aflat 
expresia recentă în masivul volum Le Livre noir du communisme: 
crimes, terreurs, repressions (autori: Stephane Courtois, Nicolas 
Werth, Jean-Louis Panne, Andrzej Packowski, Karel Bartosek şi 
Jean-Louis Margolin), Robert Laffont, Paris, 1997 {cf. ediţia româ¬ 
nească: Cartea neagră a comunismului, Humanitas, Bucureşti, 
1997). A se vedea şi dosarul publicat în jurul acestei cărţi de revista 
L 'Express, în numărul din 6-12 noiembrie 1997, pp. 44-58. La scurt 
timp, o altă lucrare colectivă, Le Siecle des communismes. Paris, 
2000, îşi propune însă să reabiliteze dimensiunea democratică a 
proiectului comunist. 

evreilor este argumentul celui de-al Doilea Război Mondial 
(unde nu au cum să apară altfel decât ca victime inocente, 
în timp ce toţi ceilalţi au destule să-şi reproşeze), pe atât 
de contestată este politica actuală a Israelului în Orientul 
Apropiat. Actualizarea unei imagini valorizante are şi func¬ 
ţia de a estompa imagini prezente mai puţin favorabile. 

în chip paradoxal, al Doilea Război Mondial poate fi 
folosit totuşi şi împotriva evreilor. Manifestarea cea mai 
caracteristică a acestei orientări o constituie tratarea „revi¬ 
zionistă" a evenimentelor. Autorii „revizionişti" nu neagă 
antisemitismul nazist, nici lagărele de concentrare, nici 
faptul că mulţi oameni au pierit în aceste lagăre (dar sim¬ 
ţitor mai puţini, în opinia lor, decât exprimă cifrele ofi¬ 
ciale). Ei neagă însă existenţa unui proiect de exterminare, 
a unei exterminări voite şi desfăşurate sistematic şi, cu 
deosebire, a camerelor de gazare. Substanţa ideologică 
a unei asemenea reelaborări nu poate fi ocolită. Mai întâi, 
represiunea nazistă îşi pierde caracterul excepţional, 
atrocităţile comise în vremea războiului, de toate părţile 
în conflict, fiind aşezate cam pe acelaşi plan. Apoi, atât 
democraţiile occidentale, cât şi propaganda evreiască în 
particular sunt acuzate că au minţit în această privinţă 
(începând cu procesul de la Niimberg). 

Nu am făcut decât să examinez foarte sumar un fasci¬ 
cul de interpretări privitoare la cel de-al Doilea Război Mon¬ 
dial. Se înţelege că tabloul este incomparabil mai amplu, 
mai divers şi mai nuanţat. O tratare detaliată ar fi pus în 
lumină nenumărate linii ale unui nesfârşit spectru isto¬ 
riografie şi ideologic. Dar chiar o privire rapidă ne dove¬ 
deşte că, în plan mental, războiul încă nu s-a terminat. 
Orice am spune despre el ne situează automat într-o zonă 
sau alta a ideologiilor şi a confruntărilor politice actuale. 
De aceea, trebuie să fim conştienţi de faptul că orice „ade¬ 
văr absolut" care ni se inoculează cu privire la acest război 

reprezintă (indiferent de gradul de adevăr efectiv pe care 
îl conţine) şi o tentativă de manipulare politică. 


Europa 

Dar cum rămâne cu istoria Europei? Treptat, construc¬ 
ţia politică europeană prinde contur. Potrivit regulii deja 
verificate, istoria trebuie să răspundă la noile „comenzi 14 . 
Doar că aceste comenzi nu mai sunt simple, ca în cazul 
istoriei naţionale. Ele sunt multiple şi, într-o anume măsură, 
contradictorii. 

Europa înseamnă întregul continent, înseamnă şi spaţiul 
cu frontiere încă incerte al Uniunii Europene, înseamnă 
şi naţiunile care, cel puţin deocamdată, nu sunt abandonate, 
înseamnă totodată minorităţile, regiunile, ca şi tradiţiile 
locale pe cale de a fi recuperate. Apărând drepturile isto¬ 
riei şi ţinând seama de funcţia ei identitară, putem consi¬ 
dera că, pentru a exista cu adevărat, Europa ar avea nevoie 
nu numai de structuri economice şi politice adecvate, ci 
şi de o istorie, care să însemne mai mult decât o adunare 
de istorii particulare. Cu alte cuvinte. Europa ar trebui 
să se clădească pe mituri fondatoare şi pe valori istorice 
împărtăşite. Deziderat legitim, dar în ce măsură totuşi 
realizabil? Cum să echilibrezi atâtea istorii şi atâtea tradiţii 
adesea divergente? Inventarea unei adevărate istorii euro¬ 
pene, în care toţi europenii să se regăsească şi care să nu 
frustreze pe nimeni se anunţă a fi o întreprindere chiar 
mai grea decât construcţia însăşi a Europei. 

Dar dacă istoria nu mai are astăzi rolul pe care l-a avut 
în urmă cu un secol sau două? Este o întrebare la care 
voi încerca să răspund câteva pagini mai încolo. Dacă 
rolul istoriei este într-adevăr diminuat, s-ar putea ca 
Europa să se facă şi fără istorie sau cu mai puţină istorie! 

Atâta istorie cât va fi se va adapta cu siguranţă prezen¬ 
tului. Ce conferă Europei unitate sau, cel puţin, un aer 
de familie? Pe la 1900, această întrebare ar fi primit un 
întreit răspuns: rasa albă (Europa prezentând o unitate 
„rasială 11 pe care nici un alt continent nu o are), fondul cul¬ 
tural comun, în principal moştenirea greco-romană, şi o 
religie comună, creştinismul (continentul cel mai unitar 
din punct de vedere religios, în ciuda disensiunilor interne 
dintre catolici, protestanţi şi ortodocşi). 

O asemenea definire a Europei nu mai e astăzi posi¬ 
bilă, nu mai e dorită, în orice caz. „Rasa“ e un concept 
compromis. Ar fi „politic incorect 11 să spunem că euro¬ 
penii sunt albi (şi nici nu mai sunt astăzi cu toţii). Rădăci¬ 
nile culturale contează, desigur, dar ele rămân tot mai mult 
în urmă, acoperite de actuala civilizaţie tehnologică şi 
globalizantâ. Cultura clasică însemna încă enorm în seco¬ 
lul al XlX-lea; în prezent, nu mai înseamnă prea mult, 
chiar pentru majoritatea persoanelor cultivate. în multe 
privinţe, Europa a ajuns să fie mai aproape de America 
decât de propriile ei origini. Cât despre creştinism, invo¬ 
carea sa ca marcă identitară europeană nu mai pare conve¬ 
nabilă în Occident. L-am auzit recent, la un colocviu 
organizat de Consiliul Europei pe tema identităţii europene, 
pe însuşi arhiepiscopul de Strasbourg, afirmând că Europa 
nu se rezumă la creştinism. Europa îi cuprinde şi pe evrei 
şi, îndeosebi, pe islamicii din ce în ce mai numeroşi (pre¬ 
zenţi de altfel şi în trecutul continentului: Spania, Balca¬ 
nii...), ca să nu mai vorbim de tot mai larga categorie a 
celor care nu mai practică efectiv nici o religie. Cuvântul 
de ordine este „multiculturalismul 11 . Naţiunile actuale şi 
Europa în ansamblu sunt alcătuite în măsură crescândă 
din indivizi şi grupuri venind dinspre orizonturi culturale 
şi religioase diferite. îi mai poţi vorbi unui francez islamic 

despre „strămoşii noştri gali“ (nos ancetres Ies Gaulois )? 
Nici măcar despre strămoşii europeni! 

într-o Europă unită, dar alcătuită în acelaşi timp din 
mici fragmente, întocmai unui mozaic, istoria se va pre¬ 
zenta probabil într-o manieră „diminuată 11 , fără splendida 
unitate şi forţă a istoriei naţionale. Aceasta pur şi simplu, 
fiindcă proiectul european nu mai are (şi nici nu urmăreşte 
să aibă) fermitatea proiectului naţional. în plus. Europa 
apare tot mai mult ca un contract încheiat „astăzi 11 şi tot 
mai puţin ca o „moştenire 11 . 

Eroii şi evoluţiile istorice se prind în noile interpretări. 
Carol cel Mare are o cotă destul de ridicată: imperiul lui 
corespundea aproape perfect nucleului occidental al Uni¬ 
unii Europene; acum, odată cu extinderea acesteia, riscă 
să-şi mai piardă din semnificaţie. E de urmărit şi reveni¬ 
rea lui Carol Quintul. Istoriografia naţională îl prezentase 
ca pe un învins. în duelul său cu Francisc I, victorios în 
faţa istoriei apărea regele Franţei, exponentul unui stat 
de tip „naţional 11 . Conglomeratul teritorial al lui Carol 
Quintul seamănă însă destul de bine cu actualul proiect 
european: o comunitate politică suplă, înglobând entităţi 
variate şi autonome. Poate că în cele din urmă totuşi, 
Carol Quintul, şi nu Francisc I a câştigat partida! învins 
a fost la vremea sa şi Franz Joseph. Dar şi el parcă revine. 
Imperiul Habsburgic lasă impresia (poate iluzia!) de a fi 
fost, prin mozaicul lui etnic, cultural şi religios, o schiţă 
îndepărtată a Europei. 


Sfârşitul istoriei? 

întrebarea mai generală este însă: ce se va întâmpla 
cu istoria? Istoria îşi pierde treptat din influenţă, evoluţie 
incontestabilă dacă ne raportăm la faza ei de maximă 

afirmare. Secolul al XlX-lea a fost secolul istoriei: pe 
atunci, istoria era „regina“ ştiinţelor sociale. Mai mulţi 
factori au lucrat în favoarea ei. A fost o epocă (cuprinzând 
şi cea mai mare parte a secolului al XX-lea, până la prăbu¬ 
şirea comunismului) extrem de ideologizată, iar ideo¬ 
logiile se justifică în bună măsură prin istorie, de fapt prin 
dublul apel la trecut şi la viitor. Ideea progresului, devenită 
o adevărată religie, impunea, la rându-i, valorizarea şi 
dinamizarea timpului, din vremurile preistorice până la 
civilizaţia supertehnologică de mâine. Dar, mai mult ca 
de orice, istoria a fost stimulată de ideologia naţională 
şi de constituirea statelor-naţiuni. Naţiunile s-au justificat 
în primul rând prin apelul la istorie; secolul al XlX-lea, 
secolul naţionalităţilor, nu avea cum să nu fie şi un secol 
al istoriei. în sfârşit, tot atunci, profesionalizarea dome¬ 
niului şi elaborarea unei istorii aparent „ştiinţifice 11 şi 
„obiective 11 au sporit considerabil încrederea în istorie şi 
în verdictele sale. 

E greu să se mai întrunească atâţia factori favorabili. 
Profesionalizarea istoriei a mers înainte, iar astăzi încăr¬ 
cătura ei ştiinţifică e mai pronunţată ca în urmă cu o sută 
de ani. Dar şi scenariile ei s-au multiplicat, iar relativis¬ 
mul a câştigat teren. Se crede mai puţin în istorie; poate 
fi mai sigură ca acum un secol, dar oamenii au mai puţine 
întrebări să-i pună, iar atunci când i le pun sunt derutaţi 
că primesc prea multe răspunsuri (astăzi, două lucrări-ve- 
detă. Sfârşitul istoriei a lui Francis Fukuyama şi Conflic¬ 
tul civilizaţiilor a lui Samuel Huntington, ne anunţă, cu 
egală autoritate, prima, unificarea planetei, iar cea de-a 
doua, scindarea ei!). Naţiunea este şi ea în defensivă. Cel 
puţin în Occident, discursul naţional al istoriei nu mai 
beneficiază de prestigiu intelectual. Istoria are astăzi multe 
obiective, incomparabil mai multe decât în secolul 

al XlX-lea, dar toate la un loc sunt departe de forţa pe 
care a avut-o cândva istoria naţională. Şi tot în spaţiul occi¬ 
dental asistăm la tocirea ideologiilor, aproape la dispariţia 
lor. Este o lume care trăieşte tot mai mult în prezent. Nu 
mai există mari proiecte, ceea ce afectează imaginarul 
viitorului (unde sunt utopiile de la 1900, pe cine mai inte¬ 
resează cu adevărat cum va fi lumea peste o sută de ani?), 
dar în egală măsură şi preocuparea pentru trecut. 

Interesul pentru istorie se concentrează sensibil asupra 
epocii recente. Contrastul este frapant, inclusiv la nive¬ 
lul profesiunii. La 1900, „istoricul-tip“ era fie medievist, 
fie specialist în Antichitate. De istoria recentă nu se ocupa 
aproape nimeni, părea un domeniu prea puţin sigur şi prea 
politizat. Acum, tot mai mulţi istorici se înghesuie în inter¬ 
valul ultimului secol de istorie, iar Evul Mediu a încetat 
să mai dea tonul. în plus, istoria e tot mai concurată de 
disciplinele sociale ale prezentului, care, neavând cum 
să se limiteze strict la prezent (prezentul nici nu există 
decât ca linie convenţională între trecut şi viitor), se hră¬ 
nesc în bună măsură tot din substanţa ei. S-au înmulţit 
ştiinţe care nici nu existau sau abia existau acum o sută 
şi ceva de ani: sociologia, ştiinţele politice, antropologia 
(se înţelege, antropologia culturală, spre deosebire de 
vechea antropologie, predominant „fizică 11 ; un domeniu 
nu tocmai riguros definit, cu frontiere extensibile, dar cu 
atât mai capabil de a avansa în bună măsură pe vechiul 
teren al istoriei). 

Nu-mi vine să cred că istoria se va sfârşi. Dar s-ar putea 
ca vremurile ei de glorie să fie apuse. Conceptul lui Fuku- 
yama de „sfârşit al istoriei" evocă o lume eliberată de 
tensiuni, ajunsă în stare de echilibru; o asemenea lume, 
neconflictuală şi puţin preocupată de politic, ar manifesta 
probabil un interes scăzut pentru frământările trecutului. 

Suntem însă departe de aşa ceva; doar Occidentul cores¬ 
punde astăzi, parţial, unui asemenea model. Mi se pare 
că un pericol şi mai mare pentru istorie constă în ruptura 
pe care accelerarea însăşi a istoriei (a istoriei reale) este 
pe cale să o producă. în ultimul deceniu, lumea s-a trans¬ 
format mai mult decât poate în întregul secol anterior. 
Ajunge să ne gândim la ce a însemnat globalizarea sau 
intemetul. Şi mişcarea e tot mai rapidă. Peste vreo cinci¬ 
zeci de ani, s-ar putea ca oamenii să trăiască pe „altă pla- 
netă“. Vor avea alt mod de viaţă, alte preocupări, alte 
valori. Istoria a funcţionat într-o lume fluidă, dar fără 
rupturi decisive, cât timp prezentul a fost mereu diferit, 
dar totuşi nu izolat de trecut. Chiar „prăbuşirea Imperiului 
Roman“, oricât de impresionant ar suna această sintagmă, 
a reprezentat o restructurare istorică mult mai înceată şi 
mai limitată decât ceea ce se petrece acum sub ochii noştri. 
O ruptură masivă în sistemul de civilizaţie ar putea crea 
o stare de incomunicabilitate între lumea de mâine şi 
lumea de ieri. Chiar şi aşa, istoria nu ar dispărea, dar şi-ar 
pierde poziţia socială centrală, rămânând în seama unui 
cerc îngust de specialişti sau de amatori de insolit. 

Nu este o previziune, ci doar un scenariu! 


Adevăr? Ficţiune? 

Sau, pur şi simplu, Istorie? 

„— Nu pot crede cele ce-mi spuneţi. Ce va zice istoria? 

— Istoria va spune minciuni, ca întotdeauna." 

Acest schimb de replici din Discipolul diavolului, 
piesa lui George Bemard Shaw, nu lasă istoriei prea multe 
şanse de a se întâlni cu adevărul. 

Să aibă dreptate paradoxalul irlandez? La limită, are, 
fără îndoială. Prea multe interese se susţin prin istorie, 

pentru ca tentaţia minciunii sau, exprimându-ne mai puţin 
abrupt, a deformărilor, brutale ori subtile, să nu se mani¬ 
feste. Istoria mai şi minte. 

Vocaţia ei este totuşi adevărul. Orice istoric demn de 
acest nume caută adevărul, şi orice persoană interesată 
de istorie doreşte de asemenea să afle adevărul. Difi¬ 
cultatea derivă din faptul că ceea ce numim „adevăr 11 nu 
poate fi decât parţial şi orientat. Atunci când sursele sunt 
insuficiente, istoricul nu este în măsură de a formula decât 
ipoteze , şi corect este să recunoască acest lucru. Atunci 
când sursele sunt suficient de „acoperitoare 11 , materialul 
faptic poate fi mai bine ţinut sub control, dar faptele însele 
se îmbină în scenarii, iar scenariile pot fi nenumărate. 
Şi, chiar dacă ar exista posibilitatea (dar nu există) unui 
scenariu universal acceptat, rămâne problema unghiului 
de privire, inclusiv a judecăţii morale. în viaţă, sunt învin¬ 
gători şi învinşi. Acelaşi scenariu istoric îi cuprinde pe 
unii şi pe alţii, dar ceea ce este adevăr pentru o parte devine, 
inevitabil, neadevăr pentru cealaltă. 

Am asistat la o conferinţă despre Imperiul Roman sus¬ 
ţinută de Jean-Pierre Martin, profesor la Sorbona. Teza, 
înfăţişată documentat şi convingător, a fost aceea a unui 
imperiu care a putut să dureze, atâtea secole, între limite 
aproape neschimbate, deoarece nu a mizat pe forţa brută, 
ci pe forţa de convingere. Romanii nu au impus nimic 
în provinciile cucerite: nici limbă, nici religie, nici mod 
de viaţă. Administraţia provincială era redusă la mini¬ 
mum, ca şi efectivele militare. A fost şi rămâne un model 
de integrare reuşit, tocmai fiindcă nu a impus, ci, pur şi 
simplu, a convins. 

însă un compatriot al lui Jean-Pierre Martin, renumitul 
istoric al Galiei, Camille Jullian, judecase lucrurile exact 
în sens contrar. în lucrarea De la Gaule ă la France. Nos 

origines historiques (1923), el nu ezita să pună în evidenţă 
„brutalitatea cuceririi romane", denunţând servilismul 
nemotivat al admiratorilor Romei. Imperiul Roman nu 
ar fi fost decât „o decadenţă care a condus la o catastrofa". 
„Să nu mi se mai vorbească de «geniul latin» — se indigna 
istoricul francez —, să nu se facă din Franţa eleva şi 
moştenitoarea acestui geniu. Ea este altceva şi valorează 
mai mult." Iar acest altceva însemna continuitatea cu Galia 
preromană. 

Cele două interpretări, fiecare avându-şi adepţii săi, 
exprimă, evident, ideologii distincte. Prin Camille Jullian 
vorbeşte naţionalismul francez, şi cu atât mai răspicat cu 
cât momentul era al unei Franţe victorioase la sfârşitul 
Primului Război Mondial. La fel judecă lucrurile, în sens 
autohtonist şi naţionalist, şi partizanii români ai dacilor; 
unii dintre ei nu-i iartă nici acum lui Traian victoria din 
anul 106! Prin Jean-Pierre Martin, dimpotrivă, se afirmă 
ideologia construcţiei europene, spiritul său democratic 
şi integrator. Cu înţelepciunea vechilor romani va trebui 
înfăptuită Europa confederată de mâine! 

Iată, aşadar, o istorie bine cunoscută în datele ei con¬ 
crete, la care participă învingătorii şi învinşii. Unde este 
dreptatea, unde este adevărul? în orice situaţie, se între¬ 
vede şi o perspectivă a „celuilalt". Există şi învinşi în 
istorie, există şi posibilităţi eşuate, despre care se vorbeşte, 
de regulă, mai puţin decât despre învingători sau despre 
proiectele validate de timp. Nu înseamnă, de pildă, că 
punem sub semnul întrebării valorile şi impactul istoric 
al civilizaţiei americane dacă ne amintim că ea s-a extins 
totuşi, cel puţin într-o primă fază, în detrimentul indie¬ 
nilor autohtoni. Vom avea de consemnat întotdeauna puncte 
de vedere, fie şi minoritare şi abia perceptibile din înălţimile 
istoriei, pentru care adevărul proclamat nu este adevăr. 

Se conturează deja o tipologie a victimei. Glasul celor 
care au avut de suferit se aude tot mai tare. Recent, s-a 
aprins în Franţa disputa în jurul colonialismului. Un pro¬ 
ces civilizator sau asupritor? Şi una, şi alta, s-ar putea 
spune, dar în ce măsură? Tentativa factorului politic de 
a pune o surdină autoculpabilizării, accentuând asupra 
efectelor civilizatoare, a provocat reacţii vehemente, în 
special din partea francezilor „de culoare". 

Să nu căutăm consensul în istorie. Nu îl vom găsi. 
Paradoxul este că progresul istoriografie nu numai că nu 
ne apropie, dar ne îndepărtează de proiectul unei istorii 
definitive. Ştim tot mai mult. Ştim probabil prea mult. 
Şi ştim tot mai puţin cum să legăm ceea ce ştim. Guizot 
vorbea despre o „sută de feluri" de a face istoria, dar era 
încă o istorie relativ omogenă, privită din o sută de unghiuri. 
Astăzi, avem o sută de istorii distincte, privite fiecare din 
o sută de unghiuri. O teorie unificată este mai uşor de 
realizat atunci când nu se ştie prea mult. Sfântul Augustin 
a putut să adune, cu eleganţă, esenţialul cunoaşterii isto¬ 
rice, într-o elaborare coerentă. Au putut să o facă mai târziu 
Vico, Hegel, Marx. Amplificarea şi „parcelarea" istoriei 
fac astăzi, desigur nu imposibilă — fiindcă în istorie nimic 
nu este imposibil —, dar din ce în ce mai problematică 
imaginarea unor noi construcţii globale. Secolul al XlX-lea 
a fost puternic tentat de filozofia istoriei; înclinarea sa 
scientistă s-a întâlnit cu o istorie încă susceptibilă de a 
fi ţinută sub control. Secolul al XX-lea, dimpotrivă, mar¬ 
chează un reflux sub acest aspect; spiritul său, şi aşa 
relativist, se conjugă cu o istorie care a devenit derutant 
de complexă. Marile tentative teoretice ale acestui secol 
au deja un aer desuet şi, de altfel, în ciuda succesului de 
public, au fost aprig contestate de specialişti încă din 
primul moment. Aşa s-a întâmplat cu teoriile lui Spengler 
şi ale lui Toynbee. Toynbee este incomparabil mai erudit 

decât Sfântul Augustin, sau chiar decât Hegel sau Marx. 
I s-a reproşat însă tocmai neaderarea istoriei la schema 
lui atât de seducătoare. Creatorul de sistem nu are nici o 
vină. Oricât de multe ar şti şi oricât de impresionantă i-ar 
fi capacitatea de sinteză, el nu mai poate aduna şi îmbina 
totul în mod convingător. Istoria a devenit prea mare. La 
capătul atâtor progrese segmenţiale, trebuie să mărturisim 
că nu ştim nimic cu adevărat esenţial despre mecanismul 
intim al istoriei şi despre sensurile ei. Sfântul Augustin 
ştia mai mult sau avea sentimentul că ştie mai mult. Dar 
cum să mergem mai departe? Ne lovim de misterul însuşi 
al destinului umanităţii. 

Ar fi timpul ca istoricii să-şi lepede starea de inocenţă, 
întreţinută de iluziile scientiste, pentru a deveni conştienţi 
de constrângerile şi de limitele cărora demersul lor nu poate 
să nu li se supună. Relativismul care decurge de aici tre¬ 
buie asumat, nu fiindcă aceasta ar fi condiţia ideală a isto¬ 
riei (fireşte că nu este!), ci fiindcă, pur şi simplu, este 
condiţia ei incontumabilă. 

Conştientizarea relativismului nu înseamnă însă renun¬ 
ţare. Ar trebui să însemne, dimpotrivă, acutizarea conşti¬ 
inţei profesionale. Tocmai fiindcă reconstituirea trecutului 
trece prin atâtea filtre deformante, de la structurile perma¬ 
nente sau fluide ale imaginarului la jocul ideologiilor sau 
la imperativele momentului politic, aplecarea spre ceea 
ce a fost pretinde rigoare conceptuală şi metodologică. 
Lăsată în voia ei şi ademenită de nenumărate cânturi de 
sirenă, istoria riscă să o ia razna! Ea trebuie ţinută în loc, 
atât cât poate fi ţinută, printr-o definire fără echivoc a 
regulilor meseriei. O metodă fermă nu va conduce la ade¬ 
văruri incontestabile, dar va menţine investigaţia între 
limitele unor ipoteze şi scenarii plauzibile, ale unei dezba¬ 
teri rezonabile şi inteligibile. 

Istoria este un inepuizabil joc cu trecutul. Rămâne să-l 
facem cât mai inteligent şi mai sugestiv. Să nu fim deza¬ 
măgiţi de imposibilitatea unei versiuni ultime. Istoriile 
pe care fără încetare le recreăm sunt mai variate şi mai 
stimulante decât univoca şi nu prea convingătoarea istorie 
efectivă. Ele ne însoţesc în drumul nostru , ne ajută să 
ne precizăm proiectele, să ne înţelegem pe noi înşine. 
Poate că istoria spune până la urmă mai puţin decât am 
dori despre trecut, dar spune cu siguranţă foarte mult 
despre spiritul uman, despre neliniştile, căutările şi spe¬ 
ranţele sale. 

